Minivan kamuge thereyn... Tharika aa sagaafaiy adhi bas minivan kurun\nމިނިވަންކަމުގެ ތެރެއިން... ތަރިކައާއި ޘަޤާފަތް އަދި ބަސް މިނިވަން ކުރުން\nބައެއް ރަށްރަށުގައި ހުރި އާސާރީ ތަންތަން ނެތި ގޮސްދާނެ ކަމުގެ ބިރު ވަނީ ހީވެފައި\nސަޤާފީ ތަރިކައިގެ ދަފްތަރެއް މިނިސްޓްރީން އެކުލަވާލާފައިވޭ\nބަހުގެ ހަމަތަކާއި، އަސްލު ގެއްލުވާނުލައި، އޭގެ ގޮތުގައި ދަމަހައްޓަން ޖެހޭ\nކ. މާލެ | 25 ޖުލައި 2020 | ހޮނިހިރު 22:13 | 1,701\nއުތީމު ގަނޑުވަރު - އުތީމު ގަނޑުވަރަކީވެސް ދިވެހިންގެ ކާބަފައިންގެ ޒަމާނުގެ އާސާރީ ތަރިކައެއް - ޓްވިޓަރ\nކޮންމެ ޤައުމެއްގެވެސް ސަޤާފަތާއި ތަރިކައަކީ އެ ޤައުމެއްގެ މިނިވަންކަމާއި ތާރީޚު ދައްކުވައިދޭ ރަމްޒެކެވެ. އެ ޤައުމެއްގެ ކާބަފައިންގެ ދިރިއުޅުމުގެ އާޖުފާޖާއި، ވައްޓަފާޅި ފަހުގެ ޖީލުތަކަށް ދައްކުވައިދެނީ ތާރީޚާއި ތަރިކައިންނެވެ. ރާއްޖޭގައިވެސް މިނިވަންދުވަހުގެ ހަނދާންތައް އައުކޮށް، މިނިވަންކަމަށް ކުރި ދަތުރުގެ ހަނދާންތައް އައުކުރާއިރު، މި ދެންނެވި ތަރިކައާއި ޘަގާފަތްތަކުން ކާބަފައިންގެ ދިރިއުޅުމުގެ އެތައް ވާހަކަތަކެއް ބުނެދެއެވެ.\nރާއްޖޭގެ އެކި ރަށްރަށުގައި ގިނަ ދުވަސްވީ އާސާރީ ތަރިކަތައް ހުރިއިރު، އެތަންތަނަށް އަޅާނުލެވި ދޫކޮށްލެވިފައި ހުރި ކަމުގެ ޝަކުވާ ވަރަށް ގިނަ ބަޔަކު ކުރެއެވެ. ގެޒެޓު ކޮށްފައިވާ ދިވެހިރާއްޖޭގެ އާސާރީ ތަންތަނުގެ ދަފްތަރުގައި ވެސް ހިމަނާފައިވާ މި ތަންތަނަށް ދެވޭ އަޅާލުން ކުޑަވުމުގެ ސަބަބުން، ބައެއް ތަންތަން ނެތި ފަނާވާން ގާތްވަމުންދާ މަންޒަރުވެސް ފެންނަލެއް މަދެއް ނޫނެވެ. ބައެއް ރަށްރަށުގައި ހުރި އާސާރީ ތަންތަން ނެތި ގޮސްދާނެ ކަމުގެ ބިރަށްޓަކައި އެތަންތަނުގެ އާބާތުރަ ފިލުވައި، ދެމެހެއްޓުމަށްވެސް މަސައްކަތްތަކެއް ކޮށްފައިވާކަން ތާރީޚުން ހެކިދެއެވެ.\nއާސާރީ ބިނާއެއް ކަމަށްވާ އައްޑޫ މީދޫ ފަނޑިޔާރު ކަލޭގެފާނު މިސްކިތް\nރާއްޖޭގެ ސަޤާފީ ތަރިކަ ހިމާޔަތް ކުރުމަށް ކުރަމުންދާ މަސައްކަތްތަކަށް ޚާއްސަކޮށް މިނިސްޓްރީ އޮފް އާރޓްސް، ކަލްޗަރ އެންޑް ހެރިޓޭޖު އުފެއްދުން ވެގެން ދިޔައީ ރާއްޖޭގެ ސަޤާފީ ތަރިކަ ދެމެހެއްޓުމަށާއި، ހިމާޔަތް ކުރުމަށް ކުރަމުންދާ މަސައްކަތަށް ދިލުނު އަލި ދަންމަރަކަށެވެ. އެގޮތުން ރާއްޖޭގެ ސަޤާފީ ތަރިކައިގެ ދަފްތަރެއް މިނިސްޓްރީން އެކުލަވާލާފައިވާއިރު، އެ ލިސްޓުގައި 400 އަށްވުރެ ގިނަ އާސާރީ ތަރިކަ ހިމެނެއެވެ. އޭގެ ތެރެއިން ނެތި ފަނާވެދާން ގާތްވެފައިވާ ގިނަ ތަންތަން ހިމާޔަތް ކުރުމަށް ގިނަ މަސައްކަތްތަކެއް ކުރަމުން ދިޔަ ނަމަވެސް އެ ތަންތަން ހިމާޔަތް ކުރުމަށް ކުރަން ޖެހޭ މަސައްކަތްތައް އަދިވެސް ބާރު ސްޕީޑުގައި ކުރިއަށް ގެންދަންޖެހޭކަމަށް ގިނަ ބަޔަކު ދަނީ ގޮވާލަމުންނެވެ.\nއޭގެ އިތުރުން، މިނިވަންކަމުގެ ވާހަކަ ދައްކާއިރު، މިނިވަންކަމުގެ ބަހާއެއް ކަމަށްވާ އެބައެއްގެ އަމިއްލަ ވައްޓަފާޅިއާއި، އަމިއްލަވަންތަ ކަމުގެ ނިޝާންތައް ދައްކުވައިދޭ އެއް ކަމަކަށް އެ ބައެއްގެ މާދަރީ ބަސް ހިމެނޭނެއެވެ. އެގޮތުން ދިވެހިންގެ "އަސަރުގަދަ އަދި އެންމެ ފޮނި" ދިވެހި ބަސް ހިމާޔަތްކޮށް، ބަސް މިނިވަން ކުރުމަކީވެސް ފުރިހަމަ މިނިވަންކަމެއް ލިބިގަތުމުގައި މުހިއްމު ކަމެއްކަން ޔަޤީނެވެ. އެކަމަށްޓަކައި އިހުގެ އެވޭލާ އަކުރާއި، ދިވެސް އަކުރުގެ ލިއުންތަކުން މާޒީގެ ހަނދާންތައް އައު ކުރުވާ ލޯމާފާނުތަކާއި، ރާދަވަޅިތައް ރައްކާތެރި ކުރަން ޖެހެއެވެ.\nދަނބިދޫ ލޯމާފާނުގެ ލިއުމެއް\nބަސް މިނިވަން ކުރުމުގެ ވާހަކަ ދައްކާއިރު، ބަހުގެ ހަމަތަކާއި، އަދަބިއްޔާތު ދިރުވާ އާލާކުރުމަކީ މުހިއްމު ކަމެކެވެ. އެކަމަށްޓަކައި ކުރެވެމުންދާ މަސައްކަތްތަކުގެ ތެރެއިން ދިވެހިރާއްޖޭގެ އެކި ކަންކޮޅުތަކުގައި ވާހަކަދައްކާ ބަހުރުވަތައް (ޑައިލެކްޓްސް) ރައްކާތެރި ކުރަންޖެހެއެވެ. އެގޮތުން އެކަމަށް ޚާއްސަ އިސްކަމެއް ދީގެން މިހާރު މަސައްކަތްތަކެއް ކުރެވެމުންދާއިރު، ހުވަދޫ، އައްޑޫ، ފުވައްމުލަކު ފަދަ ބަހުރުވަތައް ދިރުވުމަށް މެނިފެސްޓޯގައި ހިމެނި، ބަހުރުވައިގެ ރަދީފު އެކުލުވާލުމުގެ މަސައްކަތްތައްވެސް ދަނީ ކުރަމުންނެވެ.\nވުމާއެކު، މިނިވަންދުވަސް ފާހަގަކޮށް، މިނިވަންކަމުގެ ވާހަކަ ދައްކާއިރު، ޙަޤީޤީ މިނިވަންކަމަކީ ދިވެހިން ޒަމާނުއްސުރެ ގެންގުޅެފައިވާ "ދިވެހިވަންތަ ކަމުގެ" އުސޫލުތައް ދަމަހައްޓައިގެންނެވެ. ދިވެހިންގެ ތަރިކައާއި ސަޤާފަތް ހިމާޔަތްކޮށް، އަންނަން އޮތް ޖީލުތަކަށްވެސް އޭގެ ގޮތުގައި ފޯރުކޮށްދެވިގެންނެވެ. ދިވެހި ބަސް މިނިވަންކޮށްގެންނެވެ. ބަހުގެ ހަމަތަކާއި، އަސްލު ގެއްލުވާނުލައި، އޭގެ ގޮތުގައި ދަމަހައްޓައިގެންނެވެ.


ރައީސް ޔާމީން މިނިވަންކުރުމަށް ހައިކޯޓުން އަމުރުކޮށްފި – Haftha\nރައީސް ޔާމީން މިނިވަންކުރުމަށް ހައިކޯޓުން އަމުރުކޮށްފި\nމަނީ ލޯންޑަރިންގެ މައްސަލައިގެ ޝަރީއަތް ނިމެންދެން، ހައްޔަރުކޮށްފައި ބެހެއްޓުމަށް ކްރިމިނަލް ކޯޓުންކުރި އަމުރު ބާތިލްކޮށް، ކުރީގެ ރައީސް ޢަބްދުﷲ ޔާމީން މިނިވަންކުރުމަށް ހައިކޯޓުން އަމުރުކޮށްފިއެވެ.\nމިދިޔަ މަހުގެ އަށާރަވަނަދުވަހު ކްރިމިނަލް ކޯޓުން ކުރި އަމުރު ރައީސް ޔާމީންގެ ފަރާތުން ހައިކޯޓުގައި އިސްތިއުނާފުކުރުމުން މިމައްސަލާގައި މައިގަނޑު ތިން ކަމެއް ފާހަގަކޮށް ހައި ކޯޓުން އަމުރުކުރީ، ކްރިމިނަލް ކޯޓުގެ އަމުރަށް ބަލާލުމުން ތިރީސް ދުވަސް ހަމަވާ ތާރީޚަކީ އަށާރަ މާރިޗްގެ 15:54 އަސްކަމަށްވުމުން، މިމުއްދަތު މިހާރު ހަމަވެފައިވާތީ، ޔާމީން ބަންދުގައި އިތުރަށް ބެހެއްޓޭނެ ސަބަބެއްނެތުމުން ޢަބްދުﷲ ޔާމީން ޢަބްދުލްޤައްޔޫމް ބަންދުން ދޫކޮށްލުމަށް އަމުރުކޮށް، ހައިކޯޓުގެ ފަނޑިޔާރުންގެ އިއްތިފާޤުން ޙުކުމްކުރީކަމަށެވެ.\nހައިކޯޓުގައި މައްސަލަ ބެލި ފަނޑިޔާރުންނަށް އެއްބަސްވީ، ކުރިމިނަލް ކޯޓަށް ހުށަހަޅާފައިވާ މަނީ ލޯންޑްރިންގގެ މައްސަލައިގެ ހެކިންނަށް ނުފޫޒު ފޯރުވާފައިވާކަމަށް ތުހުމަތުކުރެވޭ މިންވަރުގެ ހެއްކެއް މިހާތަނަށް ޔާމީނާދެކޮޅަށް ލިބިފައިނުވާކަމަށް ދައުލަތުގެ ފަރާތުންނާއި މޯލްޑިވްސް ޕޮލިސް ސަރވިސްގެ ފަރާތުން ދިވެހިރާއްޖޭގެ ހައިކޯޓުގައި ޖަވާބުދެއްވާފައިވާތީއާއި، މީގެއިތުރުން މިމައްސަލައިގައި ހިމެނޭ ހެކިންނަށް ނުފޫޒު ފޯރުވާފައިވާކަން ދައުލަތުގެ ފަރާތުން ހުށައަޅާފައިވާ ލިޔެކިއުންތަކުން އެނެގެން ނެތުމުން ޔާމީން ބަންދުގައި ބެހެއްޓުމަށް ކޮށްފައިވާ އަމުރު ބާޠިލުކުރީކަމަށެވެ.\nހައިކޯޓުން މިމައްސަލައިގެ އަމުރުނެރެފައި މިވަނީ ކުރީގެ ރައީސް ޢަބްދުﷲ ޔާމީން ހައްޔަރު ކޮށްފައިވާ މައްސަލަ ބެލުމަށް އެކުލަވައިލި ބެންޗު ބަދަލުކުރުމަށްފަހުއެވެ.\nމަނީ ލޯންޑަރިންގެ ކުށުގެ ތުހުމަތުގައި ޝަރީޢަތް ނިމެންދެން ޖަލުގައި ބަންދުކޮށްފައި ހުންނެވިނަމަވެސް ބަލިހާލަތު ހުރިގޮތުން، ޑޮކްޓަރުގެ ލަފާދެއްވާފައިވާތީ ކުރީގެ ރައީސް ޔާމީން މިހާރު ހުންނެވީ ގޭބަންދަށް ބަދަލުކޮށްފައެވެ.


Faadu kiyun thakaahure miskiythakah fenaa karantu dheefi\nފާޑުކިޔުން ގިނަވެ މިސްކިތްތަކަށް ފެނާއި ކަރަންޓު ދީފި\nފުރުގާން މިސްކިތް: ބޭރުގެ ލައިޓްތައް ޖައްސާފައި ހުރި ނަމަވެސް އަދިވެސް އެ މިސްކިތް ހުރީ ބަންދު ކޮށްފައި -- އަވަސް ފޮޓޯ\nއޭގެ ފަހުން ބައެއް މިސްކިތްތަކަށް މީހުން އަރާތީ ކަރަންޓާއި ފެންވެސް ވަނީ ކަނޑާލާފަ އެވެ. އަދި އާންމުކޮށް މީހުން އަރާ މިސްކިތްތައް ކައިރީ ފުލުހުން ހަރަކާތްތެރިވާން ވެސް ފެށި އެވެ.\nއެކަމާއި ގުޅިގެން އާންމުންގެ ފާޑުކިޔުން ވަރަށް ބޮޑަށް އަމާޒުވި އެވެ. ބައެއް މީހުން ފާޑުކިޔާފައި ވަނީ މިސްކިތްތަކަށް އެރުން މަނާ ކުރުމުންނެވެ. އަނެއް ބަޔަކު ފާޑު ކިޔާފައި ވަނީ މިސްކިތްތަކުން ކަރަންޓާއި ފެން ކަނޑާލުމުންނެވެ. މިސްކިތްތައް ބަންދުކުރި ނަމަވެސް ކަރަންޓްގެ އަލިކަމެއް ނެތް ގޮތަށް އެތަންތަން ބަހައްޓައިގެން ނުވާނެ ކަމަށް އެ މީހުން ބުނެ އެވެ.\nއިބްރާހިމް މިސްކިތް: އެ މިސްކިތުގައި މިހާރު ދަނީ މަރާމާތުގެ މަސައްކަތްތަކެއް ކުރަމުން -- އަވަސް ފޮޓޯ\nބައެއް މީހުން އެކަން ގުޅުވައިލީ ދިވެހިންގެ ތެރޭގައި އިސްލާމްދީނާ ދެކޮޅަށް މަސައްކަތް ކުރާ މީހުންނަށް ދިން ހިތްވަރެއްގެ ގޮތުގަ އެވެ.\n"އެ މީހުން ބޭނުމެއް ނުވޭ މިތާނގައި މިސްކިތްތައް ހުންނާކަށް. ނަމަވެސް އެކަމެއް އިރާދަ ކުރެއްވިއްޔާ އެހެން ނުވާނެ. އެހެންވީމަ މިސްކިތްތައް ބަންދުކޮށް އެންމެ ކުޑަމިނުން އަލިކަމެއް ނެތް ތަންތަނަށް ހަދަައިދީފި ނަމަވެސް އެ މީހުން އުފާވާނެ. އެހެންވީމަ މިއީ އެ މީހުންނަށް ސަރުކާރުން ކޮށްދިން ކަމެއްދޯ،" ފޭސްބުކްގައި މީހަކު ލިޔެފައި އޮތެވެ.\nމިސްކިތްތަކުން ކަރަންޓާއި ފެން ކަނޑާލުމުން އަމާޒުވި ފާޑުކިޔުންތަކާއި ގުޅިގެން މިހާރު ވަނީ މިސްކިތްތަކަށް ކަރަންޓް ދީފަ އެވެ. އަދި ފެންވެސް ލިބޭނެ ގޮތް ހަދައިފައި ވެއެވެ. ނަމަވެސް އަދިވެސް ބައެއް މިސްކިތްތަކުގައި ޓޭޕް ދަމާ ވަނުން މަނާ ކޮށްފައި ވެއެވެ.\nޒިކުރާ މިސްކިތް ހުރި ބިމުގައި ހަދާފައިވާ ވަގުތީ މިސްކިތް. އެތަނަށް ނުވަދެވޭނެހެން ހުރީ ޓޭޕް ދަމާފައި --- އަވަސް ފޮޓޯ\nދީނީ އިލްމުވެރިޔާ ޑރ. މުހައްމަދު އިޔާޒު އަބްދުލްލަތީފް ވަނީ މިސްކިތްތަކުން ފެނާއި ކަރަންޓް ކަނޑާލުމުން ކަންބޮޑުވުން ފާޅު ކުރައްވާފަ އެވެ. އިޔާޒު ވިދާޅުވީ ޖަމާއަތް ހުއްޓާލި ނަމަވެސް މިސްކިތްތައް މުޅީން ބަންދު ކޮށްގެން ނުވާނެ ކަމަށެވެ. އަދި ހާލަތުގެ ގޮތުން މިސްކިތްތަކަށް އަރާ ނަމާދު ކުރަން ޖެހޭ މީހުން ތިބޭނެ ކަމަށާ އެކަމަށް ފުރުސަތު ފަހިކޮށްދޭން ޖެހޭނެ ކަމަށެވެ.\n"ހަރުކަށި ވެގެން ހައްލެއް ނުލިބޭނެ. މިސްކިތް ބަންދުކޮށް ފެންކަނޑާލުމަކީ ކޮށްގެން ވާނެ ކަމެއް ނޫން،" އިޔާޒް ވިދާޅުވި އެވެ.\nމާލެ ސިޓީގެ މޭޔަރު ޑރ. މުހައްމަދު މުއިއްޒު ވެސް ވަނީ އެ ކަންބޮޑުވުން ފާޅު ކުރައްވާފަ އެވެ. ވިދާޅުވީ މިސްކިތްތަކުން ފެނާއި ކަރަންޓް ކަނޑާލުމުން އާންމުންނަށް ދަތިވެގެން އެ ޝަކުވާ ލިބެމުންދާ ކަމަށެވެ.\n"މިރޭ ވަރަށް ހިތްދަތިވެފަ، ނިކަމެތި ރައްޔިތަކު އަޅުގަނޑަށް ގުޅާލާފައި ބުނަނީ، ތިމަންނަގެ ފަސް ދަރިންނާއި ބަލި މަންމަ އާއި ތިމަންނަގެ އަންހެނުންނާއި ދިރިއުޅެނީ ދިހަ ފޫޓް ބާރަފޫޓްގެ ކޮޓަރިއެއްގައި ކަމާއި ނިދަނީ ޑިޔުޓީ ބަހައިގެންކަމާއި ނަމަވެސް ނަމާދުކޮށްލަން ކޮޓަރީގަ ޖާގަ ނެތުމުން މިސްކިތަށް ދިޔުމުން ފުލުހުން ހުއްޓުވާ ފޮނުވާލައިފި ކަމަށް. މީ މާލޭގެ ގިނަ ރައްޔިތުންގެ ހާލަތު. ސިޔާސަތަކީ ރައްޔިތުންނަށްޓަކާ ހަދާ އެއްޗެއްކަމަށް ވަންޏާ ރައްޔިތުންގެ އަޑުއަހައިގެން އެ ސިޔާސަތެއް ހަދަންވާނީ. ނޫނީ ރައްޔިތުން އުފުލަންޖެހޭ ބުރަ އިންތިހާއަށް ބޮޑުވެގެން ހިގައިދާނެ،" މުއިއްޒު ވިދާޅުވި އެވެ.\nކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވީ ބަލިމަޑުކަމުގެ ތެރޭގައި ވެސް މިސްކިތްތައް އެއްކޮށް ބަންދު ކުރުން ބަލައި ނުގަނެވޭނެ ކަަމަށެވެ.\n"އިސްލާމީ ވެރިއެއްގެ އަސާސީ މަސްއޫލިއްޔަތަކީ ދީން ހިމާޔަތްކޮށް، ދީނުގެ ހުކުމްތަކާ ހިލާފު ނުވާނޭ ގޮތެއްގެ މަތިން ދުނިޔަވީ ސިޔާސަތު ރާވައި ހިންގުން ކަމުގައިވާއިރު، ބަލިމަޑުކަމުގެ ހާލަތުގައި ވިއަސް މިސްކިތްތައް އެއްކޮށް ބަންދު ކުރުމަކީ ބަލައިގަނެވޭނެ ކަމެއް ނޫން" އަހުމަދު ވިދާޅުވި އެވެ.\nއަހުމަދު އިތުރަށް ވިދާޅުވީ ރައްކާތެރިކަމުގެ ފިޔަވަޅުތައް ތަންފީޒު ކުރަން ޖެހޭނެ ކަމަށާއި ނަމަވެސް އެ ފިޔަވަޅުތަކާ އެކުވެސް މިސްކިތްތަކުގައި ނަމާދު ކުރެވެން ވާނެ ކަމަށެވެ.\nޑރ. މުހައްމަދު މުއިއްޒު މިސްކިތް އިސްލާމިކް މިނިސްޓްރީ + ދީނީ އިލްމުވެރިން ޑރ. އަހުމަދު އަބްދުﷲ ދީދީ ޑރ. މުހައްމަދު އިޔާޒް\nއިޔާޒުގެ މައްސަލަ މިނިސްޓްރީން ބަލަނީ


Sihhee faruvaadhey vilithah ufahddhai balimeehunnah heehankuraan feshee muslimunneve. - One Online\nޞިއްޙީ ފަރުވާދޭ ވިލިތައް އުފައްދައި ބަލިމީހުންނަށް ހޭހަންކުރާން ފެށީ މުސްލިމުންނެވެ.\nމިޒަމާނުގެ ޢިލްމުތަކާއި ފަންނުތަކުގެ ތާރީޚު ލިޔުމުގައި އޮންނަނީ ހުޅަނގުގެ ނުފޫޒެވެ. އެހެންކަމުން ޢާއްމުގޮތެއްގައި ކޮންމެ ޢިލްމެއްގެވެސް ނުވަތަ ފަންނެއްގެވެސް ފެށުން އެބައިމީހުން ގެންދަނީ ދުއިސައްތަ ނުވަތަ ދުއިސައްތަ ފަންސާސް އަހަރު ކުރިޔަށެވެ. ނުވަތަ ސަތޭކަ ވަރަކަށް އަހަރު ކުރިޔަށެވެ. ކޮންމެ ކަމެއްވެސް ފެށި މީހަކަށް ނުވަތަ އެކަމެއްގެ ބާނީ (Pioneer) އަކަށް ހަދަނީ ވިލާތުގެ ކޮންމެވެސް ފިރިހެނެކެވެ. ނުވަތަ އަންހެނެކެވެ. މިގޮތުން ނަރުސްކަން ނުވަތަ ބަލިމީހުންނަށް ހޭހަންކުރުމުގެ ފެށުމުގެ ޝަރަފު ދެނީ ނައިޓިންގޭލް (Florence Nightingale 1820-1920) އެވެ ކިޔުނު އިނގިރޭސި ބޭކަނބަލަކަށެވެ. އެކަމަނާއަކީ އިނގިރޭސީންގެ އަޝްރާފުންގެ ތެރޭގައި ހިމެނިވަޑައިގަންނަވާ ބޭކަނބަލެކެވެ. އެކަމަނާ ނަރުސްކަމުގެ ޚިދުމަތް ޚިޔާރުކުރައްވައި އެފަންނަކީ ޙުރުމަތްތެރި އަދި ޝަރަފުވެރި ކަމަކަށް ހެއްދެވިކަމަށް ހުޅަނގުން ދަޢުވާކުރެއެވެ. ނަމަވެސް މިއީވެސް ހުޅަނގުން ކުރާ މިބާވަތުގެ ދޮގު އެހެނިހެން ދަޢުވާތައްވެސް ފަދައިން ފުލެއް ބިތެއް މައްޗެއް ނެތް ދަޢުވާއެކެވެ. ޙަޤީޤަތުގައި މިފަންނުގެ ފެށުމުގެ ޝަރަފު އަރުވަންޖެހެނީ އިސްލާމްދީނުގެ ނަބިއްޔާ صلّــى اللّـه عليـه وسلّـم ގެ ދަރަޖަ މަތިވެރި ޞަޙާބިއްޔާއިންނަށެވެ. އެބޭކަނބަލުން އެކަން ކުރެއްވީ އިސްލާމްދީނުގެ ނަބިއްޔާ صلّــى اللّـه عليـه وسلّـم ގެ އިރުޝާދާއި ރޭއްވެވުމުގެ މަތީންނެވެ. އެބޭކަލުން އެ ޚިދުމަތް ކުރެއްވީ ފުރިހަމަ ހުނަރުވެރިކަމާއި އެހައިމެ ކުލުނުވެރިކަމާ އެކުގައެވެ.\nޝައްކެއްނެތެވެ. ނަބަވީ ދައުރުގައި ޢަރަބިކަރައިގައި ބޭސްވެރިކަން އޮތީ މިޒަމާނުގެ ފަންނީ މިންގަނޑުތަކަށް ބަރާބަރަށް ފެތިފައެއް ނޫނެވެ. އެދުވަސްވަރު ޢަރަބީންނާއި ދުނިޔޭގެ އެހެނިހެން ގިނަ ޤައުމުތަކާ މާބޮޑަކަށް ދެނެފަރިތައެއް ނޫނެވެ. އެހެންކަމުން ބޭރު ޤައުމުތަކުގައި ދިރެމުންދިޔަ ބައެއް ފަންނުތަކަށާއި ޢިލްމުތަކަށް ޢަރަބީން ތަންކޮޅެއް ބީރައްޓެއްސެވެ.\nއެދުވަސްވަރު ޔޫރަޕު އޮތީ ޖަހާލަތުގެ ކަނުއަނދިރީގެ ތެރޭގައެވެ. ޣާފިލުކަމުގައި ނިދައިފައެވެ. ޢިލްމާއި މަދަނިއްޔަތު އޮތީ އިރުމަތީގައެވެ. އެޒަމާނުގައި ބޭސްވެރިކަމުގެ ފަންނުގައި އެންމެ ބޮޑަށް މަޝްހޫރުވެފައިއޮތީ ދެ މަރުކަޒެކެވެ. އެއް މަރުކަޒަކީ އީރާނުގެ ރަށެއްކަމުގައިވާ ޖަންދީޝާޕޫރުގައި ހުރި މަރުކަޒެކެވެ. ދެވަނަ މަރުކަޒަކީ މިސުރުގެ އިސްކަންދަރިއްޔާގައިހުރި މަރުކަޒެކެވެ. އެދެތާނގައިވެސް ޤާބިލު އުސްތާޛުންގެ ޓީމުތަކެއް މަސައްކަތް ކުރައްވަމުން ގެންދެވިއެވެ. ވަރަށްގިނަ ދަރިވަރުން އެބޭކަލުންގެ ބެއްލެވުމުގެ ދަށުން ބަލިމީހުންނަށް ފަރުވާދެމުން ގެންދިޔައެވެ. އެޒަމާނުގެ ނިސްބަތުން އާ ހޯދުންތައްވެސް ހޯދަމުން ގެންދިޔައެވެ. އެ ދެތާނގެ ދަރިވަރުންގެ ތެރޭގައި ޢަރަބީންގެ ދަރިވަރުންވެސް ހިމެނުނެވެ.\nފްލޯރެންސް ނައިޓިންގޭލް ---\nކައުސާހިބާ صلّــى اللّـه عليـه وسلّـم ގެ ޒަމާނުގައި މިގޮތުން ފާހަގަކުރެވޭ ޢަރަބި ބޭސްވެރިންކުރެ އެކަކީ حــارث بــن كِـلـدة އެވެ. އޭނާ ދަސްވެނިވެލެއްވީ ޖަންދީޝާޕޫރުގެ "މެޑިކަލް ކޮލެޖުން" ނެވެ. އޭނާ ދިރިއުޅުއްވީ ޠާއިފުގައެވެ. އޭނާއަކީ މިޒަމާނުގެ އިސްތިލާޙުގައި ބުނެވޭފަދަ "ޤަދަރުހުރި މެޑިކަލް ކޮލެޖެއްގެ ގްރެޖުއޭޓެކެވެ." ދުރުދުރަށް ނަން ހިނގައިފައިވާ ޑޮކްޓަރެކެވެ. (ޑޮކްޓަރ މުޙައްމަދު ރިޟަލް އިސްލާމް ނަދުވީ)\nسُـنَـنُ أبــِى داؤد ގެ ރިވާޔަތެއްގައިވާގޮތުން ކައުސާހިބާ صلّــى اللّـه عليـه وسلّـم ގެ ދަރަޖަ މަތިވެރި ޞަޙާބީންގެ ތެރެއިން سـعـد بــن أبــِى وقّــاص رضى اللّـه عنــه އަށް އެއްފަހަރަކު ވަރަށްބޮޑު އާލާސްކަންފުޅެއް ޖެހިވަޑައިގެންނެވިއެވެ. ކައުސާހިބާ صلّــى اللّـه عليـه وسلّـم سـعـد ގެފާނުގެ ހާލުކޮޅު ބައްލަވަން ވަޑައިގެންފައި އެކަލޭގެފާނަށް ލަފާދެއްވިއެވެ. "ކަލޭގެފާނު حــارث بــن كِـلـدة ގެ ގާތަށް ވަޑައިގަންނަވާށެވެ. އޭނާއަކީ ރަނގަޅަށް ފަރުވާކުރާ ބޭސްވެރިއެކެވެ." (އަބޫ ދާއޫދު ކިތާބުއްޠިއްބި، 2875)\nއިތުރު ސާހިބާ صلّــى اللّـه عليـه وسلّـم ގެ ޒަމާނުގައި ޢަރަބިކަރައިގައި ޤަބީލީ ބޭސްވެރިކަމުގެ މަޢުލޫމާތުތައް ހިއްސާކުރެވުމުން އުނގެނެމުން ގެންދިޔައެވެ. ތަޖުރިބާ ބަދަލުކުރެވެމުން ދިޔައެވެ. ޢަރަބި ޤަބީލާތަކުގެ ގުޅުމުގެ ތެރެއިންނެވެ. ބަލިމީހުންނަށް ފަރުވާދޭނެގޮތާއި ބޭސްތައްވެސް ދަސްވެ އެއްޤަބީލާއެއްގެ މަޢުލޫމާތާއި ތަޖުރިބާ އަނެއް ޤަބީލާއަކާ ހިއްސާ ކުރެވެމުން ދިޔައެވެ. ކޮންމެއަކަސް އެޒަމާނާ ގުޅޭ އަދި އެޒަމާނުގެ ފެންވަރާ ކުފޫހަމަވާގޮތަށް ޢަރަބީންގެ ތެރޭގައިވެސް ބޭސްވެރިކަން އޮތެވެ. އެޒަމާނުގެ ބޭސްވެރިކަމުގައި ޞަޙާބިއްޔާއިންގެ ހިއްސާ ޞަޙާބީންނަށްވުރެ ބޮޑުކަމުގައިވެސް ދަންނަވާން ޖެހެއެވެ. ޢާއްމު ބޭސްވެރިކަމާއި، ކަނޑިފާރު ބޭހުގެ ފަންނުގެ ތެރެއަށް ވެދެވަޑައިގެން ތިއްބަވައި، ކުޅަދާނަފުޅު ކަމާއެކު ބަލިމީހުންނަށް ފަރުވާކުރައްވައި ހޭހަން ކުރެއްވުމުގެ ގޮތުން ފާހަގަކޮށްލެވޭ ޞަޙާބިއްޔާއިންގެ ތެރޭގައި ތިރީގައި މިދަންނަވާ ދަރަޖަ މަތިވެރި ބޭބޭކަނބަލުން ހިމެނިވަޑައިގެންނެވިއެވެ.\n1. أمّ المـؤمـنــيـن السّـيّدة عـائـشــة رضى اللّـه عنـهــا\n2. أمّ المـؤمـنــيـن السّـيّدة أمّ سَلَمَةُ رضى اللّـه عنـهــا\n3. السّـيّدة نُسَيـبـة بـنـت كـعب مـازنـيّــة رضى اللّـه عنـهــا\n4. السّـيّدة أمّ أيـمـن رضى اللّـه عنـهــا\n5. السّـيّدة كـُـعَيـبـة بـنـت سـعـد رضى اللّـه عنـهــا\n6. السّـيّدة شـفّــاء بـنـت عـبـداللّـه رضى اللّـه عنـهــا\n7. السّـيّدة أمّ زيــاد أشجـعـيّـة رضى اللّـه عنـهــا\n8. السّـيّدة أمّ مطـاع رضى اللّـه عنـهــا\n9. السّـيّدة أمّ عـطـيّــة أنـصـاريّــة رضى اللّـه عنـهــا\n10. السّـيّدة رُبَــيّـــع بـنـت مُـعــوّذ رضى اللّـه عنـهــا\n11. السّـيّدة حـمنـة بـنـت جحش رضى اللّـه عنـهــا\n12. السّـيّدة معــاذة الـغِـفــاريّـــة رضى اللّـه عنـهــا\n13. السّـيّدة أمّ سُلَـيــم رضى اللّـه عنـهــا\n14. السّـيّدة أمّ كَبشة الـقُـضـاعـِيّــة رضى اللّـه عنـهــا\n15. السّـيّدة أمّ سِنــان أسلميّــة رضى اللّـه عنـهــا\n16. السّـيّدة أُمَـيمـة (ނުވަތަ أُمَـيّــة، ނުވަތަ أمـيـنــة) بـنـت قـيـس الـغِــفــاريّـــة رضى اللّـه عنـهــا\n17. السّـيّدة رُفَـيــدة أسلميّــة رضى اللّـه عنـهــا\n18. السّـيّدة ليـلـى الـغِـفــاريّــة رضى اللّـه عنـهــا\nކައުސާހިބާ صلّــى اللّـه عليـه وسلّـم ގެ ދަރަޖަމަތިވެރި ޞަޙާބިއްޔާއިންގެ ބޭސްފަރުވާގެ ޚިދުމަތަށް ތިން ދިމާޔަކުން އަޅުގަނޑުމެންނަށް އަލިއަޅުވައިލެވިދާނެއެވެ.\n1. ހަނގުރާމައިގެ މައިދާނުގައި ޒަޚަމީންނަށް އަވަސްފަރުވާ (first aid) ދެއްވުން\nއިސްލާމީ ދުނިޔޭގައި މިވަގުތު ހުރި ފެންވަރު ރަނގަޅު ހޮސްޕިޓަލު ތަކުގެތެރެއިން ތުރުކީގެ ގޮޒުތެޕޭ ޓްރެއިނިން އެންޑް ރިސާޗު ހޮސްޕިޓަލް. ކައުސާހިބާ ޞައްލަﷲޢަލައިވަސައްލަމަ ބޭސްވެރިކަން އުނގެނި ބަލިބައްޔަށް ފަރުވާކުރުމަށް ދެއްވި އިރުޝާދުގެ ދަށުން މުސްލިމުން ބޭސްވެރިކަން އުނގެނި ބޭސްވެރިކަމުގެ އިމާމުން ކަމުގައިވި. ގްރީކުގެ ބޭސްވެރިކަން ފުޅާކޮށް މުއްސަނދިކޮށް ދިރުވައިއާލާކުރި. ޔޫރަޕް ޖާހިލުކަމުގައި އޮތްއިރު ބަޣުދާދާއި ޤާހިރާއާއި އަންދަލުސްގައި މަތީފެންވަރު ގެ ހޮސްޕިޓަލްތައް ހުރި. އެތަންތަނުން ބޭސްވެރިކަމުގެ ތަޙުލީލުކޮށް އެފަންނު ކިޔަވައިދިން. މުސްލިމުން ލިޔެފައިވާ ބޭސްވެރިކަމުގެ ފޮތްތައް އެތައް ޒަމާންތަކެއް ވަންދެން ޔޫރަޕުގެ ޔުނިވަސިޓީ ތަކުގެ ސިލަބަހުގައި ހިމަނައިގެން ކިޔަވައިދިން ---\nޖާހިލިއްޔަ ޒަމާނުގައިވެސް، އިސްލާމީ ދައުރުގެ ކުރީކޮޅުގައިވެސް ޢާއްމުކޮށް ހަނގުރާމަ ކުރެވުނީ ކަނޑިއާއި ލޮންސިއާއި ތީރުންނެވެ. ޖާހިލިއްޔަ ޒަމާނުގެ ޢަސްކަރީ ކުރިމަތިލުންތަކުގައި އަންހެނުންގެ ބޭނުންކުރެވުނީ ސިފައިންގެ ހިތްވަރާއި ސާބިތުކަން ދެމެހެއްޓުމަށެވެ. ސިފައިންގެ ފިރިހެންވަންތަކަމުގެ ޖަޒުބާތު ދިރުވަން ބާރުއެޅުވުމަށްޓަކައެވެ. އަންހެންކުދީންގެ ނެށުމާއި، ލަވަކިޔުމާއި، ސިފައިންނަށް ހިތްވަރު ދިނުމުގެ ތެރެއިންނެވެ.\nނަމަވެސް އިސްލާމީ ދައުރުގައި އިސްލާމީ ލަޝްކަރުތަކުގައި އެފަދަ ޙުރުމަތެއްނެތް ގޮތްގޮތަކަށް އަންހެނުންގެ ބޭނުމެއް ނުކުރެއެވެ. މުސްލިމުންގެ ޢަސްކަރީ މަޢުރިކާ ތަކުގައި ޞަޙާބިއްޔާއިންގެ ދައުރަކީ މުޖާހިދުންނަށް ފެން ދެއްވުމެވެ. މައިދާނަށް ވެރިފައި ހުންނަ ހަތިޔާރު އެއްކުރައްވައި މުޖާހިދުންނަށް ރައްދުކުރެއްވުމެވެ. މުޖާހިދުންނަށް ކައްކައިދެއްވުމާއި، ފަރީއްކޮޅު އެރުއްވުމެވެ. ބައެއް ޙާލަތްތަކުގައި ކޭމްޕް ބެލެހެއްޓެވުމެވެ. ޚާއްޞަކޮށް ނަރުހުންގެ ގޮތުގައްޔާއި ކަނޑިފާރު ބޭސްވެރީންގެ ހައިސިއްޔަތުން މުޖާހިދުންނަށް ޚިދުމަތް ކުރެއްވުމެވެ. އެބޭކަނބަލުން ޝަހީދުންގެ ހަށިކޮޅުތައް މައިދާނުން ނަންގަވައިގެން ޚާއްޞަ ދިމަދިމާޔަށް އުފުއްލަވައެވެ. ޒަޚަމީން ރައްކާތެރި ތަންތަނަށް ގެންގޮސްދެއްވައެވެ. ބޭސް އަޅުއްވައިދެއްވައެވެ. ބަލިމީހުންނަށް ފަރުވާ ދެއްވައި ހޭހަންކުރައްވައެވެ. މިދެންނެވި ހައިސިއްޔަތުން އަވަސްފަރުވާ (first aid) ދެއްވައި އިންތިހާދަރަޖައިގެ ކުޅަދާނަފުޅުކަމާއެކު ނުހަނު މޮޅަށް ކަނޑިފާރުބޭސް ކުރެއްވި އެތައް ޞަޙާބިއްޔާއިންނެއްގެ ނަންފުޅު އިސްލާމީ ތާރީޚުގެ ފޮތްތަކުގައިވަނީ ރެކޯޑު ކުރެވިފައެވެ.\nالسّـيّدة رُبَــيّـــع بـنـت مُـعــوّذ رضى اللّـه عنـهــا ވިދާޅުވެފައިވެއެވެ.\n"އަހަރެމެން رسـول اللّـه صلّــى اللّـه عليـه وسلّـم ގެ އަރިހުގައި ހަނގުރާމަތަކަށްގޮސް އުޅުނީމުއެވެ. ސިފައިންނަށް ފެންދީ އުޅުނީމުއެވެ. ޝަހީދުންނާއި ޒަޚަމީން މަދީނާއަށް ގެނައުމުގެ މަސައްކަތްކޮށް އުޅުނީމުއެވެ. (ޞަޙީޙު ބުޚާރީ، ކިތާބުއްޠިއްބު: 5679، ކިތާބުލްޖިހާދު: 2883)\nދެވަނަ ރިވާޔަތުގައި ޞަރީޙަކޮށް ބަޔާންކުރެއްވިފައިވާ ގޮތުގައި އެބޭކަނބަލުން ބަލިމީހުންނަށް ފަރުވާދެއްވައި ހޭހަންކުރައްވައި އުޅުއްވިއެވެ. އާދެ، السّـيّدة رُبَــيّـــع އާ ބެހޭގޮތުން ރިވާވެފައިވެއެވެ.


TMA in ethereyge udhuhun fashanee - Dhiyares\nޓީއެމްއޭ އިން އެތެރޭގެ އުދުހުން ފަށަނީ\nޓްރާންސް މޯލްޑިވިއަން އެއާވޭސް، (ޓީއެމްއޭ) އިން އެތެރޭގެ އުދުހުންތައް ފަށަން ތައްޔާރުވެއްޖެއެވެ.\nއެ ކުންފުންޏަކީ ދުނިޔޭގެ އެންމެ ބޮޑު ސީޕްލޭން އޮޕަރޭޓު ކުރާ ކުންފުންޏެވެ. މިހާތަނަށް އެކުންފުނީގެ ފްލީޓުގައި 56 ސީޕްލޭން އޮންނައިރު މިހާރު ކުންފުނިން އަމާޒު ހިފާފައި ހުރީ އެ އަދަދު 60އަށް އިތުރު ކުރުމަށެވެ.\nމީގެއިތުރުން ސީޕްލޭން އޮޕަރޭޝަންސް ފުޅާ ކުރުމުގެ އިތުރުން ވީލް ބޭސްޑް އޮޕަރޭޝަންތައް ފެށުމަށް އެކުންފުނިން އަންނަނީ ތައްޔާރުވަމުންނެވެ. އެކަމަށްޓަކައި އޭޓީއާރު މަރުކާގެ މަތިންދާބޯޓެއް ގެނައުމަށް އެ ކުންފުނިން ވަނީ ނިންމާފައެވެ. އެ ކުންފުނީގެ ބޭސް އެއްގެ ގޮތުގައި ބޭނުން ކުރަން ނިންމާފައި ވަނީ ޅ. މަޑިވަރު އެއާޕޯޓެވެ.\nމިފަދަ އޮޕަރޭޝަންތައް ބޭއްވުމަށް އެކުންފުނިން ނިންމީ އެ އެއާލައިނުގެ އޮޕަރޭޝަންތައް 24 ގަޑިއިރު ބޭއްވުމަށެވެ. ސީޕްލޭން ދަތުރުތަކަކީ މޫދަށް ޖައްސައިގެން ކުރިޔަށް ގެންދަން ޖެހޭ ދަތުރުތަކަކަށް ވުމުން އެ ދަތުރުތައް ރޭގަނޑަކު ނުބޭއްވެއެވެ. އޭޓީއާރު މަރުކާގެ ބޯޓާއެކު، ރިސޯޓު ޓްރާންސްފާތައް 24 ގަޑިއިރު ކުރިއަށް ގެންދެވޭނެ ކަމަށް ޓީއެމްއޭ އިން ވަނީ ބުނެފައެވެ.\nމި ކުންފުންޏަކީ ރާއްޖޭގައި ސީޕްލޭން އޮޕަރޭޓް ކުރާތާ 30 އަހަރު ވެފައިވާ ކުންފުންޏެކެވެ. އެންމެ ފުރަތަމަ އޮޕަރޭޝަންތައް ފެށީ 1989 ވަނަ އަހަރުއެވެ.\nކޮރަޕްޝަން ތުހުމަތުކުރެވުނަސް ސީޕްލޭން ޓާމިނަލް ޓީއެމްއޭއަށް ދިނުން ރައީސް ނަޝީދަށް ރަނގަޅު


17 ވަނަ އިންޓަރ ސްކޫލް ބާސްކެޓްބޯޅަ މުބާރާތް 2015\nމިއެސޯސިއޭޝަނުން އިންތިޒާމުކޮށްގެން 12 އެޕްރީލް 2015 ގައި ފެށުމަށް ހަމަޖެހިފައިވާ 17 ވަނަ އިންޓަރ ސްކޫލް ބާސްކެޓްބޯޅަ މުބާރާތުގައި ބައިވެރިވުމަށް އެދޭ ސްކޫލްތަކުން 29 މާރިޗު 2015 ވާ އާދީއްތަ ދުވަހުގެ އޮފީސް ބަންދުވުމުގެ ކުރިން ބައިވެރިވާ އުމުރުފުރާ އެނގޭނޭގޮތަށް ލިއުމަކުން މިއެސޯސިއޭޝަނަށް އެންގެވުން އެދެމެވެ. އަދި ޓީމުލިސްޓު2އެޕްރީލް 2015 ވާ ބުރާސްފަތި ދުވަހުގެ އޮފީސް ބަންދުވުމުގެ ކުރިން މިއެސޯސިއޭޝަނަށް ހުށަހެޅުއްވުންއެދެމެވެ.\nމިމުބާރާތުގެ ގަވާއިދާއި ޓީމުލިސްޓު ހުށަހަޅާ ފޯމުގެ އިތުރުން މުބާރާތާބެހޭ މަޢުލާމާތު މިއެސޯސިއޭޝަންގެ ވެބްސައިޓް (www.mba.org.mv) އިން އަދި ފޭސްބުކް ގުރޫޕު (Maldives Basketball Association-MBA) އިން ލިބިވަޑައިގަންނަވާނެވާހަކަ ދެންނެވީމެވެ.\nމިމުބާރާތް ހުޅުވާލެވިފައިވަނީ ތިރީގައި މިދަންނަވާ އުމުރު ފުރާތަކަށެވެ.\n12 އަހަރުން ދަށް ( އަންހެން / ފިރިހެން )\n14 އަހަރުން ދަށް ( އަންހެން / ފިރިހެން )\n16 އަހަރުން ދަށް ( އަންހެން / ފިރިހެން )\n12 މާރިޗު 2015\nޕަބްލިޝްކުރި ތާރީޚު: 16 މާރިޗު 2015\nސުންގަޑި: 29 މާރިޗު 2015 0000


Charity Shield Match: Dhevana leg faskoffi - vNews.mv\nޗެރިޓީ ޝީލްޑް މެޗު: ދެވަނަ ލެގު ފަސްކޮށްފި\nއިސްމާޢީލް ޝާހު (ކުޑަ ޝާހު) 09 June 2019, 16:02\nމާދަމާރޭ ކުޅެން ހަމަޖެހިފައި އޮތް ޗެރިޓީ ޝީލްޑްގެ ދެވަނަ ލެގުގެ މެޗު އަންގާރަ ދުވަހުގެ ރެޔަށް ފަސްކޮށްފި އެވެ.\nގައުމީ ފުޓްބޯޅަ ދަނޑުގައި މާދަމާރޭ ކުޅެން ހަމަޖެހިފައި އޮތް މެޗު ފަސްކުރީ މޫސުން ގޯސްވުމުގެ ސަބަބުން ފޯކައިދޫ ޓީމަށް މާލެ ދަތުރުކުރުމަށް އުނދަގޫތަކެއް ހުރުމުގެ ސަބަބުން ކަމަށް އެފްއޭއެމުން ވަނީ ބުނެފައެވެ.\nމިފަހަރުގެ ޗެރިޓީ ޝީލްޑް މެޗުގައި ބައްދަލުކުރަނީ ދިވެހި ޕްރިމިއާ ލީގުގެ ޗެމްޕިއަން ޓީސީ ސްޕޯޓްސް ކްލަބާއި މިނިވަން ޗެމްޕިއަންޝިޕްގެ ރަނަރަޕް ށ. ފޯކައިދޫ އެވެ. ފޯކައިދޫއަށް މެޗުން ފުރުސަތު ލިބުނީ މިނިވަން ޗެމްޕިއަންޝިޕުގެ ޗެމްޕިއަން ތ. ތިމަރަފުށްޓަށް ދިން ފުރުސަތު އެޓީމުން ދޫކޮށްލުމުންނެވެ.\nމިފަހަރުގެ ޗެރިޓީ ޝީލްޑް މެޗު ދެ ލެގަށް ބަދަލުކޮށް މާލޭން ބޭރުގައި އެއްމެޗު ކުޅޭ ގޮތަށް ރޭވިއިރު، ފޯކައިދޫގައި ކުޅުނު ފުރަތަމަ ލެގުގެ މެޗު ނިމުނީ 1-1 އިން ދެޓީމު އެއްވަރުވެގެންނެވެ.\nރާއްޖޭގައި މިއީ ހޯމް އެންޑް އަވޭ އުސޫލުން ފުރަތަމަ ޑިވިޝަން ފެންވަރުގައި މެޗެއް ކުޅޭ ފުރަތަމަ ފަހަރެވެ. ސީޒަން ހުޅުވުމުގެ ގޮތުން ކުޅޭ ޗެރިޓީ ޝީލްޑް މެޗުން ލިބޭ ފައިސާ ރާއްޖޭގެ ކޮންމެވެސް ޖަމިއްޔާއަކަށް ހަދިޔާ ކުރެއެވެ.\nމިދިޔަ އަހަރުގެ ފުޓްބޯޅަ ސީޒަން ފެށުން ފަސްވުމާއެކު ޗެރީޓީ ޝީލްޑް މެޗު ކެންސަލްކުރިއިރު، އެންމެ ފަހުން ކުޅުނު ތިން އަހަރުވެސް މި މެޗު ކާމިޔާބުކޮށްފައި ވަނީ މާޒިޔާ ސްޕޯޓްސް އެންޑް ރެކްރިއޭޝަން އެވެ.


ނޭނގި ހިތޭ ގެންދެވީ މިތުރާ-3– Esfiya\nއައްސަލާމް އަލައިކުމް!! ސިޓިން ރޫމް އިން މީހަކު ފެންނަން ނެތުމުން ލަމް ވަރަށް ބާރަށް ސަލާމް ގޮވާލިއެވެ. ސަލާމްގެ އަޑު ނަފޫ އަށް އިވުމާއެކު ކޮޓަރިން ނިކުތެވެ. ނަފޫއަށް އެއީ ލަމް ކަން އެނގުމުން ވަރަށް ބާރަށް ގޮސް އަތުގަ ހިފާ ކޮޓަރިއަށް ވެއްދިއެވެ. ” ލަމް! އަހަރެން ހަމަ ލަމް ނައިސްގެން ގުޅަން އުޅުނު ތަނާ ތި އައީ” ނަފޫ އަވަސް ރާގަކަށް ބުނެލިއެވެ. “އަދި މާ ލަހެއް ވެސް ނުވެއެއްނު ލަސްވެގެން ގުޅަން”.. ކިހިނެއްވީ އަނެއްކާ؟ ކޮން މޮޔަ ކަމެއް ކުރީ!” ލަމް ޖެއްސުން ކޮށްލިއެވެ.” ހަނދާން ވޭތަ މިއަދު ހަވީރު އަރެން ދެއްކީމެއްނު ވަރަށް ރީތި ކުއްޖެއް؟ އެނާ އުޅެނީ… ނަފޫ އަށް ބުނެވުނީ މިވަރަށެވެ. އޭނާގެ ވާހަކައަށް ހުއްޓުމެއް އައީ އެކޮޓަރީގައި ޓަކި ޖަހާ އަޑަށެވެ. ނަފޫ ދޮރު ހުޅުވާލީ ވަރަށް ފޫހި ގޮތަކަށެވެ. އޭނާގެ ވާހަކަ މެދު ކެނޑުނީމަ އެވެ. ދޮރު ކުރިމަތީ ހުރީ އޭނާގެ މަންމަ ނަފީސާއެވެ. އޭނާ ދޮރު ހުޅުވާލުމާއެކު ނަފީސާ ބުންޔެވެ. ”ދަރިފުޅާ ނަފޫ! ދޭބަލަ މާމާ ގޯޗަށް!.. މާމަ އިންނާނެ މިހާރު ބަނޑުހައިވެފަ.. މަތި ޖަހާފައި ހުރި ތަތްޓެއް ދިއްކޮށްލަމުން ނަފީސާ ނަފޫ ކައިރީގައި އެދުނެވެ.” އޯކޭ މަންމާ! މި ދަނީ..” ނަފޫ ޖަވާބް ދިނެވެ. ނަފީސާ އުޅުނީ ވަރަށް އަވަދި ނެތިއެވެ. އޭނާ އަށް ލަމް އަށް ގޮވާލާނެ ފުރުސަތެއްވެސް ނުލިބުނެވެ. އެހެން ބުނުމަށް ފަހު ޖެހިގެން ހުރި ކޮޓަރިއަށް ވަނެވެ. “އޭ ނަފޫ! މި ދަނީ ގަރުދިޔަ އަޅަން ބަދިގެއަށް!”ކޮޓަރިން ނުކުއްނަމުން ލަމް ނަފޫ ކައިރީގައި ބުންޏެވެ.\nއާލިމު އާއި ހާމިދު ދެމީހުން ސައިބޮއެގެން ބަދިގެއިން ގޭގެ އަނެއް ފަރާތައް ނުކުމެލީ ފިނި ވައި ޖައްސާލުމަށެވެ. އާލިމު އަކީ މީގެ ކުރިން މާލެ ނޫން އެހެން ރަށެއްގެ ހިތްގައިމުކަން ދެކިފައިނުވާ މީހެކެވެ. ވަރަށް ހިތްގައިމު ވަގުތެކެވެ. ޖެހެމުން އައި ފިނި ވައިރޯޅި އާލިމުގެ ހަށިގަނޑުގައި ބީހެމުން ދިޔަ ހިނދު އާލިމް އަށް ކުރެވުނީ ވަރަށް ފުން އިހްސާސް އެކެވެ. އޭނާއަށް އެވަގުތު ފެންނަމުން އައި ރީތި ހަނދުވަރުގެ ފޮޓޯއެއް ނަގާލަން ހިތް އެދުނެވެ. އާލިމުއަށް އެނާގެ ފޯނު ޖީބުގައި ނެތްކަން އިހްސާސް ކުރެވުނީ ޖީބުގައި އަތް ޖައްސާލީމައިއެވެ.”’އަހަނ.. އަހަރެންގެ ފޯނު ބަދިގޭގަ ބާއްވާފަ މި އާދެވުނީ..” އާލިމް ހިނގައިގަތީ ބަދިގެއާ ދިމާލަށެވެ. ބަދިގޭގެ ދޮރުމަތީގައި އާލިމުއަށް ހުރެވުނީ ހުއްޓުންއަރާފައި އެވެ.ދުވަހަކުވެސް ނުދެކޭފަދަ ރީތި އެއްޗެއް ފެންނަފަދައެވެ. އާލިމް ގެ ހިތުގެ ހިނގުން އަވަސް ވިއެވެ. އެމުނޫން ސާދަވިލޭރޭގެ ހަނދެއް ސިފަ ވެހެގެން ދިޔައެވެ. އާލިމް އަށް ހުރެވުނީ ކަޅިވެސް ޖަހާނުލައެވެ. މަޑުމަޑުން ބަދިގެތެރެއަށް ވަދެއެފުރިހަމަ އިންސާނާ އައާ ކައިރިއަށް ޖެހިލެވުނެވެ. ބޭއިހްތިޔާރުގައިއެވެ. ލަމްގަރުދިޔަ އެޅުމަށްފަހު ތަށި ނަގައިގެން ގެެއަށް ދާން އަނެއްފަރާތަށް އެނބުރުނެވެ. ނަމަވެސް ކުރިައަށް ދެވޭ ގޮތެއްނުވިއެވެ. ކުރިމަތީ ހުރި މީހެއްގެ ގައިގައި ޖެހިފައި އަރިއަޅައިލިއެވެ. ނަމަވެސް އެ މީހަކީ ވަރަށް ހުށީޔާރު މީހެކެވެ. އޭނާ ލަމް ވެއްޓުނަ ނުދީ އަތުގައި ހިފައި ބާރު ކޮށްލިއެވެ. އޭރު ލަމްގެ ފަން އިސްތަށިގަނޑު އޮތީ މޫނު މައްޗަށް ވިހުރިފައިއެވެ. އެއްއަތުން އެ އިސްތަށިގަނޑު ރަނގަޅު ކޮށްލިއެވެ. އެވަގުތު އާލިމު އާއި ލަމްގެ ހަތަރު ކަޅި ހަމަ ވިއެވެ. އާލިމު އަށް ކުރެވުނީ ވަރަށް ފުން އިހްސާސް އެކެވެ. ހީވީ ފުރަތަމަ ނަޒަރުން ލޯބިވެވުނީ ހެންނެވެ.\nލަމް އާލިމު ގެއަތަށް ބާރު ލުމަށް ފަހު ތެދުވިއެވެ. އޭނާއަށް ލަދުން ހުރެވުނު ތަން ވެސް ނޭގުނެވެ. ހިތް އެދުނީ އަވަހަށް އެތަނުން ދިއުމަށެވެ. އިސް ޖަހާލުމަށް ފަހު އެތަނުން ހިނގައިގަތީ ޝުކުރު ވެސް އަދާ ކޮށް ނުލައެވެ. ލަމް ލަދުގަތް ވަރުން އެތާ ހުންނަން ބޭނުން ނުވީއެވެ. އަވަސް ފިޔަވަޅެއްގައި ލަމް ބަދިގެއިން ނިކުމެގެން ގެއަށް ހިނގައިގަތެވެ. އާލިމުއަށް އެ މޫނު ލޯމަތިން ސިފަ ކުރެވެނީ ބޭއިހްތިޔާރުގައި އެވެ. ފެންނަ ކޮންމެ ފަހަރަކު އޭނާގެ މޫނުމަށްޗަށް ހިނިތުން ވުން ވެރިވެގެން ދިޔައެވެ. ” އެއީ ކޮން ފަދަ ރީތި ކަމެއް؟” އާލިމް ހިތަށް އަރަމުން ދިޔަ އެވެ. އޭނާ ބޭނުން ވީ އެއީ ކާކުތޯ ބަލާ ހޯދުމަށެވެ. ފޯނު ހިފައިގެން ބޭރަށް ނިކުމެފައި ހާމިދު ކައިރިން އެއީ ކާކުތޯ ސުވާލު ކުރިއެވެ.އޭނާ ހާމިދުއަށް އެ ކުއްޖާ ހުންނަ ގޮތް ސިފަ ކޮށްދިނެވެ. ހާމިދު އެއީ ނަފޫގެ އެންމެ ގާތްއެކުވެރިއާ ލަމް ކަމަށް ކިޔައިދިނެވެ. އާލިމު އެވަގުތު ހިތާހިތުން ލަމް ގެ ނަން ކިޔަމުން ދިޔައެވެ.\nލަމް އަށް ގެއަށް ދެވުނު އިރު ހުރީ ވަރަށް ލަސް ވެފައި އެވެ. އޭނާގެ މާމަ އޮތީ ވަރަށް ބަނޑުހައި ވެފައި އެވެ. ލަމް އަވަސް ވެގަތީ މާމައަށް ކާން ދިނުމަށެވެ. މާމަ އަށް ކާން ދޭން ފެށުމާއެކު ލަމް އޭނާ ލަސް ވި ސަބަބު ކިޔައިދިނެވެ. މާމަ އަށް ވާހަކަ ނުދެއކުނަސް ދައްކާ ހުރިހާ ވާހަކަ އެއް އިނގެއެވެ. ލަމް އެވާހާކަ ކިޔައި ދިނުމުން މާމަ ގެ މޫނު މައްޗަށް ހިނިތުން ވުން ވަރަށް ބޮޑަށް އައެވެ. ލަމް ވެސް މާމަ އާއެކު މި އުފާވެރި ވަގުތު ކޮޅުގައި ބައިވެރި ވިއެވެ. ކައި ނިންމުމަށް ފަހު ލަމް މާމަ އަށް ދޭން ހުރި ބޭސް ދިނެވެ. އަދި މާމަ ފެންވަރުވާ ނިދަން ތައްޔާރު ކުރިއެވެ. ލަމް އޭނާގެ މާމަ ގެ ހުރިހާ ކަމެއް ކޮށް ނިމުމަށް ފަހު އަވަސް ވެގަތީ ނަމާދު ކުރުމަށެވެ.\nނަމާދުން ނިމިގެން އަވަހަށް ނިދަން އޮށޯތެވެ. ނިދަން އެރުމަށް ފަހު ނަފޫ އަށް ގުޅުމަކީ މިހާރު ލަމްގެ ކަށިގައި ހަރުލައިފަ އޮންނަ އާދައެކެވެ. ދެމީހުން ވެސްް އެދުވަހު ވީހާ ކަމެއް އެކަކު އަނެކަކަށް ކިޔައިދެއެވެ. ލަމް ފޯނު ނެގުމަށް ފަހު ނަފޫ އަށް ގުޅާލިއެވެ. ނަފޫއަށް ލަމް ގުޅާތަން ފެނުމުން ކުރަން ހުރި ކަންތައް ހުއްޓާލުމަށްފަހު ފޯނު ނެގިއެވެ.\n” ލަމް…. އަހަރެން ބުނަން އުޅުނު ވާހަކަ ނުނިމެނީސް ތިދިޔައީ… ދިޔައިރު ބުނެވެސް ނުލާ..” ލަމް އަށް ވާހަކަ ނުދެއްކެނީސް ނަފޫ ވާހަކަ ޝަކުވާ ކުރިއެވެ. ” އާން.. ވަރަށް އެހެން ކަހަލަ ކަމެއް ވެގެން ދިޔައީ އަވަހަށް..” ލަމް ޖަވާބު ދިނެވެ. ” ހޫން.. ޔަގީން ކޮންމެވެސް ކަމަކާ ލަދުން ދޯ ދިޔައީ.. ސަމަސާ ރާގަކަށް ނަފޫ ލަމް އާއި ދިމާ ކޮށްލިއެވެ. ” ތިޔެއް ނޫނޭ މިރޭ މަވެސް ލަދުން ކިރިޔާ ނުވިރުނީ.. މަ ހަވީރު ބަނދަރުމަތިން ވަރަށް ރީތި ފިރިހެން ކުއްޖެއް ދެއްކީމެއްނު؟ އޭނާ ހުންނަނީ މިގޭގަ..” ނަފޫއަށް މިހެން ބުނުމުން ލަމް އަށް ވީ ގޮތް ވެސް ބުނެދޭން ނޭނގުނެވެ. އެއީ އެ ބީރައްޓެހި ކުއްޖާ ކަން އެނގުމުން މާ ބޮޑަށް ލަދު ގަތެވެ. ނަފޫ އޭނަ ކުރި ކަންތަކުގެ ވާހަކަ ލަމް އަށް ކިޔަިއި ދިނުމުން ދެމީހުން އެކީ ސަކަރާތް ޖެހިއެވެ. ލަމް ވެސް އޭނާ އަށް ދިމާވި ކަންތައް ނަފޫއަށް ކިޔައި ދިނުމުން ނަފޫ ލަމް އާއި ޖެއްސުން ކުރަން ފެށިއެވެ. ” ހިންދީ ފިލްމެއްގެ މަންޒަރެއް ދޯ މި މިސް ކޮށްލެވުނީ..” ޖެއްސުމުގެ ރާގަކަށް ނަފޫ ލަމް އާއި ދިމާ ކުރަމުން ދިޔައެވެ. އެ ސަކަރާތުގެ ތެރޭގައި ތިއްބާ ދެމީހުންގެ ލޮލަށް ނިދި ޖަމައުވެގެން ފޯނުގައި ދެމީހުންނަށް ނިދިއްޖެއެވެ. މިއީ ކޮންމެ ދުވަހެއްގެ ވެސް އާދަ އެވެ.\nއާލިމް އޭނާގެ އަށް ތައްޔާރު ކޮށްފައިވާ ކޮޓަރިއަށް ވަނުމަށް ފަހު ނިދަން އޮށޯތެވެ. ލޯމަރާލި ކޮންމެ ފަހަރަކު އޭނާ އަށް ފެންނަމުން ދިޔައީ އެ ނަލަ ސޫރަ އެވެ. އަދި އެވަގުތު ފޯނުގެ ލަވަ ލިސްޓުން ލަވައެއް ޖަހަން ފެށިއެވެ. ނޭނގި ހިތޭ ގެންދެވީމަ ލޯބިން.. މިތުރާ ނުނިދޭ.. ހަނދުމަވަނީ… އަދި މިލަވައިގެ ތެރެއަށް ގެއްލި އޮވެ، ނިދިއްޖެވެ.\nއަނެއް ދުވަހުގެ އިރު ދުނިޔެއަށް އަލި ކޮށްލައިފިއެވެ. ވަރަށް ހިތްގައިމު ދުވަހެކެވެ. ލަމް ފަތިސް ނަމާދަށް ފަހު، ގޭތެރޭ ކުރަން ޖެހޭ ހުރިހާ ކަމެއް ކޮށް ނިންމާލިއެވެ. މާމަ ގެ ކަންތައްތައް ނިންމުމަށް ފަހު އޭނާ ތައްޔާރުވަމުން ދިޔައީ ހޮސްޕިޓަލް އަށް ދިޔުމަށެވެ. ލަމް އަކީ ވަރަށް ގަޑިއަށް ފަރުވާތެރު ކުއްޖެކެވެ. ހޮސްޕިޓަލް ހުންނަނީ ގެއާ ތަންކޮޅެއް ދުރުގައި ވުމުން އޭނާ ގެއިން ވަރަށް އަވަހަށް ނިކުމެވެ. ލަމް މަގުމަތިން ހިނގާފައިދާ އިރު އެ ޖެހެމުން އަންނަ ވަޔަކީ އޭނާ އަށް ވަރަށް ހިތްގައިމު ކަން ލިބޭ ކަމެކެވެ. މަޑު ހިނދުމެއްގައި ހިނގަމުން ގޮސް ލަމް ހޮސްޕިޓަލް އަށް ވަދެއްޖެއެވެ.\nގަދަ ނިދީގައި އޮތް އާލިމް ނިދިން ހޭލެވުނީ އޭނާގެ ފޯނު އެލާމް ވާ އަޑަށެވެ. އެއީ އެނާގެ އެންމެ ގާތް ރަހުމްތެރިޔާ ސާޖިދް ބަލާ ދާން ޖެހޭތީއެެވެ. އަވަސް އަވަހަށް ފެންވަރާލައިގެން އާލިމް ހާމިދް ގެ ސައިކަލު ފަހަތަށް އެރީ ބަނދަރު މައްޗަށް ދިޔުމަށެވެ. ސާޖިދުއަކީ އޭނާގެ އެންމެ ގާތް އެކުވެރިއާއެވެ. އޭނާ އެއްނަނީ އާލިމް އެކޭ އެއްފަދައިން އެ ރަށުގައި އީދު ފާހަގަ ކޮށްލުމަށެވެ. ހާމިދުގެ ސައިކަލުގެ ދުވެލި މެދުމިނެއްގައި ބަހައްޓައިގެން ލަފާ ފުރާ ދިމާލަށް މިސްރާބް ޖެހިއެވެ. ބަނދަރާ ދިމާއައަށް ދެވެން އޮތީ ހޮސްޕިޓަލް ހުންނަ މަގުންނެވެ. ހޮސްޕިޓަލް އާ ކުޑަ ތަން ކޮޅެއ ދުރުން އާލިމްގެ ހިތުގެ ތެޅުން އަވަސްވިއެވެ. ހޮސްޕިޓަލް ކުރިމަތިން މީހަކާ ވާހަކަ ދައްކަން ހުރި ލަމް ފެނުމުންނެވެ.\nMe first dhw..yayyy\nVarah reethi story dhaa goiyy\nMe second dhw…v reethi\nlam and alim sajidh and nafoo gulhuvan fene. but if lam and nafoo both starts to love alim that will create one big mess between the two frnds. waiting for the next part plz update soon love it\nWow nice….. ☺☺☺ avahah aneh part vx up kohlaa\nAbadhu lam kiyaafa liyefa humaathee ehaa eh noon…n abadhu name eh beynumeh nukuraane konme jumla akun neh…ehn noonee salhi…nxt time pls improve that..\nthank you hurihaa kudhin ah… in sha allah maadhan dhen oi part update kollanan\nand faahaga kohffa huri kanthah thah rangalhu kollaanan..\nAlhe mihaaru next part kiyaa hithun hurevenyeh nun.. Kn irakun up kohlany\nV udhagoo mi story liyefa hunnagothun kiyan plx ragalhu kollaathi vaahaka salhi\nލޯބި June 2, 2017


Uruguay ge roefard diego forlan kulhun huttaalaifi\n5 މަސް, 1 ހަފްތާ,4ދުވަސް,2ގަޑި, 39 މިނެޓް, 18 ސިކުންތު ކުރިން 2070ހުސައިން ނާސިފް\nއިނގިރޭސި ކްލަބް މެންޗެސްޓާ ޔުނައިޓެޑާއި ސްޕެއިންގެ އެތުލެޓިކޯ މެޑްރިޑަށް ކުޅުނު އުރުގުއޭގެ ފޯވާޑް ޑިއެގޯ ފޯލާން ފުޓުބޯޅަ ކުޅުން ހުއްޓާލައިފިއެވެ.\nއުމުރުން 40 އަހަރުގައި ކުޅުން ހުއްޓާލިކަން އިއުލާންކޮށް ފޯލާން ބުނީ، އެއީ ފަސޭހަ ކަމެއް ނޫން ކަމަށާއި، އެއީ އޭނާގެ ކެރިއަރުގައި އެންމެ ދެކެން ބޭނުންވާ ވަގުތު ކަމަށެވެ. ނަމަވެސް މިވަގުތު އަންނާނެކަން ކުރިން ވެސް އެނގޭތީ އެކަމަށް ފުރިހަމައަށް ތައްޔާރުވެގެން ހުރި ކަމަށެވެ.\nއާޖެންޓީނާ ލީގުން ފުޓުބޯޅަ ކެރިޔަރު ފެށި ފޯލާން ވަނީ އިނގިރޭސި ކްލަބް މެންޗެސްޓަރ ޔުނައިޓެޑާއި ސްޕެއިންގެ ވިޔަރެއާލް އާއި އެތްލެޓިކޯ މެޑްރިޑް އަދި އިޓަލީގެ އިންޓަ މިލާނަށް ވެސް ކުޅެފަ. އަދި އޭނާ ވަނީ އޭޝިއާގެ ބައެއް ކްލަބްތަކަށް ވެސް ކުޅެފައެވެ. އޭގެ ތެރޭގައި އިންޑިއާގެ މުމްބާއި ސިޓީ އެފްސީވެސް ހިމެނެއެވެ.\nފޯލާން އެންމެ ފަހުން ކުޅެމުން އައީ ހޮންކޮންގ ޓީމެއް ކަމަށްވާ ކިޗީއަށެވެ. އޭނާ ވަނީ ކިޗީއާއެކު ހޮންކޮންގ ޕްރިމިއާ ލީގު ކާމިޔާބު ކޮށްފައެވެ.\nޔުނައިޓެޑާއެކު ޕްރިމިއާ ލީގު، އެފްއޭކަޕް އަދި ކޮމިއުނިޓީ ޝިލްޑް ކާމިޔާބު ކޮށްފައިވާ ފޯލާން ވަނީ އެޓްލެޓިކޯއާއެކު ޔުއެފާ ޔޫރޮޕާ ލީގު އަދި ޔުއެފާ ސުޕަކަޕްވެސް ކާމިޔާބު ކޮށްފައެވެ. އަދި އުރުގުއޭ ގައުމީ ޓީމަށް ކުޅުނު 112 މެޗުގައި 36 ލަނޑު ކާމިޔާބު ކޮށްފައިވާ ފޯލާން ވަނީ 2011 ވަނަ އަހަރު އެޓީމާއެކު ކޮޕަ އެމެރިކާ ވެސް ކާމިޔާބު ކޮށްފައެވެ.\nފޯލާން ކުޅުން ހުއްޓާލުމާއެކު، ފުޓުބޯޅަ ގިނަ ކުޅުންތެރިން އަދި ސަޕޯޓަރުން އަންނަނީ އޭނާ ފުޓުބޯޅައަށް ކޮށްދިން ހިދުމަތްތަކަށް ޝުކުރު އަދާކުރަމުންނެވެ.\n3 މަސް ކުރިން 267 0


PHOTO STORY: alah hoadhunu baeh dhirey thakethi | Mihaaru\nސައިންސްވެރިން އަލަށް ހޯދާފައިވާ ދިރޭ އެއްޗިހިތަކެއް.\nފޮޓޯ ސްޓޯރީ: އަލަށް ހޯދުނު ބައެއް ދިރޭތަކެތި\n20 ޑިސެމްބަރ 2017 - 15:35 1 comment\nތައިލޭންޑްގެ މެކޮންގް ކޯރާއި ޓިބެޓަން ޕްލެޓޫއާ ދެމެދުގައިވާ ސަރަހައްދު ދިރާސާކުރުމުގެ ތެރޭގައި އެތައް ބާވަތެއްގެ އައު ދިރޭ އެއްޗެހި ސައެންސްވެރިންނަށް ދާދި ފަހުން ވަނީ ފެނިފަ. އޭގެ ތެރޭގައި 11 އެމްފިބިއަންސް (ފެނާއި އެއްގަމުގައި ދިރިއުޅޭ) އާއި2ބާވަތެއްގެ މަހާއި 11 ރެޕްޓައިލްސްގެ އިތުރުން 88 ބާވަތެއްގެ ގަސްގަހާގެހި ހިމެނޭ.\nމެކޮން ސަރަހައްދުން 2016 ވަނަ އަހަރު ސައިންސްވެރިން މުޅިން އަލަށް ހޯދި 115 އަށް ވުރެ ގިނަ ދިރޭ އެއްޗެހީގެ ތެރޭގައި ހިމެނޭ، އެކި ކުލަ ހިމެނޭ ބޮކެއް. މި ބޮއް ފެނިފައިވަނީ ވިއެޓްނާމްގެ އިރު އުތުރުގައިވާ ޖަންގައްޔަކުން.\nއޮޑޮރާނާ މަޗްމަނީ ނަމަކަށް ކިޔާ، އެކި ކުލަ ހިމެނޭ ބޮކެއް.\nވިއެޓްނާމުގެ ޖައްގައްޔަކުން ފެނުނު ދެ ބާވަތެއްގެ މޯލްގެ ތެރޭގައި ހިމެނޭ އެއް މޯލް. ދިރާސާ ކުރާ މީހުން ބުނާ ގޮތުގައި މި ބާވަތުގެ އެއްޗެހި ބިމުއަޑީގައި ދިރިއުޅޭތީ އެސޮރުމެންނަށް އިތުރު ރައްކާތެރިކަމެއް ލިބޭ.\nޔޫރޯސްކެޕްޓަ އޮލަވީ ނަމަކަށް ކިޔާ މޯލްއެއް\nފަރުބަދައެއްހެން އުސްކޮށް، އަހުގެ ފައިވާނުގެ ބައްޓަމަކަށް އުފެދިފައިވާ މި ވާ ފެނިފައިވަނީ ތައިލޭންޑްގެ އިރު އުތުގައިވާ ލޯކަލް މާރުކޭޓެއްގެ ތެރެއިން.\nރައިނަލޯފަސް މަންޓިކޮލަސް ނަމަކަށް ކިޔާ ވާލެއް.\nތައިލޭންޑްގެ އިރު އުތުރުގައިވާ ލޯކަލް މާރުކޭޓެއްގެ ތެރެއިން އަލަށް ފެނުނު، ފިނިހަކަ ކައިގެން އުޅޭ ވެލައެއް. އިންސާނުންގެ ސަބަބުން ދިރޭ ތަކެއްޗަށް ލިބޭ ނުރައްކާ ކިތައްމެ ބޮޑު ނަމަވެސް، އަލަށް ފެންނަ ދިރޭ އެއްޗެހި އިތުރު ވަމުން ދިއުމަކީ ލިބޭ ހިއްވަރެއް ކަމަށް ވޯލްޑް ވައިލްޑްލައިފް ފަންޑް (ޑަބްލިއުޑަބްލިއުއެފް) އިން ބުނޭ.\nމަލަޔަމީސް އައިސަން ނަމަކަށް ކިޔާ ވެލާ\nމިއީ ވިއެޓްނާމްގެ އުތުރު ސަރަހައްދުގެ ޖަންގައްޔަކުން އަލަށް ފެނުނު ދިރޭ ތަކެތީގެ ތެރޭގައި ހިމެނޭ ބޮނޑެއް. ސައިންސްވެރިން ބުނާ ގޮތުގައި މި ބޮނޑަކީ ރެޕްޓައިލްގެ ކޮން އާއިލާއަކަށް ނިސްބަތްވާ އެއްޗެއްކަން ދެނެގަންނަން ވަރަށް ގިނަ ދުވަސް ނެގި. މި ޒާތުގެ އެއްޗެއް އެންމެ ފުރަތަމަ ފެނިފައިވަނީ 2003 ވަނަ އަހަރު.\nޝައިނިޝޯރަސް ކްރޮކޮޑިލެޫރަސް ވިއެޓްނާމެންސިސްގެ ނަން ދީފައިވާ، އަލަށް ހޯދުނު ބޮނޑު\nކެމްބޯޑިއާގެ ސަރަހައްދުން އަލަށް ފެނުނު ދިރޭތަކެތީގެ ތެރޭގައި ހިމެނޭ މަހެއް. ފާއިތުވި 20 އަހަރުގެ ތެރޭގައި މެކޮންގް ސަރަހައްދުން 2500 އަށް ވުރެ ގިނަ ދިރޭއެއްޗިހި އަލަށް ހޯދިފައިވާ ކަމަށް ޑަބްލިއުޑަބްލިއުއެފް އިން ބުނޭ. އެއީ އާންމުކޮށް ބަލާއިރު ހަފުތާއަކު ދެ ހޯދުން.\nސްޗިސްޓުރާ ކެމްޕުޗީންސިސްގެ ނަން ދީފައިވާ އަލަށް ހޯދުނު މަސް.\nއިތުރު ލިޔުންތައް ދިރާސާ ސައިންޓިސްޓުން ސައިންޓިފިކް ރިސާޗް


އެމްޑީޕީގެ ގާނޫނީ ވަކީލުންނާ އެޕާޓީން ބައްދަލުކޮށްފި – Maldivian Democratic Party\nއެމްޑީޕީގެ ގާނޫނީ ވަކީލުންނާ އެޕާޓީން ބައްދަލުކޮށްފި\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އަށް ނިޞްބަތްވާ ގާނޫނީ ވަކީލުންނާ އެ ޕާޓީގެ ލީޑަރޝިޕުން މިއަދު ބައްދަލުކޮށްފިއެވެ.\nއެމްޑީޕީގެ މައި އޮފީހުގައި މިއަދު ބޭއްވި މި ބައްދަލުވުމުގައި އެޕާޓީގެ ގާނޫނީ ބޭފުޅުންގެ ދައުރު ވިހާ ވެސް ބޮޑަށް ފުޅާކުރުމަށް އެ ޕާޓީގެ ޗެއަރޕާސަން (ރީކޯ) މޫސާ މަނިކު ގާނޫނީ ވަކީލުންގެ އަރިހުން އެދިވަޑައިގެންނެވިއެވެ. އެގޮތުން ޕާޓީގެ އެކްޓިވިސްޓުންނާއި، ޕާލަމެންޓްރީ ގްރޫޕް މެންބަރުންގެ ވަރަށް ހަރަކާތެރިކަން ފާހަގަކުރައްވަމުން އެ ޕާޓީއަށް ގާނޫނީ ލަފާ ބޭނުންވާ ކަންކަމާއި، އެ ޕާޓީގެ ސިޔާސަތު ދިފާޢުކޮށް މީޑިއާ މެދުވެރިކޮށް އާންމުންނަށް ވީހާވެސް ބޮޑަށް މަޢުލޫމާތުދެއްވުމަށް މޫސަ އެދިވަޑައިގެންނެވިއެވެ.\nމިއަދުގެ ބައްދަލުވުމުގައި ބައިވެރިވެވަޑައިގެންނެވި ގާނޫނީ ވަކީލުން ދެއްކެވި ވާހަކައިގައި، އެމްޑީޕީން އެ ބޭފުޅުންގެ ބޭނުން ވީހާވެސް ބޮޑަށް ހިފުމަށާއި، އެމްޑީޕީން ގޮވާލި ކޮންމެ ކަމަކަށް ގާނޫނީ ލަފާދިނުމާއި، އެމްޑީޕީގެ ސިޔާސަތު ދިފާޢުކުރެއްވުމާއި، އެ ސިޔާސަތުތަކާއި ބެހޭ ގޮތުން އާންމުން ހޭލުންތެރިކުރުމަށް ތައްޔާރަށް ތިއްބަވާނޭ ކަމަށް ވިދާޅުވިއެވެ.\nމިއަދު މެންދުރުފަހު ބޭއްވި މި ބައްދަލުވުމުގައި އެމްޑީޕީގެ ގިނަ އަދަދެއްގެ ގާނޫނީ ވަކީލުން ބައިވެރިވެވަޑައިގެންނެވިއިރު، އެ ޕާޓީގެ ލީޑަރޝިޕްގެ ފަރާތުން ޗެއަރޕާސަން ރީކޯ މޫސާ މަނިކާއި، ޕާލަމެންޓްރީ ގްރޫޕްގެ ލީޑަރު އިބްރާހީމް މުޙައްމަދު ޞޯލިޙް (އިބޫ) ގެ އިތުރުން އެމްޑީޕީގެ ނައިބު ރައީސް އަލްހާން ފަހުމީ ވެސް ބައިވެރިވެވަޑައިގެންނެވިއެވެ.


BREAKING| ACC Ge Raees Aa2Memberun Isthiufaa Dhevvaifi - Vaguthu\nއެންޓި ކޮރަޕްޝަން ކޮމިޝަން (އޭސީސީ) ގެ މެމްބަރުން ވަކި ކުރަން ރައްޔިތުންގެ މަޖިލިހުގެ މިނިވަން މުއައްސަސާތަކުގެ ކޮމިޓީން ނިންމާފައި ވަނިކޮށް ރައީސް މަރިޔަމް ޝިއުނާ އާއި ބާކީ ތިބި ދެ މެމްބަރުން އިސްތިއުފާ ދެއްވައިފިއެވެ.\nއޭސީސީގެ އިންފޮމޭޝަން އޮފިސަރު ހަސަން މަނިކު "ވަގުތަށް" މިއަދު ވިދާޅުވީ ކޮމިޝަންގެ ރައީސް ޝިއުނާ އާއި ފާތިމަތު އަނޫލާ އަދި އައިޝަތު އަބްދުﷲ މިއަދުގެ ވަގުތެއްގައި މެންބަރުކަމުން އިސްތިއުފާ ދެއްވާފައިވާ ކަމަށެވެ.\nއޭސީސީގެ މެމްބަރުން ވަކިކުރުމުގެ މަސައްކަތް ރައްޔިތުންގެ މަޖިލިހުން ފެށުމާ އެކު، އެ ކޮމިޝަންގައި ތިއްބެވި ދެ މެމްބަރުން ކަމުގައިވާ މުހައްމަދު ޝަކީލް އާއި އަލީ އަޝްރަފް ވެސް ވަނީ އިސްތިއުފާ ދެއްވައިފައެވެ.\nމިއާއެކު، އެ ކޮމިޝަން ތަމްސީލް ކުރައްވަން މިހާރު އެއްވެސް މެމްބަރަކު ނެތެވެ.\nމިނިވަން މުއައްސަސާތަކާ ބެހޭ ކޮމިޓީން އިއްޔެ ނިންމީ ތިން މެމްބަރުން ވަކިކުރަން މަޖިލީހުގެ ތަޅުމަށް ފޮނުވުމަށެވެ. އެގޮތަށް ނިންމީ ޝިއުނާ އާއި އަނޫލާ އާއި އައިޝަތު އަބްދުﷲ އަށް ޖަވާބުދާރީވާން ފުރުސަތު ދިނުމަށް ފަހުގައެވެ. ކޮމިޓީން ފާސްކުރީ ކޮމިޝަނުން މައްސަލަތައް އެކަށީގެންވާ ގޮތެއްގައި ނުބެލި ގިނަވެފައި ހުރި ކަމަށާއި އެކަން އޮޑިޓް އޮފީހުން ހެދި ޕާފޯމަންސް އޮޑިޓުން ވެސް އެކަން ފެންނަން އޮތް ކަމަށް ބުނެއެވެ.\nކޮމިޝަންގެ ތިން މެމްބަރުން އިއްޔެ ނެރުނު ބަޔާނުގައި ވަނީ އޮޑިޓަ ޖެނެރަލްގެ އޮފީހުން އާއްމުކުރި އޭސީސީގެ ޕަފޯމަންސް އޮޑިޓް ރިޕޯޓުގައި އެ ކޮމިޝަނަށް ކުރިމަތިވެފައި ހުރި ގޮންޖެހުންތަކަށް ނުބަލާ ކަމަށާއި މައްސަލަތައް ފުނިޖެހިފައި ވަނީ އެ ކޮމިޝަނުގެ އިހުމާލަކުން ނޫން ކަމަށެވެ.\nތަހުގީގުތައް ދިގުލައިގެންދާ މައްސަލައިގައި އޭސީސީން ބުނެފައި ވަނީ ކޮވިޑް-19ގެ ސަބަބުން މައްސަލަތައް ތަހުގީގުކުރަން ތަންތަނަށް ދިއުމުގެ ދަތިތަކާ ކުރިމަތިވުމާއި ސަރުކާރުގެ އެހެން އިދާރާތަކުން ހޯދަން ޖެހޭ މައުލޫމާތުތައް ހޯދަން އުނދަގޫވުމާއި މުވައްޒަފުންގެ ދަތިކަމާއި އަދި ދައުލަތުން އެ ކޮމިޝަނަށް ކަނޑައަޅާފައިވާ ބަޖެޓު ކުޑަވުން ހިމެނޭ ކަމަށެވެ.\nކޮމިޝަނުން ބުނީ ހުށަހެޅޭ މައްސަލަތަކުގެ އަދަދާ ގާތްކުރާ މިންވަރަށް ވެސް މުވައްޒަފުން ނެތް ކަމަށެވެ. މިކަމަށް ހައްލު ހޯދުމަށް 2020 ގައި 25 މުވައްޒަފުން އަދި 2021 ގައި އަށް މުވައްޒަފުން ހޯދަން އެދިފައި ވިޔަސް ހައްލެއް ލިބިފައި ނުވާ ކަމަށް ވެސް އެ ބަޔާނުގައިވެއެވެ.\nތަހުގީގުތަކުގައި ނުފޫޒު ފޯރުވިޔަ ނުދޭން ކޮމިޝަނުން ސާބިތުވެތިބުމުން ފާޑުކިއުން އަމާޒުކޮށް ފެއިލްކޮށްލަން މަސައްކަތް ކުރި ކަމަށާއި އިތުބާރު ނެތް ކަމުގެ ވޯޓެއް ތަކުރާރުކޮށް ނަގަން މަސައްކަތް ކުރީ ވެސް އެ ސަބަބާ ހެދި ކަމަށް ބަޔާނުގައި ބުނެފައިވެއެވެ.\nޑިސެމްބަރު 27, 2021 14:09\nތެން ޕީޖީ އިސްތިއުފާދިނީމާ އެއީއެބޯޅޭމިބައުޅޭގެ ތަންދޮރު އަދިދޮރައްޓެވެސް ނޭގޭ ރޯނުއެދުރެއް؟؟\nޑިސެމްބަރު 27, 2021 14:14\nމިވެރިން މިވެރިކަން ނިމިގެންދާއިރު މުއައްސަސާތަކުން ވައްކަންކޮށް ކާނެވަރަކަށް ކައިހުސްކޮށް އެއްމުއައްސަސާ އިން އަނެއްމުއައްސަސާއަށް ބަދަލުވެ ބަދަލުވެ ނާޗަަރަންގީ ކުޅޭނީ! މަރު ކޮމިޝަންވެސް އެހެން ! ކޯޓުތައްވެސް ހަމަ އެހެން! މުނާފިގުން އިންތިހާއަށް ފާޅުވެ ބޮޑު މުނާފިގު ކަލޭގެ އެހުރީ ހުދު ފޮށާއަންދަވާ ފުލްސެކިއުރިޓީގައި އެންމެ ބޮޑުމުސާރާަގައި! ނޫނޭ މީ ތާހިރު ދިރިއުޅުމަކަށް ގޮވި މީހުންގެ ހާލަތުމިއަދު. މިއަށްވުރެ ނުތާހިރު ޑިމޮކްރެސީއެއް ދުނިތޭގައިވެސް ނުހިނގާ! ލާދީނީ ފަރަންޖީތައް އިސްތިއުފާދީބަލަ ވެރިކަމުންެވެސް މި ގައުމުންވެސް!\nޑިސެމްބަރު 27, 2021 14:15\nއާނ ދެން ހަމަ ވަކިކުރަންވިއްޔާ ހިފާފަ އެތިބީ. ދެން ތިބޭނެ ކަމެއނެތެއްނު. ސުވާލަކީ ދެން އައްޔަން ކުރާބަޔަކަށް ޔާމީނުގެ ސަރުކާރުގައި އުޅުނު މީހުންނަށް އަދަބު ދެވޭނެހޭ. އިމްރާނު އަލީ ޒާހިރު އަދި ނަހުލާ ބޭރުކޮށްލެވޭވަރަށް މަސައްކަތް ކުރެވިދާނެ ބާއޭ މިއޮތް ކުޑަދުވަސްކޮޅަކު ތެރޭގައި.\nޑިސެމްބަރު 27, 2021 14:22\nއެންމެ ވަރުގަދަ ތަޖުރިބާއައި ތަޢުލީމީ ވުޒާރާއިން މީހުންގެ ޤާބިލު ނުޤާބިލު ކިޔަން އެއުޅެނީ.\nޑިސެމްބަރު 27, 2021 14:39\nދެން ލަ ލަ ލާ.ސަލާމް\nޑިސެމްބަރު 27, 2021 14:44\nއަންހެނުން ބާރުވެރި ކުރުވަނީ އެވެ. އެނެމް މީހެއްގެ މައްސަލަ އެމީހުން ބޭނުން ވާގޮތައް ނުބެލީމަ ވަޒީފާ ދިޔަ އީ އެވެ.\nޑިސެމްބަރު 27, 2021 15:10\nއަވަހަށް ގުޅޭ އިދިކޮޅާ. ކުރި ވައްކަންތަކާ ފޯރިވި ނުފޫޒް ޢަކުރުން އަކުރަށް ކިޔައި ދިނުން މުޙިއްމު. ބަޔަކު ބޭނުންވާގޮތަށް ކަންކުރަން އެންގީމަ ނުކުރީމަ ވީގޮތް. ވ ގަދަ. ކަޑާލިޔަސް އުފުރާލިޔަސް ނުފޫޒަކަށް ނުބަލާ ކަންކަން ކުރަންވާނީ. ވ ސަލާމް\nޑިސެމްބަރު 27, 2021 15:53\nމަސްއޫލިއްޔަތު އުފުލޭތޯ ބަލަން ސޯލިހު ތި ކޮމެޓީއަށް ފޮނުވާބަލަ. މަސްޢޫލިއްޔަތު ނުއުފުލޭކަމަށް ބުނާމެންބަރުންގެ ނަންވެސް ދަނީ ސޯލިހުގެ ފަރާތުން، އެހެންވީމަ މަަސްއޫލިއްޔަތު އަދާކުރުމުގައި ޒިންމާދާރު ނިންމުމެއް ނެތް ކަމުގެ ޒިންމާ ސޯލިހުވެސް އުފުލަން ޖެހޭނު. ެެެެެެެެ\nޑިސެމްބަރު 27, 2021 16:10\nދެރަނުވާތި! އާހިތްވަރާއެކު ކުރިމަތިލާ. ނުފޫޒަށް ތަބާނުވީމަ ކަޑާލިޔަސް އޯކޭ.\nޑިސެމްބަރު 27, 2021 16:58\nދެން އެނުމުނީ އެހިސާބުން. ކޮބާ ތި ކޮމިށަނުން ކުރި ބޭކާރު ހަރަދު ރައްޔިތުންގެ ލާރިން ؟ އަނެއްކާ އެސެޓް ރިކަވަރީ ކޮމިށަނަށް ފޮނުވަންވީ ؟! ހުސް ކޮރަޕްށަން.\nމޑޕ ގެ ތާރީހުން އެނގެ އެ އުފެދުނީވެސް މައުމޫނު ސަރުކާރުގަ ކެވުނުލެއް މަދުކަމުން ދަހިވެގެންކަން.\nމޑޕ އައުޓް !!!\nޑިސެމްބަރު 27, 2021 18:14\nއިސްތިއުފާދޭންވީ ބަޔަކުމީހުން އައިސް ޖަވާބުދާރީ ކުރުވަންޖެހުނީމާއެއްނޫން. މާކުރިންވެސް ތިކަން ކުރަންވެފަ ތިބި ތަނެއް ތިއީ. ނުނިމި ހުރި ކިތައް މައްސަލަތޯ ހުރީ. އެކަމަކު ބަރާބަރަށް މުސާރަ ނަގައިގެން ތިބިދުވަސްތަކޯ؟ އަމިއްލައަށްވެސް އެއްބަސްވެފަވޭ %1 ކަމަށް ނިމިފަވަނީ މައްސަލަތަކުގެ.\nޑިސެމްބަރު 27, 2021 18:46\nދެން މަޖިލިސް އެއްކޮއް އިސްތިއުފާ ދީބަލަ މިގައުމައް ވަރަށް ގެއްލުންވާ ތަނެއް މަޖިލީހަކީ. ގައުމުގެ ދައުލަތް ހުސްވަނީ ނަޝީދާ މަޖިލިސް މެންބަރުން އަދި މެންބަރުންގެ އާއިލާ ބޭނުންކޮއް.\nޑިސެމްބަރު 27, 2021 21:11\nމިހާރު އިންނާނީ ވަޒިފާހަމަޖެހިނިމިފައި. ރައީސްއެހާއޯގާތެރި. އަދި އަމުދުން ދީނަށް ފުރައްސާރަ ކުރާބަޔަކު ކިހިނެއް މިސަރުކާރުގައި ނާގާބިލްވާނީ. ރައީސް ވިދާޅުވާނެ ޒުވާނުން ވަޒީފާތަކަށް ނުކުތުމަށް ޒުވާނުންނަށް ކުރާފުރައްސާރައެއްހެންހީވަނީ. ތިޔަތިންމީހުންނަށް މާދަމާުފަތްކޮޅުއެރުވުންއޮންނާނެ.\nޑިސެމްބަރު 28, 2021 06:41\nސަރުކާރަކީ ނާގާބިލް ވެރިކަންކުރަންނޭނގޭ ސަރުކާރެއް މިހާރުވެސް ސަރުކާރު ދެމިއޮންނަނީ އިންޑިއާސިފައިން ރާއްޖޭގައި ބައިތިއްބައިގެންތިބޭތީ އެހެންނޫންނަމަ ލަސްތަކެއްނުވެ ސަރުކާރު ވެއްޓިދާނެ ބާރުގެބޭނުން ކޮށްގެން މިނިވަން މުއަށްސަސާތަށް ފޭރިގަތުމަކީ ސަރުކާރުން ހިންގާ ޖަރީމާތަށް ފޮރުވުމަށްޓަކާ ކުރާ ނުބައިއަމަލެއް މި އަމަލްތަކަށް ހިތްވަރުދެނީވެސް އިންޑިއާ އަޑީގަ އޮވެގެން.\nކާކުތޯ ބަލާނެކަމެއް ނެތް\nޑިސެމްބަރު 28, 2021 11:11\nކޮމިޓީގަ ތިބޭ މޮޅެތި އެދުރުންނަށް ނޭގެ މައްސަލަ ތަޙްޤީޤުކުރާ މީހުނަށް ކިޔަނީ އިންވެސްޓިގޭޓަރުންކަމެއް


ދިރާގު ސަޅި ޕްރީޕެއިޑުން ދުވާލަކު2ޖީބީ ޑޭޓާ ލިބޭ ޕްރޮމޯޝަން ހުރިހާ ޕެކޭޖްތަކަށް އިތުރު ކޮށްފި – Dhen.mv\nމުޙައްމަދު ސަނީޙް September 16, 2021 - 8:04 pm\nދިރާގު ސަޅި ޕްރީޕެއިޑް ކަސްޓަމަރުންނަށް ޚާއްސަ ކޮށްގެން މިހާރު ކުރިއަށް ދާ ޕްރޮމޯޝަން 14 އޮކްޓޯބަރ 2021އާ ހަމައަށް އިތުރު ކޮށްފިއެވެ. މި ޕްރޮމޯޝަނުގައި ކަސްޓަމަރުންނަށް ސަޅި ޕްރީޕެއިޑްގެ ހުރިހާ ޕެކޭޖަކުން ވެސް ދުވާލަކު2ޖީބީ ޑޭޓާ ލިބުމުގެ އިތުރުން ސޯޝަލް މީޑިއާ ޑޭޓާގެ އަދަދު5ގުނަ އިތުރަށް ލިބިގެން ދާނެއެވެ.\nޕްރޮމޯޝަން ދުވަސްކޮޅު، ޕްރީޕެއިޑް ކަސްޓަމަރުންނަށް ސަޅި ވީކްލީ، ސަޅި2ވީކްސް އަދި ސަޅި މަންތްލީ ޕްލޭނުން ކަސްޓަމަރުންނަށް ކޮންމެ ދުވަހަކު2ޖީބީ ޑޭޓާގެ އިތުރުން އިތުރު ސޯޝަލް މީޑިއާ ޑޭޓާ އެ މުއްދަތައް ލިބިގެންދާނެއެވެ. މީގެ އިތުރުން، ސަޅި ޕްރީޕެއިޑްގެ ކޮންމެ ޕެކޭޖަކުން ވެސް ކަސްޓަމަރުންނަށް ދިރާގު ނަންބަރުތަކަށް މުޅިން ހިލޭ ބޭނުންވަރަކަށް ގުޅައިލެވޭނެއެވެ. މިއާ އެކު ދިރާގު ސަޅި ޕްރީޕެއިޑް ޕްލޭންތަކަކީ އެންމެ ގިނަ ޑޭޓާ ހަމަ އެއްމެ އެކްޓިވޭޝަނަކުން ފޯރުކޮށްދޭ ޕްރީޕެއިޑް ޕްލޭންތަކެވެ.\nދިރާގު ސަޅި ޕްރީޕެއިޑް ޕްލޭންތައް ދިރާގު މޮބައިލް އެޕްލިކޭޝަން މެދުވެރިކޮށް ދިރާގު ޕްރީޕެއިޑް ގެންގުޅުއްވާ ހުރިހާ ކަސްޓަމަރުންނަށް އެކްޓިވޭޓް ކުރެވޭނެއެވެ. އެގޮތުން މިހާރު ކަސްޓަމަރުންނަށް 21 ޖީބީ ހަމަ އެންމެ 145 ރުފިޔާއަށް ދިރާގު ސަޅި ޕްރީޕެއިޑުން ލިބިގެންދާނެއެވެ.\nދިރާގުގެ މަޤްސަދަކީ ޑިޖިޓަލް ވަސީލަތްތައް މެދުވެރިކޮށް ދިރިއުޅުމަށް ފާގަތިކަމާއި ތަނަވަސްކަން ގެނެސްދީ، އިތުބާރާއި ޔަޤީންކަމާ އެކު މުޅި ރާއްޖޭގެ އެންމެނަށް ދިރާގުން ފޯރުކޮށްދޭ ޚިދުމަތްތައް ފޯރުކޮށްދިނުމެވެ.\nދިރާގު ޕްރީޕެއިޑް ޑޭޓާ ސިމްތަކުން3ގުނައާ ހަމައަށް އިތުރު ޑޭޓާ\nދިރާގު ޓީވީއަށް އެޕްލައި ކޮށްގެން ޚާއްސަ އިނާމުތަކެއް ހޯދުމުގެ ފުރުސަތު\nދިރާގުން ހުޅުމާލެ ފޭސް2ގައި ހައިސްޕީޑް ފައިބަރ ބްރޯޑްބޭންޑް އަދި ދިރާގު ޓީވީ ފޯރުކޮށްދޭން ފަށައިފި\nއާބާދީގެ 100އިންސައްތައަށް ހައިސްޕީޑް މޮބައިލް އިންޓަނެޓްގެ ހިދުމަތް ދިރާގުން ފޯރުކޮށްދީފި: ސީއީއޯ


ޢަމަލުގެ ފަތް – DhiSalafiyyah\n22/08/2014 ޢަޤީދާއާއި ފިރުޤާތައް, ދީންއަލް އަޚް ބިލާލް ޢަބްދުއްސައްތާރު\nކޮންމެ އިންސާނެއްގެވެސް ޢަމަލުތައް ލިޔުއްވޭ ފަތެއް ވެއެވެ. އޭގައި ލިޔުއްވައި ރެކޯޑު ނުކުރެވޭ އެއްވެސް ޢަމަލެއް ނުވެއެވެ. އެއީ ކިތައްމެ ކުޑަ ޢަމަލެއްކަމުގައި ވިޔަސް މެއެވެ. ނުވަތަ ކިތައްމެ ބޮޑު ޢަމަލެއް ކަމުގައި ވިޔަސް މެއެވެ.\nﷲ ތަޢާލާ ވަހީކުރައްވާފައި ވެއެވެ. ((وَإِنَّ عَلَيْكُمْ لَحَافِظِينَ ﴿١٠﴾ كِرَ‌امًا كَاتِبِينَ ﴿١١﴾ يَعْلَمُونَ مَا تَفْعَلُونَ ﴿١٢﴾ )) سورة الإنفطار\nމާނަ : ” އަދި ހަމަކަށަވަރުން، ތިޔަބައިމީހުންގެ މައްޗަށް ރައްކާތެރިވެ ބަލަހައްޓަވާ މަލާއިކަތުންވެއެވެ. އެއީ މާތްވެގެންވާ، ލިޔުއްވާ މަލާއިކަތުންނެވެ . ތިޔަބައިމީހުން ކުރާ ކަންތައް އެ މަލާއިކަތުން ދެނެވަޑައިގެންވެތެވެ. “\nއެހެން އާޔަތެއްގައި ވެއެވެ. ((يَوْمَئِذٍ يَصْدُرُ النَّاسُ أَشْتَاتًا لِّيُرَ‌وْا أَعْمَالَهُمْ ﴿٦﴾ فَمَن يَعْمَلْ مِثْقَالَ ذَرَّ‌ةٍ خَيْرً‌ا يَرَ‌هُ ﴿٧﴾ وَمَن يَعْمَلْ مِثْقَالَ ذَرَّ‌ةٍ شَرًّ‌ا يَرَ‌هُ ﴿٨﴾ )) سورة الزلزلة މާނަ : ” އެދުވަހުން މީސްތަކުން ތަފާތު ބައިބަޔަށް ދާނެތެވެ. (އެއީ) އެއުރެންނަށް، އެއުރެންގެ ޢަމަލުތައް ދެއްކެވުމަށްޓަކައެވެ. ފަހެ، ޒައްރެއްގެ މިންވަރުވިޔަސް، ހެޔޮކަމެއްކޮށްފި މީހާ، އޭނާ އެކަން ދެކޭނެތެވެ. އަދި ޒައްރެއްގެ މިންވަރުވިޔަސް، ނުބައިކަމެއްކޮށްފި މީހާ، އޭނާ އެކަން ދެކޭނެތެވެ.\nއަދިވެސް އެއިލާހު ވަޙިކުރައްވާފައި ވެއެވެ. ((وَوُضِعَ الْكِتَابُ فَتَرَ‌ى الْمُجْرِ‌مِينَ مُشْفِقِينَ مِمَّا فِيهِ وَيَقُولُونَ يَا وَيْلَتَنَا مَالِ هَـٰذَا الْكِتَابِ لَا يُغَادِرُ صَغِيرَ‌ةً وَلَا كَبِيرَ‌ةً إِلَّا أَحْصَاهَا ۚ وَوَجَدُوا مَا عَمِلُوا حَاضِرً‌ا ۗ وَلَا يَظْلِمُ رَ‌بُّكَ أَحَدًا ﴿٤٩﴾ )) سورة الكهف މާނަ: ” އަދި(ކޮންމެ މީހަކުމެ ކޮށްފައިވާ عملތަކުގެ) ފަތް (އެމީހަކަށް) ދެއްވާނެތެވެ. ފަހެ، އެ ފަތުގައިވާ ތަކެއްޗާމެދު، ކުށްވެރިން ބިރުގެންފައިވާތީ ތިބާދެކޭނޫއެވެ. އަދި އެއުރެން ބުނާނެތެވެ. އޭ ތިމަންމެންނަށްހުރި ހިތާމައެއްގެބޮޑުކަމާއެވެ! މިފަތަށް މިވެފައިވަނީ ކީއްހެއްޔެވެ؟ ކިތަންމެކުޑަކަމެއްވެސް، އަދި ބޮޑުކަމެއްވެސް، އެ ފަތުގައި ނުހިމަނައިދޫކޮށްލައިފައެއް ނުވެއެވެ. އަދި އެއުރެންކުޅަ އެންމެހައި عملތައް އެފަތުގައިވާތީ، އެއުރެން ދެކޭނެތެވެ. ކަލޭގެފާނުގެ ވެރިރަސްކަލާނގެއެއްވެސްމީހަކަށް އަނިޔާވެރިވެވޮޑިއެއް ނުގަންނަވަތެވެ. “\nކޮންމެ މީހެއްގެ ޢަމަލުގެ ފަތް އެ ދުވަހުގައި އެމީހަކަށް ދެވޭނެއެވެ. ޢަމަލުގެ ފަތްތައް ބަހާލެވޭނޭ ކަން އަނގަވައި ﷲ ތަޢާލާ ވަޙީކުރައްވާފައި ވެއެވެ. ((وَإِذَا الصُّحُفُ نُشِرَ‌تْ ﴿١٠﴾ )) سورة التكوير މާނަ: ” އަދި ފަތްފުށްތައް ނިއުޅައިލައްވާ ހިނދެވެ. “\nއެހެން އާޔަތެއްގައި އެއިލާހު ވަހީކުރައްވާފައި ވެއެވެ. ((وَكُلَّ إِنسَانٍ أَلْزَمْنَاهُ طَائِرَ‌هُ فِي عُنُقِهِ ۖ وَنُخْرِ‌جُ لَهُ يَوْمَ الْقِيَامَةِ كِتَابًا يَلْقَاهُ مَنشُورً‌ا ﴿١٣﴾ )) سورة الإسراء މާނަ: ” އަދިކޮންމެ އިންސާނަކުމެ، އޭނާ ކުޅަ ޢަމަލު، އޭނާގެ ކަރުގައި ތިމަންރަސްކަލާނގެއެޅުއްވީމެވެ. އަދި ޤިޔާމަތްދުވަހުން، ތިމަންރަސްކަލާނގެ އެމީހަކަށް ފޮތެއްނެރުއްވާހުށީމެވެ. އެ ފޮތް ނިއުޅައިލެވިގެންވާ ޙާލުގައި، އޭނާ ދެކޭނެތެވެ. “\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ. (( އެމީހެއްގެ ޢަމަލުގެ ފަތުން ގިނައިން އިސްތިޣުފާރު ކޮށްފައިވާތަން ފެނިއްޖެ މީހާއަށް އުފާވެރިކަންހުއްޓެވެ. )) – أخرجه ابن ماجه –\nއެދުވަހުގައި ކާމިޔާބު ލިބޭ މީހުންނަކީ އެމީހެއްގެ ޢަމަލުގެ ފަތް ކަނާއަތަށް ލިބޭ މީހުންނެވެ. އަބާއްޖަވެރިޔަކީ އެމީހާގެ ޢަމަލުގެ ފަތް އޭނާގެ ފުރަގަހުން ވައަތަށް ލިބޭ މީހުންނެވެ.


Covid Ge Nurahkalun Salaamaiyvaan Adhi Gaatheh Ves Nuvey - WHO - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 32 މިނެޓް ކުރިން\nދުނިޔޭގެ އެކި ކަންކޮޅުތަކުގައި މިހާރު ފެތުރެމުންދާ ނުރައްކާތެރި ކޮވިޑް-19 އިން އަރައިގަނެވެން އަދި ގާތެއްވެސް ނުވާ ކަމަށް ދުނިޔޭގެ ސިއްޙަތު ޖަމިއްޔާ، ޑަބްލިއުއެޗްއޯ އިން ބުނެފިއެވެ.\nއިއްޔެ ނޫސްތަކުގައި ވާހަކަ ދައްކަވަމުން، ޑަބްލިއުއެޗްއޯގެ ޑިރެކްޓަރ ޖެނެރަލް، ޓެޑްރޯސް އަދަނޮމް ވިދާޅުވީ ކުރިޔަށް އޮތީ ދުނިޔެއަށް ނުރައްކާ އިތުރު ދުވަސްތަކަކަށް ވެގެން ހިނގައިދާނެ ކަމަށެވެ. އެހެންކަމުން އަރަން އުޅޭ ބޮޑު ރާޅާއި މެދު ސަމާލު ނުވެވިއްޖެ ނަމަ ލިބޭ ގެއްލުން ހީނުކުރާހައި ބޮޑުވެގެން ހިނގައިދާނެ ކަމަށް އޭނާ ވިދާޅުވިއެވެ.\nއަދަނޮމް މިގޮތަށް ވިދާޅުވެފައި މިވަނީ، ކޮވިޑް-19 ފެތުރުން ދުނިޔޭގައި ފާއިތުވެދިޔަ ދުވަސްތަކުގައި ވަރަށް ބޮޑަށް އިތުރުވެ، މި ބައްޔަށް ފައްސިވީ މީހުންގެ އަދަދު ދިހަ މިލިއަނަށް އަރާފައި ވަނިކޮށެވެ.\n"ބަލި ފެތުރުން ކުރިޔަށްވުރެ ވީ އިތުރު. އެހެންކަމުން ކުރިޔަށްވުރެ ބަލީގެ ނުރައްކާ މިހާރު ބޮޑު. ފަރުވާތެރި ނުވެވިއްޖެ ނަމަ މި ބަލިން އަރައިގަތުމަކީ ދުރުގައިވާ ކަމެއް. މިއީ އާދައިގެ ބަލިމަޑުކަމެއް ކަމުގައި ދެކިގެން ނުވާނެ،" އަދަނޮމް ވިދާޅުވިއެވެ.\nއަދަނޮމް ވިދާޅުވީ، މީގެ ހަމަސް ކުރިން ދުނިޔޭގައި ކޮވިޑް-19 ފެށުމުގެ ކުރީން، ދުނިޔެ މި ޙާލަތަށް ގޮސްދާނެ ކަމަށް އެއްވެސް ބައެއްގެ ހިތަށް އަރާފައި ނުވާއިރު، މިފަދަ ނުރައްކަލަކަށް ދުނިޔެއަށް ތައްޔާރުވެވިފައި ނެތުމަކީ ބަލީގެ ނުރައްކާ ދެގުނަވެގެން ދިޔަ ސަބަބު ކަމަށެވެ.\nއެހެންކަމުން މިއީ މިހާތަނަށް ދުނިޔެއަށް ކުރިމަތިވާ މިފަދަ އެންމެ ބޮޑު ނުރައްކާ ކަމަށާއި، މި ނުރައްކަލުން އަރައިގަތުމަކީ ކައިރި މުސްތަޤުބަލެއްގައި ވާނެ ކަމެއް ކަމަށް ނުދެކޭ ކަމަށް އަދަނޮމް ވިދާޅުވިއެވެ.\nމިދިޔަ އަހަރުގެ ފަހުކޮޅުން ފެށިގެން ދުނިޔޭގައި ކޮވިޑް-19 ފެތުރެމުންދާއިރު، އަދިވެސް މި ބައްޔަށް ކުރެވޭނެ ސީދާ ފަރުވާއެއް ނުވަތަ ވެކްސިނެއް އުފެއްދުމުގައި ކާމިޔާބެއް ލިބިފައެއް ނުވެއެވެ. މިކަމުގެ ސަބަބުން ބަލީގެ ބިރު ވަނީ އިތުރުވެގެން ގޮސްފައެވެ.\nމިހާތަނަށް ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް ފެނިފައި ވެއެވެ. ޤައުމުތަކުން މި ބައްޔަށް ފައްސިވީ މީހުންގެ ތެރެއިން މިހާތަނަށް ބައި މިލިއަނަށްވުރެ ގިނަ މީހުން ވަނީ މަރުވެފައެވެ.\nޖޫން 30, 2020 09:08\nޑަބުލިއު އެޗްއޯއިން ރާއްޖެ ވަކިވުމަށް ގޮވާލަން..


Maabandu anhenunnah ves vaccine jeheyne kamuge fehi signal eh UK in dheefi - AO News\nމާބަނޑު މީހުންނަށް ކޮވިޑުން ދިފާޢުވާ ވެކްސިން ދިނުމުގައި ހުރަހެއްނެތްކަމަށް އިނގިރޭސި ވިލާތުން ބުނެފިއެވެ. މާބަނޑު ދުވަސްވަރު ކޮވިޑް ޖެހުމުގެ ސަބަބުން ޙާލުބޮޑުވެ ދުނިޔެ ދޫކޮށްފައިވާ ޢާއިލާތަކާއި މިކަމަށް ކެމްޕޭން ކުރަމުންދާ އެތައް ބައެއްގެ އާދޭސް އަޑުއަހާ މިކަމަށް އިޖާބަ ދެމުން އިނގިރޭސިވިލާތުގެ ވެކްސިނާއި އިމިއުނިޒޭޝަނާއި ބެހޭ ޖޮއިންޓް ކޮމިޓީން ހުކުރު ދުވަހު ބުނީ މާބަނޑު އަންހެނުންނަށް ފައިޒާ ނުވަތަ މޮޑާނާ ޖެބް ޖެހުމުގައި އެއްވެސް ހުރަހެއްނެތްކަމަށެވެ.\nވެކްސިނާއި ގުޅޭ ގޮތުން މިހާތަނަށް ހޯދިފައިވަނީ މަދު މަޢުލޫމާތު ތަކެއް ކަމުން މާބަނޑު މީހުންނަށް ވެކްސިން ޖެހުމާއި ނުޖެހުމަށް ގޮތެއް ނުނިންމި ވަނިކޮށް އެމެރިކާގެ 90000 މާބަނޑު މީހުންނަށް ވެކްސިން ޖަހައިގެން ލިބުނު ތަޖްރިބާގެ އަލީގައި މާބަނޑު އަންހެނުންނަށް ކޮންމެ ދުވަސްވަރަކުވެސް ވެކްސިން ޖެހިދާނެ ކަމަށް ދިރާސާ ޓީމުން ވަނީ ލަފާދީފައެވެ. އަދި މިއީ ދެމައިންގެ ހަށިގަނޑުގައިވެސް ކޮވިޑުން ދިފާޢުވާ އެންޓި ބޮޑީ އުފެދި މައިމީހާގެ އިތުރުން ބަނޑުގައިވާ ކުޑަ ދަރިފުޅުގެ ސިއްޙަތަށްވެސް ހެޔޮ އަސަރެއް ކުރާނެ ކަމެއްކަމަށް އެޓީމުން ބުނެއެވެ.\nކޮންމެ އަހަރަކު7ލައްކައަށް ވުރެ ގިނަ އަންހެނުން ޔޫކޭގައި ބަލިވެއިންނައިރު މި ޚަބަރާއެކު މިފަރާތްތަކާއި އަދި އޭގެ އިތުރުންވެސް އެތައްހާސް ޢާއިލާއަކަށްވަނީ އުފާވެރިކަން ގެނެސްދީފައެވެ. މާބަނޑު އަންހެނުންނަށް ވެކްސިން ނުޖަހާ މިދިޔަ ދުވަސްތަކުގެ ތެރޭ ކޮވިޑް ޖެހިގެން ޙާލު ބޮޑުވެ ވިހެއުމުގެ ތެރޭ ނުވަތަ ވިހެއުމަށްފަހު ދުނިޔެ ދޫކޮށްފައިވާ މީހުންގެ ޢާއިލާތަކުން އެކަމުގައި އުފުލި ވޭނާއި ކުރި ހިތާމަތައް އިތުރު ބަޔަކު ދެންކުރަން ނުޖެހޭނެ ކަމަށް ޢާއިލާތަކުން ބުނަމުން ދެއެވެ.\nއެމެރިކާގައި ކުރެވުނު ދިރާސާއިން މާބަނޑު މީހުންނަށް އެންމެ ރައްކާތެރި2ވެކްސިންގެ ގޮތުގައި ފާހަގަވީ ފައިޒަރ/ބަޔޮއެންޓެކާއި މޮޑާރނާ ވެކްސިނެވެ. އިނގިރޭސި ވިލާތުގައި އެންމެ ޢާއްމުކޮށް ޖަހަމުން އަންނަ އޮކްސްފޯޑް/އެސްޓްރާޒެނެކާ ޖެބް ޖެހުމަށް އެމެރިކާގައި އަދި ހުއްދަ ދީފައެއް ނުވެއެވެ.\nފައިޒަރ ވެކްސިނާއި މޮޑާނާ ވެކްސިނަކީ ކޮވިޑް-19 އިން، 95 އިން ސައްތަ ސަލާމަތްކޮށްދޭ ވެކްސިނަކަށްވާއިރު މިވެކްސިން ބޭނުންކުރާ ޢުމުރުން ދުވަސްވީ އެއްވެސް މީހަކު ޙާލުބޮޑުނުވެ ސައްތައިން ސައްތަ ރަނގަޅު ވެފައިވެއެވެ. ދާދި ފަހުންވަނީ މި ދެ ވެކްސިންގެ ފުރަތަމަ ޑޯޒުންވެސް ހަށިގަޑުގައި މަތީ ދަރަޖައަކަށް އެންޓި ބޮޑީސް އުފައްދައިދޭކަން ހޯދިފައެވެ.\nފުވައްމުލައް ސިޓީގެ 1354 މީހަކު ވެކްސިންގެ ބޫސްޓާ ޑޯޒް ޖަހައިފި\nސޯޝަލް ސެންޓަރުން ކޮވިޑު ސާމްޕަލް ނެގުމަށް ގެނައި ބަދަލާއެކު ބޮޑު ކިޔޫއެއް\nމާބަނޑު އަންހެނުންނަށްވެސް ވެކްސިން ޖެހޭނެ ކަމުގެ ފެހި ސިގްނަލެއް ޔޫކޭއިން ދީފި – Ubufili\n[…] މާބަނޑު މީހުންނަށް ކޮވިޑުން ދިފާޢުވާ ވެކްސިން ދިނުމުގައި ހުރަހެއްނެތްކަމަށް އިނގިރޭސި ވިލާތުން ބުނެފިއެވެ. މާބަނޑު ދުވަސްވަރު ކޮވިޑް ޖެހުމުގެ ސަބަބުން ޙާލުބޮޑުވެ ދުނިޔެ ދޫކޮށްފައިވާ ޢާއިލާތަކާއި މިކަމަށް ކެމްޕޭން ކުރަމުންދާ އެތައް ބައެއްގެ އާދޭސް އަޑުއަހާ މިކަމަށް އިޖާބަ ދެމުން އިނގިރޭސިވިލާތުގެ ވެކްސިނާއި އިމިއުނިޒޭޝަނާއި ބެހޭ ޖޮއިންޓް ކޮމިޓީން ހުކުރު ދުވަހު ބުނީ މާބަނޑު އަންހެނުންނަށް ފައިޒާ ނުވަތަ މޮޑާނާ ޖެބް ޖެހުމުގައި އެއްވެސް ހުރަހެއްނެތްކަމަށެވެ. ވެކްސިނާއި ގުޅޭ ގޮތުން މިހާތަނަށް ހޯދިފައިވަނީ މަދު މަޢުލޫމާތު… އިތުރަށް ވިދާޅުވޭ […]


News - އަރިއަތޮޅު އުތުރުބުރީ ފެރިދޫގައި މަސައްކަތު ބައްދަލުވުމެއް ބާއްވައިފި\nއަރިއަތޮޅު އުތުރުބުރީ ފެރިދޫގައި މަސައްކަތު ބައްދަލުވުމެއް ބާއްވައިފި\nއަތޮޅުތަކުގެ އިންފޮމޭޝަން އޮފިސަރުންނާއި ދައުލަތުގެ އިދާރާތަކުގެ ދިވެހި މުވައްޒަފުންނަށް ބާއްވަމުން ގެންދާ ސިލްސިލާ މަސައްކަތު ބައްދަލުވުންތަކުގެ ތެރެއިން 22 ނޮވެންބަރު 2019 ވީ ހުކުރު ދުވަހު އއ.ފެރިދޫގައިގައި މަސައްކަތު ބައްދަލުވުމެއް ބާއްވައިފިއެވެ.\nމިބައްދަލުވުންތަކުގައި އިންފޮމޭޝަން ކޮމިޝަނަރުގެ އޮފީހުން ބައިވެރިވެ ވަޑައިގަތީ އިންފޮމޭޝަން ކޮމިޝަނަރު އަލްފާޟިލް ޙުސައިން ފިޔާޒު މޫސާއާއި، ޑިރެކްޓަރ ޖެނެރަލް އަލްފާޟިލް އަޙްމަދު ޝިޔާމް އަދި ޕްރޮގްރާމްސް އޮފިސަރ އަލްފާޟިލް އަބްދުﷲ ރަޝީދުއެވެ. މިބައްދަލުވުމުގައި އެ އަތޮޅުގެ ޖުމްލަ 05 އިދާރާއަކުން 28 މުވައްޒަފުން ބައިވެރިވިއެވެ.\nމިއީ އަތޮޅުތަކުގެ ތެރެއަށް އަމާޒުކޮށްގެން ކުރިޔަށްގެންދާ ބައްދަލުވުން ތަކުގެ ތެރެއިން މިއަހަރު ބޭއްވުނު މިފަދަ5ވަނަ ބައްދަލުވުމެވެ.


އައު ޖަނަރޭޓަރެއް އިންސްޓޯލްކޮށް އިންނަމާދޫއަށް ކަރަންޓު ދީފި – Ungoofaaru\nބަނޑޭރިގަނޑު/ޚަބަރު/އައު ޖަނަރޭޓަރެއް އިންސްޓޯލްކޮށް އިންނަމާދޫއަށް ކަރަންޓު ދީފި\nއިންނަމާދޫގައި ކަރަންޓު ދިނުމަށް ބޭނުން ކުރަމުންދާ ޖަނަރޭޓަރުތަކަށް މައްސަލަ ޖެހި އިންނަމާދޫ އިން އިއްޔެ ހަވީރު ކަރަންޓު ކެނޑުނުތާ 24 ގަޑި އިރު ފަހުން އިންނަމާދޫ އަށް ކަރަންޓު ދީފިއެވެ. އިންނަމާދޫ އަށް ކަރަންޓު އަލުން ދީފައި މި ވަނީ ފެނަކާއިން އިންނަމާދޫ އަށް ފޮނުވި 400 ކިލޯ ވޯޓުގެ ޖަނަރޭޓަރު އިންސްޓޯލް ކުރުމަށްފަހުއެވެ.\nއިންނަމާދޫއަށް ކަރަންޓު ދިނުމަށް ބޭނުން ކުރަމުން އަންނަ3ޖަނަރޭޓަރުގެ ތެރެއިން2ޖަނަރޭޓަރު ހަލާކުވެ، ކަރަންޓުގެ މައްސަލަތައް ދިމާވާތާ4މަސް ފަހުން އިއްޔެ ހަވީރު ވަނީ އެންމެ ފަހަށް ހުރި ޖަނަރޭޓަރު ވެސް ހަލާކުވެ މުޅިރަށުން ކަރަންޓު ކެނޑިފައެވެ.\nކަރަންޓު ދިނުމަށްޓަކައި ފެނަކާއިން ވަނީ މުޅިން އާ ޖަނަރޭޓަރެއް އިންނަމާދޫއަށް ފޮނުވުމަށްޓަކައި ރޭ ދޯންޏަކަށް ބަރުކޮށްފައެވެ. ޖަނަރޭޓަރު އިންނަމާދޫ އަށް ފޯރީ މިއަދުގެ މެންދުރު ފަހުގެ ވަގުތެއްގައެވެ. ކަރަންޓު އަލުން ދިނުމަށްޓަކައި ފެނަކައިގެ ޓެކްނިކަލް ޓީމުން ކުރި މަސައްކަތުން ޖަނަރޭޓަރު އިންސްޓޯލްކޮށް ނިންމާލުމަށް ފަހު ރަށަށް ކަރަންޓު ދީފައި ވަނީ މިރޭގެ 9:15 ގައެވެ.


ހައްގު ތައުރީފާއި ޝުކުރު ހުސްވާނެހޭ، ތިޔަ ވަފާތެރިކަން ހިތުން ފިލުވޭނެހޭ؟ – Dhen.mv\nދެން އެމްވީ April 21, 2020 - 7:10 am\nދިވެހިރާއްޖެ ވަށާ މިއަދު ބޯކުރަމުން މިދަަނީ އޭގެ އަނދިރިކަން އަންދާޒާ ނުކުރެވޭހާ ބޮޑު ކަޅު ވިލާގަނޑެކެވެ. ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުންދާ ނުރައްކާތެރި ކޮވިޑް19 ނުވަތަ ކޮރޯނާ ވައިރަސް މިވަނީ ވެރިރަށް މާލެ ސިޓީގައި ވެސް ހަލުވިކަމާއިއެކު ފެތުރެން ފަށާފައެވެ. މިދަނޑިވަޅުގައި މުޅި ގްރޭޓަރ މާލެ ސަރަހައްދު ލޮކްޑައުން ކޮށްފައިވާއިރު، ގިނަ ރަށްތަކެއް ވެސް ވަނީ ބަންދުކޮށްފައެވެ. މިފަދަ ނާޒުކު ހާލަތެއްގައި އަމިއްލަ ފުރާނަ ނުރައްކަލަށް ހުށަހޮޅިގެން، ގައުމީ ހިދުމަތުގައި ދެމި ތިބި އެކި ޚިދުމަތްތެރީންނަށް ނަޒަރު ހިންގާލުން މުނާސަބު ވެގެން ވެއެވެ. ނުފުދުނު ނަމަވެސް ޝުކުރުގެ ބަހެއް ވެދުންކޮށް ލެވޭތޯއެވެ.\nލިސްޓުގެ އެންމެ ކުރީގައި ތިބީ ސިއްހީ ދާއިރާގައި މަސައްކަތް ކުރާ ފަރާތްތަކެވެ. ހާއްސަކޮށް ނަރުހުންނާއި ޑޮކްޓަރުންނެވެ. ކޮވިޑް19 ޖެހޭ ފަރާތްތަކަށް ފަރުވާ ދިނުމުގައި ވަރުބަލި ކަމެއް ނެތި ހަރަކާތްތެރިވާ ސިއްހީ ހިދުމަތްތެރިންގެ ނަން ރަން އަކުރުން ތާރީހުގައި ލިޔެވިގެން ދާނެއެވެ. އެއްވެސް ޖެހިލުންވުމެއް ނެތި ދިވެހި ރައްޔިތުންގެ ހައްގުގައި ކުރަމުން ތިގެންދާ މަސައްކަތަށް ކިތަންމެ ވަރަކަށް ޝުކުރު އަދާކުރި ނަމަވެސް އެވަރު މަދުވާނެއެވެ. ސިއްހީ ދާއިރާގައި މަސައްކަތް ކުރައްވާ ތިޔަ ބޭފުޅުންގެ ހިތްވަރަށް ހަމަ ސާބަހެވެ. ތިޔައީ އަންނާން އޮތް ޖީލުތަކުން ތިޔަބައިމީހުންނާއި މެދު ފަޚުރުވާނެ ދިވެހިންނެވެ. ސެލިއުޓެވެ.\nދިވެހި ފުލުހުންނާއި ސިފައިންނަކީ އަބަދުވެސް މިގައުމަށް ދިމާވާ ކޮންމެ ކާރިސާއެއްގައި ރައްޔިތުންގެ ހައްގުގައި އެންމެ ފުރަތަމަ ތެދުވާ މީހުންނެވެ. އާއިލާ އާއި ދުރުން، ވަރުބަލި ކަމެއް ނެތި ދިވެހި ރައްޔިތުންނަށް ހިދުމަތް ކޮށްދިނުމުގައި ތި ތިއްބެވި ސާބިތުކަމަށް މުޅި ދިވެހި ގައުމު ފަހުރުވެރިވާނެއެވެ. ކޮވިޑް19އާ ގުޅިގެން މާލެ ސިޓީ ލޮކްޑައުން ކުރުމުން، އާއްމުންނަށް ކާބޯތަކެތި ފޯރުކޮށްދިނުމުން ފެށިގެން، އާންމުންގެ މީހަކު ގެ ބަދަލު ކުރި ނަމަވެސް ސާމާނު އުފުލުމުގައި ފުލުހުންނެވެ. މި ހުރިހާ މަސައްކަތަކެއްގައި ދިވެހި ފުލުހުން ދާ އޮހޮރުވަމުންދާއިރު ބްލަޑް ބޭންކުން ލޭ މަދުވި ނަމަވެސް "އާދޭހޭ" ކިޔާ ބުލަޑް ބޭންކަށް އެމީހުންގެ ލޭ ހަދިޔާ ކުރުމަށް އެ ދުއްވައި ގަންނަނީ ފުލުހުންނެވެ. ގައުމާއި ރައްޔިތުންގެ ހައްގުގައި ތިވެލައްވާ ހުރިހާ ގުރުބާނީއަކަށް ސިފައިންނާއި ފުލުހުންނަށް ހިތުގެ އުމުގުން ނުހަނު ލޯތްބާއެކު ޝުކުރު އަދާކުރަމެވެ.\nކޮވިޑް19 މާލެގައި ފެތުރެމުންދާ މި ދަނޑިވަޅުގައި ބޭރުތެރޭގައި އުޅުމަކީ ކިހާ މިންވަރަކަށް ނުރައްކާ އޮތްކަމެއް ކަން އެނގިތިބެމެ މާލެ ކުނިވާން ދޫކޮށް ނުލާ، ވެމްކޯގެ ހީވާގި މުވައްޒަފުން ކޮންމެ ދުވަހަކު ގްރޭޓަރ މާލެ ސަރަހައްދު ސާފު ކުރުމަށް ތިކުރައްވާ ބުރަ މަސައްކަތް ފެނި، ލޮލުން ސުކުރުގެ ކަރުނަ ނިރާލައެވެ. މާލެ ސަރަހައްދު ސާފުކޮށް ބެހެއްޓުމަށް ވަރުބަލި ކަމެއް ނެތި ތިކުރައްވާ މަސައްކަތަކީ ހަމަގައިމުވެސް ޝުކުރުގެ ދެތިން ބަހަކުން އެކަމުގެ އަގު ވަޒަން ކުރެވޭނެ ކަމެއް ނޫނެވެ.\nކޮވިޑް19 ފެތުރޭ މިދަނޑިވަޅުގައި ނޫސްވެރިންނާއި ސަރުކާރުން އެކުލަވާލި ކޮވިޑް19 ޓާސްކް ފޯހުން ކުރަމުން ގެންދާ ބުރަ މަސައްކަތްވެސް ފާހަގަކޮށްލާނަމެވެ. ވަރުބަލި ކަމެއް ނެތި، ރައްޔިތުންނަށް ކޮވިޑް19 ގެ އެންމެ ފަހުގެ މައުލޫމާތު ގެނެސް ދިނުމަށް ތިކުރާ މަސައްކަތް ހުރިހާ ރައްޔިތުންވެސް ޝުކުރުން ފުރިފައިވާ ހިތްތަކަކާއިއެކު ބަލައިގަންނަ ކަން ފާހަގަކުރަމެވެ. ނޫސްވެރިންނާއި ކޮވިޑް19 ޓާސްކް ފޯހުން ގައުމަށް އެކޮށްދެނީ ހާދަ އަގުހުރި މަސައްކަތެކެވެ.\nފުރަބަންދުގައި ތިބި އާއްމުންނަށް މުދާ ޑެލިވަރީ ކޮށްދިނުމުގެ މަސައްކަތް ކުރާ ފަރާތްތަކާއި، ކޮވިޑް19އާ ގުޅޭ ކަންކަމުގައި ހިލޭ ސާބަހަށް ހަރަކާތްތެރިވާ ފަރާތްތަކަށް ވެސް ޝުކުރު ހައްގެވެ. ހަމަގައިމުވެސް ގައުމަށްޓަކައި ތި ވެވަޑައިގަންނަވާ ގުރުބާނީ އަޅުގަނޑުމެން އަބަދުވެސް ހަނދާން ހުންނާނެއެވެ. އަންނާން އޮތް ޖީލުތަކަށް ތިޔަބައިމީހުންގެ ޚިދުމަތް ފޮތްތަކެއްގެ ސިފައިގައި ގެންދާނަމުއެވެ.\nއަމިއްލަ ފުރާނަ ނުރައްކަލުގެ ތެރެއަށް ލައިގެން، އިންސާނިއްޔަތަށްޓަކައި، ކޮވިޑް19 އާއި ދެކޮޅަށް ހަނގުރާމަ ކުރުމަށް އެހީތެރިވެދެއްވާ ހުރިހާ ދިވެހި ހިތްވަރު ގަދަ ފިސާރި ދަރިންނަށް ޝުކުރު އަދާކުރަމެވެ. ހަމަގައިމުވެސް ދިވެހި ތާރީހުގައި ކޮވިޑް19އާ ދެކޮޅަށް ހަނގުރާމަ ކުރުމަށް އެހީތެރިވި ހުރިހާ ފަރާތްތަކެއްގެ ނަން ރަން އަކުރުން ލިޔެވިގެންދާނެއެވެ. ތިޔަ ހިދުމަތްތެރިންގެ ނަން ވުޖޫދުގައި ވިދާ ބަބުޅާނެއެވެ. ﷲ ތިޔަބައިމީހުންގެ މަސައްކަތުގައި ބަރަކާތް ލައްވާ ހެޔޮ ޖަޒާ މިންވަރު ކުރައްވާށިއެވެ.\nޒިޔާދާ ރޭޕްކުރި މައްސަލައިގެ ހުކުމް މާދަމާ\nޝުޢައިބު ރައީސް ނަޝީދަށް: މަނިކުފާނުގެ އަނިޔާވެރިކަން މިއަދު މިވަނީ މައުމޫނަށްވުރެ ބޮޑުވެފަ!\nކޮވިޑް-19: މީހުން ދިރިއުޅޭ 21 ރަށެއްގައި 48 ކޭސް\nއިއްޔެ އެކަނި 708 މީހުން ރާއްޖެ އައި: ވީއައޭ


ލޯބިވަން ޔާރާއޭ 07 – Esfiya – Dhivehi Vaahaka Site\nލޯބިވަން ޔާރާއޭ 07\n- by ifoo - 49- October 22, 2019\nދާނިޝް ފެނުމާއެކު ހަނދާންކުރަން ބޭނުންނުވާ އެތައް ހަނދާންތަކުން ޔަނާލް ވަށާލިފަދައެވެ. ހިތަށްވެރިވި ސޫރައާއެކު ޔަނާލްއަށް ފަހަތަށް ދެފިޔަވަޅު އަޅާލަމުން ފަސްއެނބުރި އެތެރެއަށް ވަނުމަށް ހިނގައިގަނެވުނެވެ. އޭރު އެހިތުގައިވި ނުތަނަވަސްކަން ވަނީ އިތުރުވެފައެވެ. މޫނު މަތީގައިވި ބުނެދެން ނޭނގޭ އަސަރުތަކާއެކު ޔަނާލްގެ މޫނުމަތިން ކޮންމެވެސް ވަރެއްގެ ބިރުވެރިކަމެއް ފާހަގަވިހެން ހީވިއެވެ.\nފަސްއެނބުރި ދާން ހިނގައިގަން އަންހެން ކުއްޖާގެ މޫނު ފެނި ދާނިޝްގެ ހަރަކާތްތަކަށްވެސް ހުއްޓުމެއްއައެވެ. ” ޔަނާލް… ” ގަބޫލުނުކުރެވިފައިވި ފަދައިން ދާނިޝްއަށް މަޑުމަޑުން ޔަނާލްގެ ނަން އޭނަގެ ދުލުން ކިޔާލެވުނެވެ. ” ކީކޭ… ދާން އެއްޗެކޭ ބުނިންތަ…” ދާނިޝް ބުނި އެއްޗެއް ސާފުނުވުމުން އިކާންއަށް އަހާލެވުނެވެ. ” ނޫނޭ… އެއްޗެކޭ ނުުބުނަން… ” ދާނިޝް އަވަސް އަވަހަށް އޭނަގެ ނަޒަރު ބަދަލުކޮށްލަމުން ވާހަކަ ދެއްކިއެވެ. އެހެނަސް އޭރުވެސް އޭނަގެ ހިތުގައި އެފެނުނު އަންހެން ކުއްޖަކީ ޔަނާލް ކަމުގައި ޝައްކު އުފެދުނެވެ. އެވަގުތަށް އެކަން ހިތުން ފުހެލުމަށްފަހު އޭނައަށް ހީވި ހީވުން ޔަގީނަށް ބަދަލުކުރުމަށް ދާނިޝް ހިތުގައި އަޒުމްކަނޑައެޅިއެވެ.\nޕާޓީއަށް ދައުވަތު ދެވުނު ފަރާތްތަކަށް މަރުހަބާ ކިޔުމުގައި އާކިފްގެ ދެމަފިރިން ތިއްބެވެ. އިކާންވެސް އެއިން ކޮންމެ ފަރާތަކާ ބައްދަލުކުރަމުން ދިޔައީ އުފާވެރި މޫނަކާއެކުގައެވެ. ދުވަސްތަކަކަށްފަހު އާއިލާގެ މެންބަރުންނާއި ގާތް ރަހުމަތްތެރިންނާ ބައްދަލުކުރެވުމުން އިިކާންގެ ހިތަށް ބަޔާންކުރަންދަތި ހިތްހަމަޖެހުމެއް ލިބިފާވެއެވެ. ”އިކް… ” ރަހުމަތްތެރިއަކާ ވާހަކަ ދައްކަން ހުރި އިކާންއަށް އޭނައަށް މީހަކު ގޮވާލި އަޑުއިވި ފަސްއެނބުރި ބަލައިލިއެވެ. އެވަގުތު އާކިފްގެ ދެމަފިރިން ގާތު ހުއްޓިލައިގެން ތިބި މިހުރާން އާއި އާޒިފާ ފެނި އިކާންގެ ހިނިތުންވުން ފުންވެގެން ދިޔައެވެ. ”ތިއްތާ… ބޭބެ… ކިހިނެއް… ” ފަހަރަކު މީހަކު ގައިގައި ބައްދާލަމުން އިކާާން އެހެން ބުނެލީ ހިނިތުންވުމަކާއެކުގައެވެ. ”ތިއްތަމެން ރަނގަޅު… ބަލާބަލަ ދައްތައާ ބޭބެ… އިކް އައިއްސަ ދެދުވަސް ވީއިރުވެސް އަހަރެމެން ގެއަށް އައިސްވެސްނުލާ… ” ސަމާސާކޮށްލުމުގެ ގޮތުން އިކާންގެ ކަންފަތުގައި މަޑުމަޑުން ހިފާލަމުން އާޒިފާ ބުނެލިއެވެ. ”ކޮބާ އިކާން… މަންމަ އޭރުވެސް ބުނީމެއްނު ދަރިފުޅު ނުދިޔައްޔާ ތިއްތަގެ ހަމަލާއަކާ ކުރިމަތިލާން ޖެހޭނޭ… ހެހެހެ… ” ހެމުން ހެމުން ހަފްޒާ އެހެން ބުނުމާއެކު އެހެން މީހުންވެސް އެހުނުމުގައި ބައިވެރިވިއެވެ. ” އައުޗް… އައުޗް… ތިއްތާ ތަދުވެޔޭ… ދާނަމޭ މާދަމާ… އައި ޕްރޮމިސް… ” އިކާންވެސް ތަދުވާކަމަށް ހެދެމުން ބުނެލިއެވެ. އެއާއެކު އެންމެންގެ ލުއި ހުނުމުގެ އަޑު އިވުނެވެ. ” އިކް އަންނާނޭ… އަހަރެމެން ބުނީމަ ނައިހެއްނުހުންނާނެއެއްނު… ” އިކާންގެ ކޮނޑަށް އަތް ވައްޓާލަމުން ގާތްގޮތަކަށް މިހުރާން ބުނެލިއެވެ. ” ޔަގީނެއްނު… ” ޔަގީންކަން ދޭ ފަދައިން އިކާން ބުނެލިއެވެ. ” މޯމް… ޑޭޑް… އަދި ކިރިޔާތަ ތިއާދެވުނީ… ” އެވަގުތު އެތަނަށް އައިސް ހުއްޓިލި މިކާލް އާޒިފާ އާއި މިހުރާންއަށް ބަލައިލަމުން ބުނެލިއެވެ. އެހިނދު ދެމީހުންވެސް އައިސް އިރުކޮޅެއްވެއްޖެ ކަމުގާ ބުންޏެވެ. ރައްޓެހިންތަކެއް އިކާންއަށާއި މިކާލްއަށް ގޮވާލުމުން ދެމީހުން އެކުގައި އެދިމާލަށް ހިނގައިގަތެވެ. އެއާއެކު އެހެނިހެން ފަރާތްތަކާ ވާހަކަ ދައްކާލާ ގުޅުންތައް އިތުރަށް ހަރުދަނާކުރުމަށް އާކިފްމެންވެސް އުޅުނެވެ. އުފާވެރި އެކުވެރި މާހައުލެއްގައި ވަގުތު ހޭދަކުރަމުން ދިޔައިރު އެކަކު އަނެކަކާ އޮތް ގުޅުން އިތުރަށް ހަރުދަނާވަމުން ދިޔައެވެ. އެކަކު އަނެކަކާ ސަމާސާކޮށްލާ އެންމެން އެކުގައި ކައިހަދާލުމުން އެންމެންގެ މެދުގައިވި ދުރުކަން ނެތިގެން ގޮސް އެކަކު އަނެކަކާ އޮންނަ ގާތްކަން އިތުރުކޮށްދޭނެކަމާމެދު ޝައްކެއްނެތެވެ.\nޕާޓީ ފެށުނީއްސުރެ ޔަނާލް އުޅެމުން ދިޔައީ ނުހަނު ދުރުދުރުންނެވެ. ދާނިޝްގެ ލޮލުގައި އޭނަ އަޅާއިނުގަނޭތޯ ހިތާހިތުން ޔަނާލް ދުޢާކުރަމުން ދިޔައެވެ. ޕާޓީގެ ކަންކަން ފުރިހަމައަށް ކުރިއަށްދޭތޯ ބަލަމުން ދިޔައިރުވެސް ޔަނާލްގެ ހިތުގައި ބިރުވެރިކަން އުފެދިފާވެއެވެ. ދާނިޝްގެ ލޮލުގައި އޭނަ އަޅައިގަނެފިނަމަ ވާނެގޮތް ހިތަށްއެރުމާއެކުވެސް ޔަނާލް އިތުރަށް ނުތަނަވަސްވިއެވެ. އޭނަގެ މާޒީގެ ހިތި ހަޤީޤަތް އެއްވެސް މީހެއްގެ ކުރިމަތީގައި ހާމަވާކަށް އޭނާ ނޭދެއެވެ. އެދުވަސްތަކުގެ ހަނދާންތައް އާވެދާނެފަދަ އެއްވެސް ކަމެއް އަދި އެއްވެސް މީހެެއްގެ ހިޔަނި އޭނަގެ ހަޔާތަަށް އެޅޭކަށް ޔަނާލްގެ ހިތެއް ނޭދެއެވެ. މިއަދު މިހުރި ހިސާބަށް އޭނާ ވާސިލްވީ ނުހަނު ހިތްވަރާއެކުގައެވެ. ދިރިއުޅުން މަތިން ފޫހިވެފައިވަނިކޮށް ގާތް ފަރާތްތަކުގެ އެހީތެރިކަމާއި ލޯތްބާއެކު އޭނާ އައު ފެށުމަކުން ދިރިއުޅުން ފެށީ ނުހަނު އުއްމީދާއެކުގައެވެ. ދާނިޝް އޭނަގެ ހަޤީޤަތް އެންމެންގެ ތެރޭގައި ހާމަކޮށްފިނަމަ މިހުރިހާ ދުވަހު އޭނަ ކުރި އުއްމީދާއި ހިތްވަރު އޭނަގެ އަތުން ދޫވެގެންދާނެއެވެ. އެހެންވާކަށް ޔަނާލް ބޭނުމެއްނޫނެވެ. އެއަނދިރި ދުވަސްތަކަށް އެނބުރިދާކަށް އޭނަގެ ހިތެއް ނޭދެއެވެ.\nޕާޓީގެ ކަންކަން ނިމި ސާމާނުތައް ޕިކަޕުގައި ކޮމްޕެނީއަށް ގެންދެވުނުއިރު ދިހަގަޑި ބައިވަނީއެވެ. އެހެން މުވައްޒަފުން ދިޔުުމުންވެސް އިދާރީ ކުޑަ ކަމެއް ނިންމާލުމަށް ޔަނާލް އޮފީހުގައި މަޑުކޮށްލިއެވެ. ފޯނުގެ ޗާޖު ހުސްވެގެން ނިވިފައިވުމާއެކު ގަޑި ބަލާލަންވެސް މަސައްކަތުގައި އިން ޔަނާލް ހަނދާނެއްނެތެވެ. ކޮމްޕިއުޓަރުން ކުރަމުންދިޔަ މަސައްކަތް ނިންމާލިތަނާ އޭގެ ގަޑިން އެގާރަ ގަޑި ބައިވާން ކައިރިވެފައިވިތަން ފެނި ޔަނާލްގެ ދެލޯ ބޮޑުވިއެވެ. އެހުރިހާއިރު އޭނަައަށް މަސައްކަތުގައި އިނދެވުނީހެއްޔެވެ؟ ނިވިފައި އޮތް ފޯނު ފެނި ޔަނާލް އިތުރަށް ނުތަނަވަސްވިއެވެ. އެވަގުތު ސިކުނޑިއަށް ވެރިވި ޚިޔާލާއެކު އޮފީސް ފޯނުން އަވަސް އަވަހަށް ޔުސްރާއަށް ގުޅާލިއެވެ. ” ނާލް… ދަރިފުޅު ކޮންތާކުތަ… ހާދަ ލަސްވަނީ ގެއަށް ނައިސް… މަންމަ މިހާރު ބިރުން މިހުރީ… ދަރިފުޅު ޚަބަރެއްނުވެގެން ދިމްއަށް ގުޅަން މިއުޅެނީ… ނާލް ފޯނަށް ގުޅާގުޅާ ވަރުބަލިވެއްޖެ… ބުނަނީ ނިއްވާލާފައޭ… މަންމަ ބުނަމެއްނު ފޯނު ނިއްވާލާފަ ނުބާއްވާށޭ ނާލް… ” ޔަނާލްގެ އަޑު ކަންފަތުގައި ޖެހުމާއެކު ހަމަޖެހުމުގެ ނޭވައެއް ލަމުން ޔުސްރާ ކަންބޮޑުވުން ފާޅުކުރިއެވެ. އެހާ ގިނައިރުވީއިރުވެސް ޔަނާލްގެ ޚަބަރެއްނުވުމުން ޔުސްރާ ހުރީ ވަރަށް ބޮޑަށް ކަންބޮޑުވެފައެވެ. ”މަންމާ… އަޅުގަނޑު ރަނގަޅޭ… އޮފީހުގަ މިއިނީ… ފޯނު ޗާޖު ހުސްވެގެން ނިވިފަ އޮތީ… ގަޑި ބަލާލަން ހަނދާންނުވީ މަސައްކަތުގަ އިނީމަ… މަންމަ ހާސްނުވޭ… އަޅުގަނޑު މިހާރު މިދަނީ ގެއަށް… ” ޔަނާލް އަވަސް އަވަހަށް ބުނެލިއެވެ. ”ދަރިފުޅު އެކަނިތަ… މިހާ ލަސްވީމަ ނުވާނެ އެކަނި އަންނާކަށް… މަންމަ ދާނަން ނާލް ބަލާ…” ޔުސްރާ ކަންބޮޑުވެފައިހުރެ ބުނެލިއެވެ. ” މަންމާ.. ޓެކްސީއެއްގަ ގޮސްފާނަމޭ… މަންމަ ދެން އަނެެއްކަ އަންނާނެކަމެއްނެތް… ކޮންމެވެސް ވަރަކަށް މީހުން އެބައުޅޭ މަގުމަތީގަ އަދިވެސް… އަޅުގަނޑު ބޭރު ބަލައިލައިފީމޭ… ދެން ބާއްވަނީ އިނގޭ… ގެއަށް ދާން މިނުކުންނަނީ… ” ޔުސްރާއަށް އިތުރަށް އެއްޗެއް ބުނާނެ ފުރުސަތެއްދިނުމެއްނެތި ޔަނާލް ފޯނު ބޭއްވިއެވެ. އަދި އަވަސް އަވަހަށް ކޮމްޕިއުޓަރު ނިއްވާލުމަށްފަހު މޭޒުމަތީގައި އޮތް އަތްދަބަސް ހިފައިގެން ކެބިންއިން ނުކުތެވެ.\nއޮފީހުން ނުކުން ޔަނާލް އެންމެ ފުރަތަމަވެސް މަގުގެ ދެކޮޅަށް ބަލައިލިއެވެ. އެއްވެސް މީހަކު އެވަގުތު މަގުމަތިން ފެންނާކަށްނެތެވެ. މީގެ ދެދުވަސް ކުރިން ކުރި ވިއްސާރައިގެ ސަބަބުން ލިބުނު ގެއްލުމެއްގައި މަގުތަކުގައި ހުރި ބައެއް ހުޅިބުރިތައްވެސް ނުދިއްލެއެވެ. އެހެންކަމަށްވުމުން މަގުތަކުގެ ބައެއް ހިސާބުތައް ފެންނަނީ ފުދޭވަރަކަށް އަނދިރިކޮށެެވެ. މިވަގުތު ޓެކްސީއެއް ހޯދުންވެސް އުނދަގޫކަމަކަށްވާނެތީ އިތުރަށް ލަސްކުރަން ނަހަދާ ޔަނާލް ގެއަށް ދިއުމަށް ހިނގައިގަތެވެ. ހިނގަމުންދިޔަ ޔަނާލް އިރުއިރުކޮޅުން ވަށާއިގެން ބަލައިލައެވެ. ދުއްވާއެއްޗެއްވެސް މިވަގުތު ފެންނަނީ ވަރަށް މަދުންނެވެ. މިހާ ލަސް ގަޑިއެއްގައި އެކަނި އަންނަންޖެހުމުން ޔަނާލްގެ ހިތްވަނީ ނުތަނަވަސްވެފައެވެ.\nހިނގަމުންދިޔަ ޔަނާލްއަށް ކުއްލިއަކަށް ހިނގުން ހުއްޓާލެވުނީ މީހަކު އޭނަގެ ފަހަތުން އަންނަ ކަމުގެ އިހުސާސްކުރެވުމުންނެވެ. އިރުކޮޅަކު ހުއްޓި ހުރުމަށްފަހު ފަސްއެނބުރި ބަލައިލިއިރު އެއްވެސް މީހަކު ފެންނަން ނެތުމުން ޔަނާލްއަށް ފުން ނޭވައެއް ދޫކޮށްލެވުނެވެ. ހިތްނުތަނަވަސްވެފައި ހުރުމުން ހީވިގޮތެއް ކަމަށް ބަލާފާ ޔަނާލް އަނެއްކާވެސް ގެއަށް ދިޔުމަށް ހިނގައިގަތެވެ. މިފަހަރުވެސް ތަންކޮޅަކަށް ހިނގާލިތަނާ މީހަކު އޭނަގެ ފަހަތުން އަންނަހެން ހީވިއެވެ. އަވަސް ހަރަކާތަކާއެކު ފަސްއެނބުރުނު ޔަނާލްއަށް ތަންކޮޅެއް ދުރުގައި އޭނައަށް ފުރަގަސްދީގެން މީހަކު ހުރިތަން ފެނުނެވެ. ދެބުމަ ގޮށްޖަހާލަމުން ޔަނާލް ތަންކޮޅެއް ރަނގަޅަށް އެމީހަކަށް ބަލައިލިއެވެ. ކަޅުކުލައިގެ ސްކިނީއަކާއެކު ހަމައެކުލައިގެ ހޫޑީއެއްގައި ހުރިއިރު އެމީހަކު ހުރީ ފޯނު ކަންފަތުގައި ޖައްސާލައިގެންނެވެ. ހޫޑީ އަޅާފަހުރުމާއެކު ފަހަތަށް އެނބުރި ހުރުމުން އެމީހެެއްގެ މޫނު ފެންނަ ގޮތެއް ނުވިއެވެ. ކަންފަތާ ފޯނު ދުރުކޮށްލުމަށްފަހު އެމީހަކު ފޯނާކުޅެން ފެށިއެވެ. ކުޑައިރުކޮޅަކު އެމީހަކަށް ބަލަން ހުރުމަށްފަހު ޖެހިލުންވެފައި ހުރި ނަމަވެސް ގެއަށް ދިއުމަށް ހިނގައިގަތެވެ. ހިނގަމުންދިޔަ ޔަނާލްއަށް މިފަހަރުވެސް މީހަކު އަންނަ ކަމުގެ އިހުސާސްކިރެވުނެވެ. އެމީހަކު އެއަންނަނީ އޭނަގެ ފަހަތުންކަން ޔަނާލްގެ ހިތް ބުނިނަމަވެސް ދުއްވައިގަންނަން ނުކެރުނީ އޭނަ ދުއްވައިގެންފިނަމަ އެމީހަކުވެސް ދުއްވައިގަނެފާނެތީއެވެ. ހިތުގައިވި ނުތަނަވަސްކަން ހިނދެއް ހިނދަކަށް އިތިރުވަމުން ދިޔައެވެ. ޔަނާލް އޭނަގެ ހިނގުން ބާރުކޮށްލުމުން އެމީހަކުވެސް ހިނގުން ބާރުކޮށްލިއެވެ. ބިރުން ހަލާކުވާން ކައިރިވެފައިވި ޔަނާލް އޭނަގެ އަތްދަބަހުގެ ވާގަނޑުގައި ބާރަށް ހިފަހައްޓާލަމުން ފުންނޭވައެއް ދޫކޮށްލިއެވެ. ކޮންމެ ގޮތެއްވިޔަސް އިތުރަށް މިބިރުވެރިކަމުގައި ހުންނަން ބޭނުންނުވުމާއެކު ސަލާމަތްވުމަށް އޮތް ހަމައެކަނި ގޮތަކީ ދުއްވައިގަތުންކަމުގައި ޔަނާލްގެ ހިތް ބުނަން ފެށިއެވެ. އަމިއްލަ ނަފްސު ހަމައަކަށް އަޅުވަން މަސައްކަތްކުރަމުންދިޔަ ޔަނާލް ކުއްލިއަކަށް ފަސްއެނބުރި ބަލައިލިއެވެ. އެހިނދު ހިނގަހިނގާހުރި ޒުވާނާގެ ހަރަކާތްތަކަށް މަޑުޖެހުމެއް އައެވެ. އޭނަގެ އެންމެ ކައިރިއަށް ހުރި ހޮޅިބުރި ހުރީ ނިވިފަކަމަށްވުމާއެކު އެމީހަކު ހުރީ ކުޑަކޮށް އިސްތިރިކޮށްގެންކަމަށްވުމުން އެމީހެެއްގެ މޫނެެއް އެވަގުތުވެސް ޔަނާލްއަށް ސާފުވާގޮތެއްނުވިއެވެ. އެމީހާގެ އަމަލުތައް ހުރިގޮތުން ޔަނާލްގެ ހިތުގެ ނުތަނަވަސްކަން އިތުރުވުމާއެކު ފަޔަށް ލެވުނު ބާރެއްލާފައި ޔަނާލް ދުއްވައިގަތެވެ. ޔަނާލްގެ އެއަމަލުން ހިނދުކޮޅަކަށް އޭނައަށް ފާރަލަމުންދިޔަ މީހާގެ ހަރަކާތްތައް ހުއްޓުމަކަަށްއައެވެ. ދެވަނަ ސިކުންތުގައި އެމީހަކުވެސް ބާރަށް އެދިމާލަށް ދުއްވައިގަތެވެ.\nޕާޓީ ނިންމާލުމަށްފަހު ކާރުގައި ދެތިން ރައްޓެހިންނާއެކު ދުއްވާލަންދިޔަ އިކާން އޭނަގެ އެކުވެރިން ގެއަށް ގެންގޮސްދިނުމަށްފަހު އޭނަގެ ގެއަށް ދިޔުމަށް ކާރުގައި މިސްރާބުޖެހިއެވެ. އާދައިގެ ދުވެއްޔެއްގައި ކާރު ދުއްވަމުން ދިޔައިރު އިކާންގެ ވިސްނުން ގުޅިފައިވަނީ މީގެ އަހަރުތަކެއް ކުރީގެ ހަނދާނަކާއެވެ.\nއާދައިގެ ދުވެއްޔެއްގައި ދުއްވަމުންދިޔަ ކާރުގެ ތެރެއިން މަޑު މިއުޒިކެއްގެ އަޑުއިވެމުން ދިޔައެވެ. ކާރުގެ ޑްރައިވިން ސީޓުގައި އިނދެ ކާރު ދުއްވަމުންދިޔަ އިކާންގެ ނަޒަރު އިރުއިރުކޮޅުން އޭނަގެ އަތުގައި ހިފަހައްޓާލައިގެން ބޯ އަޅައިގެން އޮތް އަންހެން ކުއްޖާގެ މޫނަށް ހުއްޓެމުން ދިޔައެވެ. ” އިކް… ކިހިނެއްވީތަ އިރުކޮޅުކޮޅުން ތިބަލަނީ… އަހަރެންގެ މޫނުގަ އެއްޗެއް ހުރީތަ…” އިކާންގެ އަތުގެ މުލައްދަނޑީގައި ބޯ އަޅާއިގެން އޮތް މަލްހާ ބޯ ހިއްލާލުމަށްފަހު އިކާންއަށް ބަލައިލަމުން ބުނެލިއެވެ. ” އަހަރެން މަލްއަށް ބަލަނީ މަލްގެ މޫނުގަ އެއްޗެއް ހުރީމައެއްނޫނެއްނު… ތިމޫނު ލޯބިކަމުންނެއްނު… ތިހާ ރީތި އަންހެން ކުއްޖަކު އެހާ ގާތުގައި ވަނިކޮށް އެހެން ކަމަކަށް ކިހިނެއް ސަމާލުކަންދޭނީ… ” ސީދާ މަލްހާގެ ލޮލާ ނަޒަރު ސީދާކޮށްލަމުން އިކާން އޭނަގެ ހިތުގެ އަޑު އިއްވާލިއެވެ. އިކާންގެ ދުލުން ބޭރުވި ބަސްތަކާއެކު މަލްހާގެ ދޮން ކޯތާފަތަށް ޖަންބުކުލަވެރިވެގެން ދިޔައެވެ. ” ޔުއަރ ބްލަޝިން… އެންމެ ކުރީދުވަހެކޭ އެއްފަދައިން މިއަދުވެސް އަހަރެންގެ ތައުރީފުތަކަށް މަލް ބްލަޝްވޭދޯ… ހެހެހެ… ” ލުއި ހުނުމަކާއެކު އިކާން އެހެން ބުނެލުމުން މަލްހާ އިތުރަށް ލަދުގަތެވެ. ލަދުރަކި ހިނިތުންވުމެއް ތުންފަތަށް ވެރިކުރުވަމުން އޭނާ އިސްޖަހާލިއެވެ. ކާރު ދުއްވަމުންދިޔަ އިކާން އަނެއް އަތުން މަލްހާގެ ކަނާއަތުގައި ހިފާލަމުން ބޮސްދިނެވެ. އެވަގުތު އިސްއުފުލާލަމުން އިކާންއަށް ބަލައިލި މަލްހާގެ ތުންފަތުގައިވި ހިނިތުންވުން ފުންވެފައިވެއެވެ. ރައްދުގައި އިކާން މަލްހާއަށް އޭނަގެ ފިރިހެންވަންތަ ހިނިތުންވުން ހަދިޔާކުރުމަށްފަހު އޭނަގެ ފުރިހަމަ ސަމާލުކަން މަގުމައްޗަށްދިނެވެ. ހިމޭންކަން ވެރިވެގެންދިޔަ ވަގުތުކޮޅަކަށްފަހު އިކާންއަށް އޭނަގެ ކޯތާފަތުގައި މަލްހާގެ ތުންފަތުގެ ބީހުމުގެ އިހުސާސްކުރެވުމާއެކު މަޑުމަޑުން ދެލޯ މަރާލެވުނެވެ. އޭރު ހިތަށް ލިބުނު ހަމަޖެހުމާއެކު އިކާންގެ ތުންފަތުގައިވީ އެންމެ ފުރިހަމަ ހިނިތުންވުމެކެވެ.\nސިކުނޑިއަށް ވެރިވެގެން ޚިޔާލާއެކު އިކާންއަށް ވަގުތުން ކާރު ހުއްޓާލެވުނެވެ. މަލްހާ އާއި ގުޅުންހުރި ކިތަންމެ ކުޑަކުޑަ ކަމަކުންވެސް އޭނަގެ ހަރަކާތްތައް ބަދަލުކުރުވައެވެ. އެކުގައި ހޭދަކުރެވިފައިވި ވަގުުތުތަކުގެ ފޮނި ހަނދާންތަކުން އިކާންގެ ހިތުގައި ރިހުމެއް އުފެދިފާއެެވެ. ކިތަންމެ ހިތް އެދުނަސް އެދުވަސް އަނބުރާ ލިބެން ނެތްކަން ހިތަށް އެރުމުން އެރިހުން އިތުރުވެގެންދެއެވެ. ދުވަހަކުވެސް މަލްހާ އޭނަ ދޫކޮށް އެހެން މީހެއްގެ ގާތަށް ގޮސްފާނެކަމަކަށް އިކާން ގަބޫލެއްނުކުރެއެވެ. ގަބޫލުނުކޮށް ހުއްޓާ އެހަޤީޤަތާ އޭނައަށް ކުރިމަތިލާންޖެހުނީއެވެ. އެކަމުގެ ސަބަބުން ހިތަށް ލިބުނު ވޭނާއި ޒަޚަމްތައް އަދިވެސް ތާޒާކަމާއެކުވެއެވެ. މަލްހާގެ ލޯބިވެތި އެކި ހަނދާންތަކާއެކު އެޒަޚަމްތައް އިތުރަށް ފުންވެގެންދެއެވެ.\nއަމިއްލަ ނަފްސުގެ ކޮންޓްރޯލް އޭނަގެ އަތުން ދޫވެދާ ކޮންމެ ފަހަރަކު އިކާންއަށް މިހާރު އިސްކުރެވެނީ ރުޅިއެވެ. މަލްހާގެ ހަނދާންތަކާ ހަނގުރާމަކޮށްކޮށް އޭނަގެ ހިތް ބަލިކަށިވެއްޖެއެވެ. އެހަނދާންތަކުން މިންޖުވުމަށް އެތައް މަސައްކަތެއް ކުރާއިރުވެސް އެކަނިވުމާއެކު އެޚިޔާލުތަކުން އިކާން ވަށާލައެވެ. ނަފްސަށް ވެރިވެފައިވި ނުތަނަވަސްކަމާއެކު އިކާން ބާރަށް ކާރުގެ ސަރަކައިގައި އަތުން ޖެހިއެވެ. އެވަރުންވެސް އޭނަގެ ހިތަކަށް ހަމަޖެހުމެއް ނުލިބުނެވެ. ފުންކޮށް ނޭވައެއް ލުމަށްފަހު މީހާ ހަމަޖެހުމުގެ ގޮތުން އިކާން ކާރުގެ ސީޓަށް ލެނގިލާ ދެލޯ މަރާލިއެވެ. މަލްހާގެ ބޭވަފާތެރިކަން އޭނަގެ އަމިއްލަ ހިތަށް ވިސްނައިދިނުމުގައި ކުޑައިރުކޮޅަކު ދެލޯ މަރާލައިގެން އިކާން އިނެވެ. އަމިއްލަ ނަފްސު ހަމައަކަށް އެޅުމާއެކު ދެލޯ ހުޅުވާލި އިކާންއަށް ކުރިމަތިން ބާރު ދުވުމެއްގައި އަންނަމުންދިޔަ އަންހެން ކުއްޖެެއް ފެނުނެވެ. ދެބުމަ މައްޗަށް ހިއްލާލަމުން ވާނުވާގާ ހުރި އިކާން ކާރުގެ ސީޓު ބެލްޓް ނައްޓުވާލުމަށްފަހު ކާރުން ފޭބިއެވެ. އެވަގުތު ފަހަތަށް ބަލަމުން ދުވެފައި އައި އަންހެން ކުއްޖާ އައިސް ޖެހުނީ އިކާންގެ ހަށިގަނޑުގައެވެ. އިކާންގެ ހަށިގަނޑުގައި ޖެހި މަތަވި އަންހެން ކުއްޖާ އިސްއުފުލާލަމުން ބަލައިލި ވަގުތު އިކާންއަށް އެއަންހެން ކުއްޖާގެ މޫނު ސާފުކޮށް ފެނުނެވެ.\nމީހެއްގެ ގައިގައ ޖެހި މަތަވި ޔަނާލް ބިރާއި ސިހުން އެކުލެވިފައިވި ދެލޮލުން އިސްއުފުލާލަމުން ބަލައިލި ވަގުތު ކުރިމަތިން އިކާން ފެނުމާއެކު ކުޑަނަމަވެސް ރައްކާތެރިކަމެއް އިހުސާސްކުރެވުނެވެ. ފަހަތަށް ބަލައިލި ޔަނާލްއަށް އެންމެ ކައިރީގައި އޮތް ގޯޅިން އެމަގަށް އަޅާލި ޒުވާނާ ފެނި އިކާންގެ ހަށިގަނޑުގައި ބާރަށް ބައްދާލަމުން ދެލޯ މަރާ ބާރުކޮށްލެވުނެވެ. ” ޕްލީޒް ސޭވް މީ… ޕްލީޒް… ” ދުވެ ދުވެ ވަރުބަލިވެފައިވި ޔަނާލްއަށް އަވަސްވަމުންދިޔަ ނޭވާތަކާއެކު މަޑުމަޑުން ބުނެލެވުނެވެ. އޭރު ހިތުގެ ތެޅުން އިންތިހާއަށް ބާރުވެފައިވީއިރު އިކާންގެ ފަރާތުން ރައްކާތެރިކަމަށް ހިތާހިތުން އެދެވުނެވެ.\nޔަނާލް އައިސް އޭނަގެ ހަށިގަނޑުގައި ބައްދާލުމާއެކު އިކާންއަށް ސިހުން ލިބުނެވެ. މުޅިން ތަފާތު އިހުސާސެެއްކުރެވުނުއިރު އިކާންއަށް ހަދަންވީ ގޮތެއް ނޭނގިފައި އެއްވެސް ހަރަކާތެއްނެތި ހުރެވުނެވެ. އެވަގުތު ޔަނާލްގެ ދުލުން އިވުނު ބަސްތަކާއެކު އިކާންއަށް މަގަށް ނަޒަރު ހުއްޓާލެވުނެވެ. އެއާއެކު ޖެހިގެން އިން ގޯޅިގަނޑު ތެރެއަށް މީހަކު ދެމިގެންތަން އިކާންގެ ލޮލުގައި އަޅައިގަތެވެ. އޭރު ޔަނާލްގެ ހަށިގަނޑަށް މަޑު ތުރުތުރެއްވެރިވެފާއެވެ. އެއާއެކު އިކާންއަށް ޔަނާލްގެ ހިތުގައިވި ބިރުވެރިކަން އިންތިހާއަށް ބޮޑުވެފައިވިކަން އިނގިގެން ދިޔައެވެ. ހަމައެހިނދު އޭނާ ލައިގެން ހުރި ކޯޓުގެ މަތިން ޔަނާލްގެ ހޫނު ކަރުނަތަކުގެ އިހުސާސްކުރެވުމާއެކު އިކާން އޭނަގެ ދެއަތުން ޔަނާލްގެ ތުނި ހަށިގަނޑުގައި ވަށާލިއެވެ. އެވަގުތު ޔަނާލްއަށް އިތުރަށް އިކާންގެ އަތުގެ ތެރޭގައި ބޮޑިވެލެވުނެވެ. އެހިތް ވަނީ އިންތިހާއަށް މީހެެއްގެ ދެއަތުގެ ރައްކާތެރިކަމަށް ބޭނުންވެފައެވެ.\nޔަނާލްއަށް ދެތިން ފަހަރަކު ގޮވާލުމުންވެސް އެއްވެސް އެއްޗެކޭ ނުބުންޏެވެ. އިކާން ޔަނާލް ހަމައަކަށް އެޅިލަންދެން އޭނަގެ ދެއަތުގެ ހިމާޔަތްދީގެން ހުއްޓެވެ. ކުޑައިރުކޮޅެއްގެ ތެރޭގައި ޔަނާލްގެ ހަށިގަނޑުގައިވި ތުރުތުރު އެޅުން މެދުކެނޑުނެވެ. އެހެނަސް އޭރުވެސް ޔަނާލްގެ ދެލޮލުން ފައިބަމުންދިޔަ ކަރުނަތަކަށް ހުއްޓުމެެއްނާދެއެވެ. ” ޔަނާލް… ރިލޭކްސް… އެމީހަކު ގޮސްފިއޭ… ކިހިނެއްތަވީ… ވީގޮތެއް ބުނެބަލަ… ” އިކާން ޔަނާލްގެ ކޮނޑުގައި ހިފަހައްޓާލަމުން އޭނައާ ދުރަށް ޖައްސާލުމަށްފަހު އެމޫނަށް ނަޒަރު ހުއްޓާލަމުން ބުނެލިއެވެ. އެވަގުތު ޔަނާލް އޭނަގެ ދެލޯ ބޮޑުކޮށްލަމުން ބިރުވެރިކަމާއި ނުތަނަވަސްކަމާއެކު ވަށާއިގެން ނަޒަރު ހިންގާލިއެވެ. ” އެމީހާ… ކޮންމެވެސް މީހަކު… އަހަރެން ފަހަތުން… ފާރަލަމުން… އަހަރެން ފަހަތުން ދުވެފަ… ” ބިރުވެރިކަމުން ހިތް ފުރިފައިވި ޔަނާލް އެގޯޅިގަނޑަށް އިޝާރާތްކުރަމުން ވާހަކަ ދައްކަން މަސައްކަތްކުރިއެވެ. އެހެނަސް އޭނައަށް ވާހަކަ ފުރިހަމަ ކުރެވޭ ގޮތްނުވީ ހިތަށް ވެރިވެފައިވި ބިރުވެރިކަމެއްގެ ސަބަބުންނެވެ. ޔަނާލްގެ ހާލަތު ވަޒަންކުރެވުނު އިކާން ޔަނާލްގެ ކޮނޑުގައި ހިފާ އޭނައާއި ދިމާލަށް އަނބުރާލަމުން ޔަނާލްގެ މޫނުގެ ދެފަރާތުގައި ހިފަހައްޓާލިއެވެ. ”ޔަނާލް… ރިލޭކްސް… ޓޭކް އަ ޑީޕް ބްރީތް… އެމީހަކު ގޮސްފިޔޭ… އައިމް ހިއަރ ވިތް ޔޫ… އެއްވެސް މީހަކަށް ޔަނާލްއަކަށް ކަމެއްނުކުރެވޭނެ… ޖަސްޓް ރިލޭކްސް… އޯކޭ… ” ޔަނާލްގެ ކަރުނުން ފުރި ބަރާވެފައިވި ބޮޑު ދެލޮލަށް އިކާންގެ ތޫނު ނަޒަރު ހުއްޓާލަމުން ވާހަކަ ދެއްކިއެވެ. އެދެލޮލުން އިކާންއަށް ސިފަވީ ބިރާއި ސިހުމެވެ. މީހެެއްގެ ރައްކާތެރިކަމަށް އެދިއެދި ހުރި މިންވަރެވެ. އިކާންގެ ތޫނު ދެލޮލާ އޭނަގެ ނަޒަރު ބައްދަލުވުމާއެކު އެދެލޮލުގެ ތެރެއަށް ޔަނާލް ގެއްލުނުފަދައެވެ. އެއާއެކު ލޮލަށް ޖަމާވެފައިވި ކަރުނަތަކަށް އިތުރަށް ކެތްނުވެގެން ދެލޮލުން ތިރިއަށް ފައިބައިގަތެވެ. އަދި އިކާން ބުނިހެން ހަމަޖެހެން މަސައްކަތްކުރަމުން ފުން ނޭވައެއް ލިއެވެ. ހިނދުކޮޅަކު ދެމީހުންގެ ނަޒަރު ބައްދަލުމަށްފަހު ހަމަހޭވެރިކަން ލިބުުނު ޔަނާލް އަވަސް އަވަހަށް އިކާންގެ އަތް އޭނަގެ މޫނުން ނައްޓާލަމުން ދުރުވެލިއެވެ. ޔަނާލްގެ އެހަރަކާތާއެކު އިކާންވެސް އޭނަގެ ނަޒަރު ބަދަލުކޮށްލަމުން ދެއަތް ފަޓުލޫނުގެ ޖީބަށް ލިއެވެ.\nކުރެވުނު ކަންތައް ރޭކާލުމާއެކު ޔަނާލް ލަދުން މަރުވާވަރުވިއެވެ. ހަނދާނެ ގޮތެއް ނޭނގިފައި އިސްޖަހާލިގޮތަށް އޭނައަށް ހުރެވުނީއެވެ. ” ޔޫ އޯކޭ… ” ކުޑަކޮށް ޔަނާލް އާއި ދިމާލަށް ބޯ އަރިކޮށްލަމުން އިކާން އަހާލިއެވެ. އިކާންގެ އަޑަށް އިސްއުފުލާލަމުން ޔަނާލް މަޑުމަޑުން ބޯ ޖަހާލިއެވެ. އެއާއެކު އަނެއްކާވެސް ދެމީހުންގެ ދެމެދަށް ހަމަހިމޭންކަން ވެރިވިއެވެ. އިކާާންގެ ގާތުން އޭނައަށް ކަންތައްކުރެވުނު ގޮތަށް މަޢާފަށް އެދެން ބޭނުންވި ނަމަވެސް ޔަނާލްގެ ދޫ ހަރަކާތެެއްނުކުރިއެވެ. ” އަހަރެން ޑްރޮޕްކޮށްލަދެންތަ… އިފް ޔޫ ޑޯންޓް މައިންޑް… މިހާާ ލަސްވެފަ ހުއްޓަ އަންހެން ކުއްޖަކު އެކަނި ދިއުން ސޭފްއެއްނޫން… ” ދެމީހުންގެ ދެމެދަށް ވެރިވެފައިވި ހަމަހިމޭންކަން ފޫދުއްވާލީ އިކާންގެ އަޑުންނެވެ. ކަންތައް ހިނގާދިޔަ ގޮތުން ޔަނާލްވެސް އެކަނި ގެއަށް ދާން ޖެހިލުންވެފާ ހުރުމުން އިކާންއާއެކު ގެއަށް ދިޔުމަށް އެއްބަސްވަމުން މަޑުމަޑުން ބޯ ޖަހާލިއެވެ. ކާރަށް އެރުމަށް އިކާން ކާރުގެ ދޮރުފަތް ހުޅުވާލަދިނުމާއެކު ޔަނާލް ކާރަށް އެރިއެވެ. ޔަނާލް ކާރަށް އެރުމުން ކާރުގެ ދޮރުފަތް ލައްޕާލުމަށްފަހު ކާރުގެ ވަށާއިގެން ހިނގާލާފައި ގޮސް އިކާން ޑްރައިވިން ސީޓަށް އަރާ ކާރު ދުއްވާލިއެވެ. އިކާން ދާންވިތަން އެހުމާއެކު ޔަނާލްގެ ޖަވާބު ލިބުމުން ލައިލެކްވިއުއަށް ދިއުމަށް ކާރު ދުއްވާލިއެވެ. އަތްދަބަހުން ނެގި ޓިޝޫއަކުން މޫނުމަތި ރީތިކޮށްލުމަށްފަހު ޔަނާލް އިކާންއަށް ބަލައިލިއެވެ. ޝުކުރު އަދާކުރަން ބޭނުންވި ނަމަވެސް ޔަނާލްއަށް މިފަހަރުވެސް ވާހަކަ ދައްކާކަށް ނުކެރުނެވެ. މަގު މައްޗަށް ނަޒަރު ހުއްޓާލައިގެން އިން އިކާންއަށް ޔަނާލް އެއްޗެކޭ ބުނަން ބޭނުންވެގެން އުޅޭހެން ހީވިއެވެ. އޭނައަށްވެސް ޔަނާލްއަށް އަވަސް ނަޒަރެއްދެވުނެވެ.\nއިކާން އޭނައަށް ބަލައިލިކަން އިނގުމުން ޔަނާލްއަށް ވާހަކަ ދައްކަން އިތުރު ހިތްވަރެއް ލިބުނެވެ. ” އިކާން… އައިމް ސޮރީ… އަހަރެން… ހާލަތުގެ ގޮތުން އެހެން ބިހޭވްކުރެވުނީ… އައިމް ރިއަލީ ސޮރީ ފޯ ވަޓް އައި ޑިޑް… އެންޑް… ތޭންކްޔޫ ސޯ މަޗް… މިރޭ އަހަންނަށް ތިވެދިން އެހީތެރިކަމަށް… ” އަތުގެ އިނގިލިތަކާ ކުޅެމުން ޔަނާލް ވާހަކަ ދެއްކިއެވެ. ” އިޓްސް އޯކޭ… އައި ކޭން އަންޑަސްޓޭންޑް… ” ލުއި ހިނިތުންވުމެއް ޔަނާލްއަށް ހަދިޔާކުރަމުން އިކާން ބުނެލިއެވެ. އެއާއެކު އަނެއްކާވެސް އެދެމެދަށް ހިމޭންކަންވެރިވިއެވެ. މަގުމައްޗަށް ނަޒަރު ހުއްޓާލައިގެން އިނދެ އިކާން ކާރު ދުއްވަމުން ދިޔައިރު ޔަނާލް އިނީ ކާރުގެ ބިއްލޫރިގަނޑުން ބޭރު ބަލާށެވެ. ދެމީހުންވެސް ދިޔައީ އެއްކަމަކާމެދު ވިސްނުން ހިންގަމުންނެވެ. ދެމީހުންގެ ވިސްނުމުގައިވެސްވީ މިރޭ ޔަނާލްގެ ފަހަތުން އައި ޒުވާނާއެވެ. އެއީ ކާކުކަމާމެދު ދެމީހުންގެ ހިތުގައިވެސްވީ ސުވާލު އުފެދިފައެވެ. ” ޔަނާލް އަކަށް ނޭނގޭތަ ހަމަ ކުޑަކޮށްވެސް އެއީ ކާކު ކަމެއް… ” ކާރު ދުއްވަމުންދިޔަ އިކާންއަށް އެންމެ ފަހުން އޭނަގެ ހިތުގައިވި ސުވާލު ބޭރުނުކޮށެއްްނުވިއެވެ. ” ނޭނގެ… ހޫޑީ އަޅާފަހުރީމަ މޫނުވެސް ނުފެނުނު… މަގުތައްވެސް ފުދޭވަރަކަށް އަނދިރިއެއްނު… ” ޔަނާލް ބުނެލިއެވެ. އިކާން މަޑުމަޑުން ބޯ ޖަހާލިއެވެ.\nގެއާއި ހަމައަށް ދެވެންދެންވެސް އެދެމެދުގައި އިތުރު ވާހަކައެއް ނުދެކެވެއެވެ. ލައިލެކްވިއުގެ ދޮރުމައްޗަށް ކާރު އައިސް ހުއްޓުމާއެކު އަދިވެސް އެއްފަހަރު އިކާންއަށް ޝުކުރުއަދާކުރުމަށްފަހު ޔަނާލް ގޮސް ގޭގެ ބޮޑު ދޮރާށި ހުޅުވާލާ އެތެރެއަށްވަނެވެ. ޔަނާލް އެތެރެއަށް ވަނުމުންވެސް އިރުކޮޅަކު އެދިމާލަށް ބަލަހައްޓާއިގެން އިކާންއަށް އިނދެވުނެވެ. އެވަގުތު ޖީބުގައި އޮތް ފޯނުގެ ރިންގުގެ އަޑަށް އިކާންއަށް ސިހުން ލިބުނެވެ. ފޯނުނަގައި ބަލައިލިއިރު މަންމަގެ ފޯނު ކޯލަކަށް ވުމުން އިކާން ފޯނަށް ޖަވާބުދިނެވެ. މަންމަ ގުޅީ ގެއަށް އައުން ލަސްވުމުން ކަމަށްވުމާއެކު އިކާން އަވަހަށް ގެއަށް ދިއުމަށް މިސްރާބުޖެހިއެވެ.\nޔަނާލް ގޭތެރެއަށް ވަންއިރު ސިޓިންރޫމުގައި ޔުސްރާ ދެކޮޅަށް ދެކޮޅަށް ހިނގާލަ ހިނގާލަ ހުއްޓެވެ. ޔަލްވީވެސް ކަންބޮޑުވެފައި ސޯފާގައި އިންއިރު އިރުއިރުކޮޅުން ފާރުގައި ހަރުކުރެވިފައިވި ގަޑިއަށް ބަލައިލައެވެ. ” ނާލް… ” އެތެރެއަށް ވަން ޔަނާލް ފެނި ދެމީހުނަށް އެކުގައި ޔަނާލްގެ ނަން ދުލުން ކިޔާލަމުން އޭނަގެ ގާތަށް ދެވުނެވެ. ” ދަރިފުޅާ… ހާދަ ލަސްވީ މިއަންނަނީއޭ ބުނިފަހުންވެސް… ” ކަންބޮޑުވެފައިވި ޔުސްރާއަށް ޔަނާލްގެ މޫނުގައި ފިރުމާލަމުން ބުނެލެވުނެވެ. ”ތެދެއް ނާލް… ކީއްވެތަ އެހާ ލަސްވީ… ދޮންތަ ބުނަމެއްނު އެހާ ލަސްވަންދެން އޮފީހުގަ ނޫޅޭށޭ ނާލް ކައިރި… ” ޔަލްވީއަށްވެސް ޝަކުވާކޮށްލެވުނެވެ. ހުރި ހަމައެކަނި ކޮއްކޮދެކެ އޭނާ ނުހަނު ލޯބިވެއެވެ. ދުވަހެއްގެ ކޮޅުންވެސް ޔަނާލްއަށް ދެރައެއް ލިބޭކަށް ޔަލްވީއެއްނޭދެއެވެ. ”އޯ ހޯ ދޮންތާ… އެހާ ކަންބޮޑުނުވެބަލަ… އައިމް ޓޯޓަލީ ފައިން… މަންމާ އަޅުގަނޑު މިހުރީ ސަލާމަތުން ގެއަށ އައިއްސައެއްނު… އެމަސައްކަތް އެއްކޮށް ނިންމާލާފަ އަންނަންވެގެން މަޑުކޮށްލީ ކުޑައިރުކޮޅަކު… ވަރަށް ވަރުބަލިވެފަ މިހުރީ… ބޭނުންވަނީ އަވަހަށް ނިދާލަން… ޕްލީޒް… ” މަންމަ އާއި ދޮންތަގެ މޫނުމަތިން ފެނުނު ކަންބޮޑުވުމުގެ އަސަރުތަކާއެކު އެދެމީހުންގެ ކުރިމަތީގައި ހަޤީޤަތް ހާމަކުރާނެ ހިތްވަރެއް ޔަނާލްއަކަށް ނުލިބުނެވެ. އިތުރަށް އެދެމީހުން އޭނައާމެދު ކަންބޮޑުވެ ހާސްވާކަން ޔަނާލް ބޭނުމެއްނުވިއެވެ. އެހެންވެ މޫނުމަތިން އެއްވެސް ކަމެއްނުވާކަން ދައްކަމުން ޔަނާލް ވާހަކަ ދެއްކިއެވެ. އެންމެ ރަނގަޅު ކަމުގައިބުނެ ޔުސްރާ ދެކުދިން ގާތު އަވަހަށް ނިދަން ދިއުމަށް އެދުނެވެ. ދެމީހުންވެސް ބޯ ޖަހާލުމަށްފަހު އެމީހެއްގެ ކޮޓަރިއަށް ގޮސް ވަނެެވެ. ޔުސްރާވެސް ދޮރުތައް ޖަހާ ތަޅުލުމަށްފަހު ގޮސް އޭނަގެ ކޮޓަރިއަށްވަނެވެ.\nފެންވަރާލައިގެން ނުކުން ޔަނާލް އޭނަގެ ބޮލުގެ އިސްތަށިގަނޑުން ފެން ހިއްކަމުން އައިސް ފޮތިގަނޑު ކަހާލާފައިވި ކުޑަދޮރު ކައިރީގައި ހުއްޓިލިއެވެ. ކުޑަދޮރު ހުޅުވާލަމުން ޔަނާލް ހާމައަށް އޮތް އުޑަށް ނަޒަރު ހުއްޓާލިއެވެ. ހާމައަށް އޮތް ސާފު އުޑު ވަނީ ޖަވާހިރުކޮޅުތަކެއް ފަދައިން ވިދާ ބަބުޅަމުންދާ ތަރިތަކުން ފުރިފައެވެ. ތަރިތަކުގެ އެމާލަމުގައި ރާނީއެއް ފަދައިން ހިނިތުންވެލައިގެން އިން ހަނދު އޭގެ ވާޖިބު އަދާކުރުމުއިގެން ކުރިއަށް ދިޔައެވެ. ޖެހިލާ ލުއި ފިނި ވައިރޯޅިތަކުން ހަށިގަނޑަށް އަރާމު އިހުސާސެއްކުރުވައެވެ. އުޑުން ނަޒަރު ވަކިކޮށްލި ޔަނާލް އަނެއްކާވެސް ތުވާލިން އިސްތަށިގަނޑުން ފެން ހިއްކަން ފެށިއެވެ. އޭރު އޭނަގެ ނަޒަރު ގުޅިފައިވީ ގޭގެ ބަގީޗާއަށެވެ. މަޑު އޮރެންޖުު ކުލައިގެ ލެޑް ލައިޓްތަކުގެ ފަނޑު އަލީގައި ބަގީޗާތެރެ ފެންނަލެއް ނުހަނު ފުރިހަމައެވެ. އޭރުވެސް އެސަރަހައްދުގައި މާމެލީގެ މީރުވަސް ހިފާލާފައިވެއެވެ. އެއްދިމާލަކަށް ނަޒަރު ހުއްޓާލައިގެން ހުރި ޔަނާލްގެ ސިކުނޑިއަށް މިރޭގެ ޚިޔާލުތައްވެރިވެގަތެވެ. އޭނަގެ ފަހަތުން އައި ޒުވާނާގެ ހަނދާނާއެކު ހިތުގައި ބިރުވެރިކަމެއް އުފެދުނެވެ. އެހެނަސް ކުޑައިރުކޮޅެއްގެ ތެރޭގައި އިކާންއާއެކު ހޭދަކުރެވުނު ވަގުތުތަކުގެ ހަނދާންތައް އެހަނދާނުގެ މައްޗަށް ގަދަވެގަތެވެ. އިކާންގެ ހިމާޔަތުގެ ދަށުގައިވި އެވަގުތުކޮޅު އޭނައަށް އެއިހުސާސްކުރެވުނު ރައްކާތެރިކަން މިއިން ދުވަހަކު އިހުސާސްނުކުރެވޭ ފަދައެވެ. އިކާން އޭނަގެ މޫނުގެ ދެފަރާތުން ހިފަހައްޓާލާ ލޮލާއިލޯ ސީދާކޮށްލި ވަގުތު އޭނަގެ ހިއްސުތަކަށް ގުޑުމެެއްއައިހެން ހީވިއެވެ. އެތޫނު ދެލޮލުން އޭނަގެ ޖަޒުބާތުތައް ކޮންޓްރޯލުކޮށްލިފަދައެވެ. އެއާއެކު އިކާންއާއެކު ހޭދަވީ ހުރިހާ ވަގުތުކޮޅުތަކެއްގެ ހަނދާންތައް ޔަނާލްގެ ސިކުނޑިއަށް ޖަމާވިއެވެ. އެންމެ ފުރަތަމަ އަތިރިމަތިން އޭނައަށް އިކާން ފެނުނު ދުވަހެވެ. އެއަށްފަހު އިކާންގެ އޮފީހުން ބައްދަލުވިގޮތެވެ. އޭނާ ވެއްޓެންދިޔަ ވަގުތު އިކާން އޭނަގެ އުނަގަނޑުގައި ވަށާލިގޮތެވެ. އެތޫނު ދެލޮލުން އޭނަގެ މޫނަށް ނަޒަރު ހުއްޓާލައިގެން ހުރި ގޮތުން އޭނަގެ ހިތުގެ ވިންދު އަވަސްކުރުވި ގޮތެވެ. މީހެއްގެ އެހީތެރިކަން ބޭނުންވި އެތައް ވަގުތަކު އިކާންގެ ދެއަތުން އޭނައަށް ހިމާޔަތްދިނެވެ. ވެއްޓެންދިޔަ އެތައް ފަހަރަކު އެދެއަތުން އޭނަގެ ހަށިގަނޑު ވެއްޓުނަނުދީ ހިފެހެއްޓިއެވެ.\nސިކުނޑިއަށް ވެރިވެގެން ޚިޔާލުތަކުން ޔަނާލްގެ ހަރަކާތްތައްވެސްވީ ހުއްޓުމަކަށް އައިސްފައެވެ. އެފަދައިން އެއްވެސް މީހަކާމެދު ޚިޔާލުކުރާކަށް އޭނާ ބޭނުމެއްނޫނެވެ. އެފަދަ ވިސްނުންތަކެއް ގެއްގުޅުމުގެ ހައްޤު އޭނައަށް އޮތްކަމަކަށްވެސް ޔަނާލް ގަބޫލެއްނުކުރެއެވެ. އޭނަ އެފަދަ ކަމަކަށް އެކަށީގެންނުވާކަމަށް ބުނެ ސިކުނޑި ތަކުރާރުކޮށް ވިސްނައިދިނެވެ. ދެވަނަ ފަހަރަށް އޭނަގެ ދިރިއުޅުމުގައި ހެދުނު އެންމެ ބޮޑު ގޯސް ތަކުރާރުވާނެފަދަ އެއްވެސް ކަމެއްވިޔަދޭކަށް ޔަނާލްގެ ސިކުނޑި އެއްބަހެއްނުވިއެވެ. ހަށިގަނޑަށް ވެރިވެފައިިވި ވަރުބަލިކަމާއެކު ސިކުނޑިއަށް ކުރަމުންދާ ބާރު ބޮޑުވުމުން ޔަނާލް ބޭނުންވީ ވީއެންމެ އަވަހަކަށް އެޚިޔާލުތަކުން ދުރުވާށެވެ. ކުޑަދޮރު ލައްޕާލާ ފޮތިގަނޑު ދަމާލުމަށްފަހު ގޮސް ތުވާލި ހަރުގައި ތުވާލި އަޅުވާލިއެވެ. އިސްތަށިގަނޑުގައި ފުނާ އަޅާލުމަށްފަހު ލަސްނުކޮށް ގޮސް ކޮޓަރީގެ ލައިޓް ބަަދަލުކޮށްލާާ އެނދުގައި ޔަނާލް އޮށޯވެލިއެވެ. މާލަސްތަކެއްނުވެ ވެފައިހުރެ ވަރުބަލިކަމާއެކު ޔަނާލްގެ އެސްފިޔަތަކަށް ބަރުވެ ދެލޯ މެރިގެން ދިޔައެވެ.\nތަނަވަސް ބޮޑު ކޮޓަރީގެ ކިންގް ސައިޒް އެނދުގައި އޮށޯވެލައިގެން އޮތް އިކާންގެ ލޮލުގައި ނިދީގެ އެއްވެސް އަަސަރެއްނުވެއެވެ. ކަނާއަތް ބޯ ދަށަަށް ލައްވާލާ ނިއްމަތީގައި އަނެއް އަތް ބާއްވާލައިގެން އޮތްއިރު ހީވަނީ ވިސްނުމަކަށް ގެއްލިފައި އޮތްހެންނެވެ. އިކާންގެ މުޅި ވިސްނުން ހިޞާރުކޮށްފައިވަނީ މިރޭގެ ހާދިސާއެވެ. ޔަނާލްއާ މީހަކު އެފަދައިން ދިމާކުރުމުން އިކާންގެ ހިތުގައިވަނީ ސުވާލު އުފެދިފައެވެ. ކަރުނުން ބަރާވެފައިވި ބޮޑު ދެލޮލުގައިވި ބިރާއި ސިހުން މިހާރުވެސް އޭނައަށް ފެންނަ ފަދައެވެ. އެވަގުތު އޭނައަށް އެހިސާބަށް ދެވުނުކަމީ ނަސީބެކޭ އިކާން ހިތަށްއެރިއެވެ. އޭނަ ފެނުމުން ޔަނާލް އޭނަގެ ހަށިގަނޑުގައި ބައްދާލި މަންޒަރު ލޮލަށް ސިފަވުމުން މިފަހަރުވެސް ތަފާތު އިހުސާސެއްކުރުވިއެވެ. އެމަންޒަރު ތަކުރާރުކޮށް އޭނައަށް ސިފަވަމުން ދިޔުމާއެކު ޔަނާލްއާމެދު ވިސްނެން ފެށުމުން ހިތުގައި ސުވާލުވެސް އުފެދުނެވެ. ޔަނާލްއާ ބައްދަލުވާ ކޮންމެ ފަހަރަކު ހާލަތު އެދެމީހުން ގާތްކުރުވައެވެ. ޔަނާލްގެ ފަރާތުން ފެންނަ ކަންތައްތަކުން ޔަނާލްގެ ހަޔާތާމެދު އޭނަގެ ހިތުގައި ކޮންމެވެސް ވަރެެއްގެ ޝައުޤުވެރިކަމެއް އުފެދިފައިވާހެން އިކާންއަށް ހީވިއެވެ. އެހެންނޫންނަމަ އެކަންކަމާމެދު އޭނައަށް ވިސްނެންވީ ކީއްވެ ހެއްޔެވެ؟ ޔަނާލްއަކީ އޭނާ އާއި އެއްވެސް ގުޅުމެއް ހުރި ފަރާތެއްނޫނެވެ. އޭނަ މީގެ ދެތިން ދުވަސް ކުރިން ދުށް އަންހެން ކުއްޖެކެވެ. ޔަނާލްގެ އަމަލުތައް ހުންނަ ގޮތުން އޭނަގެ ހަޔާތުގައި ބޮޑެތި ކަންތައްތަކެއް ހިނގާފައިވާކަމަށް އިކާންއަށް ގަބޫލުކުރެވުނެވެ. މިފަދަ އެތައް ކަންތައްތަކެއް އިކާންގެ ސިކުނޑީގައި އެނބުރެމުން ދިޔައެވެ. އޭނަގެ ލޮލަށް ނިދި ސަވާރުވީވެސް އެވިސްނުންތަކުގައި އޮތްވައެވެ.\nބުނާށޭ ލޯބި ނުވަނީހޭ……6\nރޭދުވާ ނިމެނީ ކުރާ މި ޚިޔާލުގާ……….! (6 ވަނަ ބައި)\nSalaam dear readers ❤❤❤😊😊😊… I’m extremely sorry my dear readers for the late update 🙁🙁🙁… As I told before one of my family member was sick so couldn’t get enough time to write the story 🙁🙁🙁… Hama nimunaaeku mi up kohly… Check vx nukohlan… So mistakes huredhaane ingey… Next part In Sha Allah Friday night ga… Last part ge comment thakah reply kohlaanan In Sha Allah vaguthu veeevarakun 😊😊😊… Thankyou soooooo much dear readers ifoo ah thidhey support ah ❤❤❤😊😊😊… Hope all will like this part too n feel free to comment your views 😊😊😊… Love you all my readers ❤❤❤😊😊😊😘😘😘…\nMi part ves hama V rythi…\nAisher ❤❤❤… Thankyou sooooooooo much dear ❤❤❤😊😊😊😘😘😘…\nWow.. Mi part vx v v v reethi.. Maasha Allah… Waiting for next\nMaisha maii ❤❤❤… Thankyou soooooo much dear ❤❤❤😊😊😊😘😘😘… V v v ufaavehje mi part vx reethi v ma 😊😊😊… Keep waiting dear 😊😊😊…\nVaRaH vArAh ReEtHi..MaA ShA AlLaAh..WaItINg FoR NeXt PaRt…..\nUnknown ❤❤❤… Thankyou sooooooooo much ❤❤❤😊😊😊😘😘😘… It meansalot for me 😊😊😊…\nAhhhah😊😊😊. Finally I gotaphone dear sosun flower❤❤❤Ehenve hama emoji kolheiy nulai nuhurevunee❤❤😍😍 Mi episode ves vvv salhi inge ifoo❤❤😍😍 Hama bunaane echcheiy neyngifa mi innanee❤❤😍😍 Yanaal and ikaan ge bai Haadha Haadha Haadha reechchey❤❤😍😍 Andeparty beyvvi gothaa party beyvvi thanthan sifakodhdheefa hurileiy vv salhi❤❤😍😍 Hama heevanee film eiy balaaleveyhen❤❤😍😍 Ibaaraaiy kuru ves fashuvi vefa vv reethi❤❤😍😍 Jaaneman❤❤😍😍 Fortnite dhen mi dhanee❤❤😍😍 Annaanan adhi konmeves ehen irakun noonee konmeves ehen dhuvahakun❤❤😍😍 Wish you the very best of luck❤❤😍😍 Good bye jaaneman❤❤😍😍 Salaam❤❤😍😍\nAwwwwnn ❤❤❤😊😊😊😘😘😘… Soooooo colourful Comment ❤❤❤😊😊😊… Thankyou sooooooooo much dear Fortnite ❤❤❤😘😘😘😊😊😊… It meansalot for me 😊😊😊… V v v ufaavehje mi part vx reethi v ma 😊😊😊… Much loves from me dear ❤❤❤😘😘😘😊😊😊…\nV salhi mi part vx…👍👍👍👍. Can’t wait fr nxt…….. ❤❤❤❤\nKylie ❤❤❤… Thankyou soooooo much dear 😊😊😊❤❤❤😘😘😘… Keep waiting 😊😊😊…\nMi partvx v v v furihama 😊😊😊😊😊😊😊😊😊😊😍😍😍😍😍😍😍😍 I can image each n every scene in it ❤❤❤❤❤❤❤❤❤💙💙💙💙💙💙💙💙\nވާނަން އުމުރަށް – 35 –


ތަސްވީރު – ދިވެހި ނޫސް\nHome ⁄ ވާހަކަ ⁄ ތަސްވީރު\nއޮއްސެމުން ދިޔަ އިރުގެ ކުލަތަކަށް ގެއްލިފައި، ރަށުގެ ހުޅަނގު ފަރާތު ތުނޑީގައި އެ އިނީ އަމްނާއެވެ. އުޑު މައްޗަށް ވެރިވެފައިވާ ރީނދުލާއި އޮރެންޖުގެ ކުލަމަޖާ ތަސްވީރު، އޭނާގެ މުށި ކަޅިރަވައިގެ ތެރެއިން ބަބުޅަމުން ދިޔައެވެ. ޖެހެމުންދިޔަ މަޑު ވައިރޯޅިން އެ ފަން އިސްތަށިގަނޑު ވިހުރެމުން ދިޔައީ ތުނި ސާލެއް ހެނެވެ. ހިމަތޮޅި އިނގިލިތައް މަސައްކަތްކުރަމުން ދިޔައީ ކުރިމަތިން ފެންނަމުން ދިޔަ ޤުދުރަތުގެ ރީތި މަންޒަރު އުނގުގައި އޮތް ބޯ ކަރުދާސް ގަނޑަށް ނަކަލު ކުރެވޭތޯއެވެ.\nއަމްނާ އަކީ ކުރެހުންތެރިއެކެވެ.\nހުސްވަގުތުތަށް ހޭދަ ކުރަނީ ކޮންމެވެސް އެއްޗެއް ކުރެހުމުގައެވެ. އެކަމާ އޭނާގެ މަންމަ އާދިލާ ކިތަންމެ ހިތްހަމަ ނުޖެހުނަސް އަމްނާ އަށް ފަރުވާލެއް ނެތެވެ. އޭނާ ބޭނުންވަނީ ލިބިފައިހުރި ހުނަރެއްގެ ބޭނުން އެންމެ ރަނގަޅަކަށް ހިފާށެވެ. ބައެއް ފަހަރު ކައިރި ރިސޯޓުތަކަށް އޭނާގެ ކުރެހުންތައް ވިއްކައިގެން ފުދޭވަރެއްގެ އާމްދަނީ އެއް ހޯދައެވެ. އާދިލާ އެއްޗެކޭ ނުބުނެ ހުންނަނީވެސް އަމްނާގެ ފަރާތުން ކޮންމެވެސް އެއްޗެއް ލިބޭތީއެވެ. އެހެން ނޫންނަމަ، އެ ކަރުދާސްތައް ނަގާ މިހާރު އަންދާލީހެވެ. އޭނާގެ ފިރި ދޮން އާދަނު، އާދިލާއަށް ވިސްނައިދެވޭތޯ މަސައްކަތް ކުރެއެވެ. ދައިން ބޭނުން ގޮތަކަށް ދިރިއުޅެން ދޫކޮށްލާށެވެ. ނަމަވެސް އާދިލާ އަކީ ޒީލަ ގަދަ އަންހެނެކެވެ. އެހާ ފަސޭހައިން ގޮތް ދޫކުރާކަށް ބޭނުމެއް ނުވެއެވެ.\nމަޢްރިބް ނަމާދަށް ބަންގިގޮވާ އަޑު ކަންފަތުގައި ޖެހުމާއެކު އަމްނާ އިން ތަނުން ތެދުވެ ހެދުމުގައި ހުރި ވެލިތައް ފޮޅާލިއެވެ. އެވަގުތު އޭނާގެ ލޮލުގައި އަޅައިގަތީ މޫދާވީ ފަރާތުން އެއްގަމަށް އަރައިގެން އައި މީހެކެވެ. ޒުވާން ފިރިހެނެކެވެ. އެހެރަ ރީތިކަމެކެވެ. ލައިގެން ހުރި ޖިންސު ހުރީ އުނަގަނޑަށްވުރެ ތަންކޮޅެއް ތިރީގައެވެ. ދޮން ހަށިގަނޑެކެވެ. އޭނާ އަމްނާ އާއި އަރާ ހަމަވި އިރުވެސް އަމްނާ އަށް އިނދެވުނީ ކަޅިވެސް ޖަހާނުލާ ބަލަހައްޓައިގެންނެވެ.\nކުޑަކޮށް ހިނިގަނޑެއް ޖަހާލުމަށްފަހު އެ ޒުވާނާ ވާހަކަ ދައްކަން ފެށިއެވެ.\n“މާ ރީތި އެއްޗެެއްް ފެންނަނީތަ؟”\nރަކި ވެލާފައި އަމްނާ އިސްޖަހާލިއެވެ. އެ ސުވާލަށް އޭނާ ދޭނީ ވަކި ކޮން ޖަވާބެއް ހެއްޔެވެ؟ އަމްނާ އަކީވެސް ފުރާ ފުރިހަމަވެފައި ހުރި އަންހެން ކުއްޖެކެވެ. ވިދާހާ ކޮންމެ އެއްޗަކަށް އޭނާގެ ލޯވެސް އަމާޒުވާނެތާއެވެ.\nއަމްނާ އެއްވެސް އެއްޗެކޭ ނުބުނުމުން އެ ޒުވާނާ އަނެއްކާވެސް ވާހަކަ ދައްކަން ފެށިއެވެ.\n“އަހަރެންނަކީ އަރުހަމް. ކޮން ނަމެއް ކިޔަނީ؟”\nއަމްނާ ވިސްނާލިއެވެ. ނަން ބުނާނީ ބާވައެވެ. މިއީ މިރަށުތެރެއިން ދުވަހަކުވެސް ދުށް މީހެއްވެސް ނޫނެވެ. މަންމައަށް ހިލޭ ފިރިހެނަކާ ވާހަކަދައްކަން އިންނަ މަންޒަރު ފެނިއްޖެއްޔާ ކަންތަކާ ޖެހޭނެއެވެ. މަންމަ ހުންނަނީ އަމްނާ މީހަކާ ދެވާ ގެއިން ފޮނުވާލެވޭނެ ދުވަހަކަށް އިންތިޒާރު ކޮށްލަ ކޮށްލައެވެ. އެހެންކަމުން މިފަދަ މަންޒަރެއް ފެނިއްޖެއްޔާ ބައްޕަ ބޮލަށް ހުތް އަޅައިގެންވެސް އެކަން ކާމިޔާބު ކުރާނެއެވެ.\n“ވާހާކަ ނުދެއްކޭ ކުއްޖެއްތަ؟”\n“ނޫން. ކޮންމެހެން ވާހަކަ ދައްކަން މަޖުބޫރު ނޫންވީމަ”\nފިނި ގޮތަކަށް ޖަވާބު ދިނުމަށްފަހު އަމްނާ ތެދުވީ ހިނގައިގަންނާށެވެ.\nއަމްނާގެ ފަހަތުން އަރުހަމް ވެސް ހިނގައިގަތެވެ. އިރު އޮއްސިފައި ވުމާއެކު މުޅި ހިސާބުގަނޑަށް ފެތުރިފައިވަނީ ފަނޑު އަނދިރިކަމެކެވެ. އިރު އިރުކޮޅާ ޖެހިލާ ފިނި ރޯޅިވައިން އަމްނާ ހީގަންނުވާލައެވެ. އަރުހަމް އޭނާގެ ފަހަތުން އަންނާތީ އަމްނާ ހުރީ ޒާތަކަށް ބިރުވެސް ގަނެފައެވެ. ނުދަންނަ މީހަކު ފަސްފަހަތުން އުޅެންޏާ ބިރު ނުގަންނާނީ ކާކު ހެއްޔެވެ؟\nއެންމެ ފަހުން ކެތްނުވެގެން ފަހަތަށް އެނބުރިއްޖެއެވެ. ނަމަވެސް އަމްނާ އަށް ސިހުމެއް ލިބުނީ ފަހަތުގައި އެއްވެސް މީހަކު ނެތުމުންނެވެ. ދެންމެ އޭނާގެ ފަހަތުން އައި ޒުވާނާ ކޮބައިބާވައެވެ؟ އަމްނާ ހިތުން އެއީ އަރުހަމް އޭނާ ބިރުގަންނަވާލަން ކުރި ކަމެކެވެ. އޭނާ ހީކުރަނީ މީ އެހާ ފަސޭހައިން ސިއްސުވާލެވޭނޭ ކުއްޖެއް ކަމަށް ހެއްޔެވެ؟ އަމްނާ އަކީވެސް އާދިލާގެ ދަރިއެކެވެ. އާދިލާގެ ދައިންނަކީ އެހާ ފިނޑި ބައެއް ނޫނެވެ.\nދުމަށި މަތީ ހުރި މަސްތައް ނަގަމުންދިޔަ އާދިލާގެ ލޯ އަމާޒުވީ ޖޯލިފަތީގައި ފޮތެއް ނަގައިގެން އޮތް އަމްނާއަށެވެ. ދެ ލޯ ކުޑަކޮށްލުމަށްފަހު މުޅޯށްޓައް މަސްތައް އަޅާ ކުޑަ ބަދިގެތެރެއިން ނިކުމެއްޖެއެވެ. ދިޔަ ގޮތަށް ގޮސް އަމްނާގެ އަތުން ފޮތް ނަގާ ގޯތި ފެންޑާ އާ ދިމާލަށް ހޫރާލައިފިއެވެ.\nއަމްނާ ހަޅޭލަވައިގަތެވެ. މަންމައެއް ކަމަކު އަމްނާ އަކީ ދަރެއްތަން ދޫކުރާ ކުއްޖެއް ނޫނެވެ. އޭނާ ދެކެ އާދިލާ ފޫހިވާކަމީ ފޮރުވިފައި އޮތް ސިއްެރެތް ނޫން ވިއްޔާޢެވެ. ގޭ ކައިރި އަވަށްޓެރިންނަށް ދަންދެން އެވާހަކަ ދައްކާނެއެވެ.\n“އަދި މަންމާ އޭ އެބަ ކިޔައެންނު! ބަލަ މި ފޮތުން ކޯއްޗެއްތަ ފެންނަނީ؟ އަދި އެ ހުރީ ދޮންނަން ހުރި އެއްޗެހި. ގޭގަ ލޮނުކަމެއް ނެތް. އަދިވެސް މި ތަ ކިޔޭތޯ ބަލަންވި؟”\nއާދިލާ ފައްޗަކަށް އަމުނާލިއެވެ. އަމްނާ ގެ ރުޅިގަނޑު މަސަލަސް ކުރެވޭތޯ އޭނާ ދިޔައީ މަސައްކަތް ކުރަމުންނެވެ. ނަމަވެސް އާދިލާގެ ބަސްކޮށާރުގެ އޯގާތެރިކަމުން އެކަން ހަމަ ކާމިޔާބު ނުވީއެވެ.\n“އަހަރެންމީ މި ގޭގަ ހުރިހާ މަސައްކަތެއް ކުރަން ހުންނަ ނޯކަރަކީތަ؟ އެއުޅޭ އާރިފާ ކައިރީ ބުނެބަލަ. އޭ އެ ކިހިނެތް ބުނާނި ދޯ، މަންމަގެ ދޮންދަރި ވިއްޔަ؟”\nއާދިލާ ގެ މޫނެކޭ އަލިފާން ކަނި ބުރަ ބުރާ ހުރި ފަރުބަދައެކޭ އެއްވަރެވެ.\n“ހުރި ހަޔާތް ކުޑަކަން ބަލާބަލަ. ކަލެއަށް އަމާ ކުރި މަތީ ވެތުރެން ނޫން ކަމެއް އެނގޭތަ؟ ތި ކަހަލަ މީހުންނާ އިންނާނެ މީހަކުވެސް ނުވާނެ.”\nޖޯލިފަތިން ފުއްމައިގެން ތެދުވެ ބޭރަށް ދާން އަމްނާ ހިނގައިގަތެވެ. އޭނާގެ މަންމަ އާއި ޒުވާބުކޮށް މުޅި ދުވަސް ޚަރާބު ކޮށްލާކަަށް އަމްނާ ބޭނުމެއް ނުވެއެވެ. އާދިލާ އޭނާ ދެކެ އެހާ ފޫހިވާ ސަބަބެއް ވިސްނާ ވިސްނާވެސް އަމްނާއަކަށް ފަހުމެއް ނުވިއެެވެަ. އެންމެ ކުޑައިރުއްސުރެ ހަނދާން ވަނީ އާދިލާގެ ވިހަ ގަދަ ބަސްތަކެވެ. އޭނާގެ އެހެން ކުދިންދެކެވެސް އެހާ ރުޅި އަންނަ ނަމަ އަމްނާ ހިތަށް ކުޑަ ނަމަވެސް ތަސައްލީއެއް ލިބުނީހެވެ. ނަމަވެސް އާދިލާ އަށް އޭނާގެ ދެން ތިބި ދެ ދަރިންނަކީ ރަން އުޅާލިތަކެއް ފަދަ ބައެކެވެ. އެމީހުންގެ ފަރާތުން ގޯހެއް ނުފެންނާނެއެވެ.\nމަންމަ ދެކެ އައި ރުޅީގައި ބޯ ހަމަޖައްސާލަން އަމްނާ ނިކުތީ ރަށު އަތިރިމައްޗަށެވެ. ދުވަހަކީ ހިތްގައިމު، އުޑު މަތި ސާފު ދުވަހެކެވެ. އަތިރިމަތީ މަދުން ނަމަވެސް މީހުން އުޅޭތަން ފެނެއެވެ. ހުޮޅު އަށިތައް ކައިރިހުރި ނިކަ ގަހެއްގެ ދަށުގައި އެލުވާފައި ހުރި ޖޯއްޔާ ދިމާލަށް އަމްނާ ހިނގައިގަތެވެ. މަޑުމަޑުން ޖޯލީގައި އިށީނދެ ހެއްލާލިއެވެ. އެގޮތުގައި ދެތިން މިނިޓް އޮއްވާ ސިއްސަިއގެން ދިޔައީ ޖޯލީގެ ފަހަތުގައި މީހަކު ހުރި ކަމުގެ އިހުސާސް ކުރެވިގެންނެވެ. ބިރުން ހުރެ ނަމަވެސް ފަހަތް ބަލާލައިފިއެވެ.\nއަމްނާ ސުވާލުކޮށްލީ ކުރިމަތީ ހުރި ޒުވާނާ ފެނުމުންނެވެ. މިއަދު އޭނާ ކުރީ ރެއަށްވުރެ ޗާލެވެ. އެހާ ހިތްގައިމު ސޫރައެއް އަދި މިވީހާ ދުވަހު އަމްނާ އަށް ފެނިފައެއް ނުވެއެވެ. ފޫހިވާ ކަމުގެ އެކްޓް ޖެއްސޭނީ ވެސް ބަލާލަން ހުުތުރު ނަމަތާއެވެ. ނަމަވެސް އަމްނާ އޮތީ މީހަކާ ވާހަކަ ދައްކާލަން ވަރަށް ބޭނުން ވެފައެވެ. މަންމަ ގެ ފަރާތުން ލިބޭ ބަހުގެ ހަމަލާތަށް ދިޔައީ ދުވަހަކަށް ވުރެ ދުވަހެއް އިތުރުވަމުން ކަމުން މި ވާހަކަތައް ހިއްސާކޮށްލާނޭ އެކުވެރިއެއް އޭނާވެސް ބޭނުމެވެ.\n“އަހަރެން މިތާ އިށީނަސް ހެޔޮތަ؟”\nއަމްނާ އާއި ޖެހިގެން ހުރި ޖޯލިފަތި ދައްކަމުން އަރުހަމް އަހާލިއެވެ. އާނ އެކޭ ބުުނުމުގެ ގޮތުން އަމްނާ މަޑުމަޑުން ބޯ ޖަހާލިއެވެ. ކަންނެތް ހިނގުމެއްގައި އައިސް އަމްނާ އާއި ޖެހިގެން އިން ޖޯލީގައި އޭނާ އިށީނދެލިއެވެ. އެ ވަގުތު އޭނާގެ ހަށިގަނޑުން ދުވަން ފެށި މީރުވަސް އަމްނާގެ ހިއްސުތަކަށް ދިރުން ގެނުވި ކަހަލައެވެ. އޭނާ އަރުހަމް އާއި އިތުރަށް ގަޔާވިއެވެ.\nވާހަކަ ދައްކަން ފެށުނު ގޮތެއް ދެމީހުން ކުރެ އެކަކަށްވެސް ނޭނގުނެވެ. އެކަކު އަނެކަކު ގެ ހަޔާތުގެ ބަނަ ސަފްހާތަކުގެ ވާހަކަ ކިޔައިދެމުން ދިޔައެވެ. އަމްނާގެ ވާހަކަތައް އަރުހަމް ކަނުލާ އަޑު އެހިއެވެ. ކުރަން ޖެހޭ ސުވާލާއި ދޭން ޖެހޭ ޖަވާބު އޭނާ އަށް އިނގެއެވެ. ހަމްދަރުދީ ވާން ޖެހޭ ވަގުތުތައް އޭނާ ދެނެގަނެއެވެ. ސަމާސާ ކޮށްލަން ޖެހޭ ތަންތަނުގައި ސަމާސާ ކޮށްލައެވެ. ބީރައްޓެއްސަކަސް އަމްނާ އަރްހަމް އާ މެދު ދެކޭ ގޮތް މަޑު މަޑުން ބަދަލުވަމުން ދިޔައެވެ.\nއަރުހަމް އާ ބެހޭގޮތުން އަމްނާ އަށް މާ ގިނަ ކަންތައްތަކެއް ނޭނގެއެވެ. އެނގޭހާވެސް އެއްޗަކީ އޭނާ އަކީ މިތާ ކައިރި ރިސޯޓެއްގައި މަސައްކަތް ކުރާ މީހެއްކަމާއި، ޗުއްޓީއަށް މިރަށަށް ދަތުރެއް ކޮށްލީ ކަމެވެ. އޭނާގެ އާއިލާއާ ބެހޭ އެއްވެސް ވާހަކައެއް އަރުހަމް ހިއްސާއެއް ނުކުރެއެވެ. އަމްނާ ސުވާލެއް ނުކުރެއެވެ. އޭނާ ބޭނުންވާ ދުވަހަކުން ހުރިހާ ވާހަކައެއް ކިޔައިދޭނޭކަން އެނގޭތީއެވެ.\nއަމްނާ އާއި އަރުހަމް ގެ އެކުވެރިކަން ދިޔައީ ދުވަހަކުން ދުވަހަކަށް ވުރެ ވަރުގަދަ ވަމުންނެެވެ. ދެމީހުން އެކުގައި ހޭދަކުރާ ވަގުތުތައް ގިނަ ވެއްޖެއެވެ. އެކަހެރިކޮށް ވާހަކަ ދައްކަން ތިބޭ ދުވަސްތައް އިތުުރުވެއްޖެއެވެ. ތުނޑީކޮޅުންނާއި، އަތިރިމަތިންނެވެ. ވަލު ތެރެއިންނާއި، ނިކަ ގަސް ބުޑުންނެވެ. މިއަދު އެ ދެމީހުން އެ ތިބީ ފުއްޓަށް ފަރާތުގެ ރާޅު ބިންދާ ހިސާބުގެ ހިތްގައިމު މަންޒަރު ކުރެހޭތޯއެވެ.\n“އަރުހަމް. ގޮސް އެތަނުގަ އިށީނދެބަލަ”\nމާ ދުރު ނޫން ހިސާބެއްގައި އިން ގަލެއް ދައްކާފައި އަމްނާ ބުނެލިއެވެ. ވާނުވާ ނޭނގި ހުރެ އަރުހަމް އެ ގަލާ ދިމާލަށް ހިނގައިގަނެފިއެވެ. އަމްނާ އެންމެ ގަޔާވަނީ އަރުހަމް ސުވާލު ނުކުރާތީއެވެ. ބުނި ކޮންމެ ކަމެއް ކުރާނެއެވެ. ކަނޑަށް ފުއްމާލާށޭ ބުންޏަސް ފުއްމާލާނެއެވެ. ފާއިތުވި ދުވަސް ތަކުގައި އެކުވެރި ކަމުގެ އިތުރުން އެހެން އިހުސާސެއްވެސް އަރުހަމް އާއި ދޭތެރޭ އަމްނާ އަށް ވަނީ ކުރެވެން ފަށާފައެވެ. ނަމަވެސް އެ ބަސްތައް ދުލު ކުރިއަށް ގެންނަން އޭނާ ޖެހިލުން ވެއެވެ. އަރުހަމް އޭނާ އާ މެދު އެ ފަދަ ގޮތަކަށް ނުދެކިދާނެތީއެވެ.\n“އެއްވެސް ވައްތަރެއް ނުޖައްސަ އިންނައްޗޭ. މިއަދު މިއުޅެނީ އެހެން މާސްޓަޕީސް އެއް ކުރަހާލަން”\nފޮނި ގޮތަކަށް އަމްނާ ބުނެލިއެވެ. ހިނިގަނޑެއް ޖަހާލައިފައި އަރުހަމް ހިމޭން ވިއެވެ. ކުރަހަން އިން އަމްނާ އާ ދިމާލަށް އޭނާގެ ލޯ އަމާޒުވިއެވެ. އެއީ ނާޒުކު ކުއްޖެކެވެ. އޭނާގެ ހުރީ އާދަޔާ ޚިލާފު ރީތިކަމެކެވެ. އެ ދިގު ކަޅުކަންގަދަ އިސްތަށިގަނޑުގެ އަވައިގައި އޭނާ ޖެހުނުތާ މިހާރު ކޮން ޒަމާނެއް ހެއްޔެވެ؟ އަމްނާ އަށް ފާރަލާތާ މިހާރު އެތަކެއް ދުވަހެއް ވެެއްޖެއެވެ. ކަން ދިމާކުރި ގޮތުން އޭޭނާ ގެ ރަހުމަތްތެރިއަކަށް ވާނެ ފުރުސަތުވެސް އަރުހަމް އަށް ލިބުނީއެވެ. ދެން ބޭނުމީ އެންމެ ކަމެކެވެ. އެ މަލުގެ މީރު ލައްޒަތެވެ. އެ މަލަށް ތިރިވާ އެންމެ ފުރަތަމަ މާބުރަށް ވާން އަރުހަމް ބޭނުންވެެއެވެ. ނަމަވެސް އަމްނާގެ ހިތުގެ ހާލަތު ނޭނގެނީސް ކުރިއަށް އެންމެ ފިޔަވަޅެއްވެސް އެޅޭކަށް ނެތެވެ.\nއިށީނދެގެން އިން ގަލުން ތެދުވެ އަރުހަމް ހިނގައިގަތީ އަމްނާ ކުރަހާ ނިމުނުކަން އިއުލާން ކުރުމުންނެވެ. އޭނާގެ ކުރެހުން ބަލާލަން އަރުހަމް ހުރީ ކެތްމަދު ވެފައެވެ. ބައި ގަޑި އިރެއްހާ އިރު ވަންދެން އެ ގާ މަތީ އޭނާ އިށީނދެ އިނީ ފިސާރި ކެތްތެރި ކަމާއެކު މި ވަގުތުކޮޅަށް އިންތިޒާރުކޮށްގެންނެވެ. ނަަމަވެސް އަރުހަމް އަށް އެ ތަސްވީރު ދައްކާކަށް އަމްނާ ބޭނުމެއް ނުވެއެވެ. ވަގުުތު ޖެހުމުން އެ ފުރުސަތު ލިބޭނެއޭ ބުނެ ކުރެހުން ފޮރުވާލިއެވެ. ކިތަންމެ ބަލާހިތްވިޔަސް އަރުހަމް އަމްނާގެ ނިންމުމާ ދެކޮޅެއް ނަހަދައެވެ. އެކަމާ އަމްނާ ހިތާހިތުން ޝުކުރު ކުރިއެވެ.\nތަންކޮޅެއް ދުރުގައި މި ލޯބިވެރިންނަށް ނުވާ ‘އެކުވެރިން’ ގެ ސަކަރާތް ބަލަން އިތުރު މީހަކު ހުއްޓެވެ. އެމީހަކު ގަސްތަކު ތެރެއިން ލާފައި އަވަސް ހިނގުމެއްގައި ހިނގާފައި ދިޔައީ އާދިލާގެ ގެޔާ ދިމާލަށެވެ. އިރު އިރުކޮޅާ ހިނގުމުގެ ދުވެލި އަވަސްކޮށްލައެވެ. އާދިލާ މެންގެއާއި އަރާ ހަމަވިއިރު އޭނާ އަށް ހުރީ މާ ނޭވާ ލެވި ލެވި އެވެ.\nގޯތި ތެރޭ ހުރި ބަނބުކެޔޮ ގަހުން ވެރިފައި ހުރި ފަތްތައް ހޮވަން އޮތް އާދިލާ އަށް ބަލާލެވުނީ ގޭގެ ދޮރާށި ހުޅުވާ ވަތް މީހަކު ފެނުމުންނެވެ. އޭނާގެ އެންމެ ގާތް އެކުވެރި ސަފިއްޔާ ފެނުމުން ހިނިތުންވެލިއެވެ. އެއީ އާދިލާގެ ފަރާތުން ވަރަށް ނުފެންނަ ކަމެކެވެ. އެހެންޏާ ފުސް މޫނު ހެދިފައި ނޫނީ ނުހުންނާނެއެވެ. މާ އަވަސް އަރުވާލާފައި ކޮން ވަޑާމަކުތޯ އަހާލުމުން ސަފިއްޔާ ދިން ޖަވާބަކުން އާދިލާ އަތުގައި އޮތް އިލޮށިފަތި ވެއްޓިއްޖެއެވެ.\n“ނާ ހަމަ ތެދެއް؟”\nއާދިލާ އަނެއްކާވެސް ސުވާލު ކުރިއެވެ.\n“އަޖައިބެއް، އާނ އެކޭ. މަ ދެ ލޮލަށް ފެނުނު މަންޒަރަކޭ. އެ މަންޖެ އެހެން އެކަނި ވާހަކަ ދައްކަން އިންނަ ތަން އަހަރެން ލައްކަ ދުވަހަކު ދެކެފިން. އަހާބަލަ ނިކަން މަރިޔަ ގޯތި އާސިޔަތު ކައިރީ. އޭނައަށް ވެސް ފެނިގެން މަ ގާތު މި ވާހަކައެއް ދައްކައިފި.”\nއާދިލާ ގެ މޫނުމަތިން ފުރަތަމަ ފަހަރަށް އަމްނާ އާ މެދު ކަންބޮޑުވުމުގެ ކުލަވަރު ފާއްދާލިއެވެ. ދޮން އާދަނަށް ގޮވާ ގެެނެސް އަޑު އިވުނު ވާހަކަތައް އަކުރުން އަކުރަށް ކިޔައިދިނެވެ. ރަށު ކިޔެވެލި ކިޔަވާ ތަކުރު ބެއަށް ގޮވާ ގެނެސް އެންމެން އެއްވެއްޖައޫއެވެ. އަމްނާ ގެއަށް އަންނަންދެން ފަހަރަކު މީހަކު ގޯތި މަގުގައި މުގޯލި އަޅާލަ އަޅާލަ ތިއްބެވެ.\nއިރު އޮއްސުނު ފަހުން އަމްނާ ގެއަށް އަތުވެއްޖެއެވެ. މުޅި މީހާ ހުރީ ހުން އައިސް ރަތްވެފައެވެ. ސަފިއްޔާ ފުއްޓަރު ފަރާތުން ދިޔަ ފަހުން އަރުހަމް އާއި އޭނަ އާއި ދެމެދު ހިނގާދިޔަ ގައިގޯޅި ހަރަކާތްތަކުން ޖިސްމަށް ކިތަންމެ އަރާމެއް ގެނުވިޔަސް ހިތަށް އާދަޔާ ޚިލާފް ނުތަނަވަސްކަމެއް ވެރިވެގަތެވެ. އެކަމުގެ ފަހަތުގައިވާ ސިއްރެއް އަމްނާ އަކަށް ނޭނގެއެވެ. ނަމަވެސް ކިޔެވެލި ކިޔަވަން އައިސް ހުރި ތަކުރު ބެއަށް އަމްނާ ފެނުމާއެކު ވެގެން އުޅޭގޮތް ދޭހަވެ ނިމިއްޖެއެވެ.\nއަމްނާ ކައިރީ ކުރެވުނު އެއްވެސް ސުވާލަކަށް އޭނާ ޖަވާބު ދޭކަށް ބޭނުމެއް ނުވިއެވެ. އެކަނި އިނދެ ވާހަކަ ދައްކަނީ ކާކާ ހޭ އެހުމުން ވެސް އަމްނާ އިނީ ހަނެވެ. ވާހަކަ ދައްކަން ބޭނުން ނުވަނީ އެއް ނުވަނީއެވެ. އަމްނާގެ އަނގަ ބަންދުވީއެވެ. އެމީހުންގެ އެ މަޖިލޫހުގައި ހުރި މަޚްލޫގު ފެންނަނީ އަމްނާ އަށް އެކަންޏެވެ. ރަތް އަނގުރު ދެ ލޮލެވެ. ކަޅުކަން ގަދަ ހަށިގަނޑެކެވެ. އަތުގެ އިށާރާތުން ވާހަކަ ނުދެއްކުމަށް އޭތި އަމުރުކޮށްލިއެވެ. ގަތް ބިރުން އަމްނާ ރޯން ފެށިއެވެ.\n“އޭތި ހުރި ތަނެއް ދައްކަބަލަ”\nތަކުރު ސުވާލުކޮށްލިއެވެ. ދޮން އާދަނާއި އާދިލާ ހުރީ ވާނުވާ ނޭނގިފައެވެ. ޒާތަކަށް ބިރުވެސް ގަނެފައެވެ. އަމްނާގެ ފަރާތުން އެއްވެސް ހަރަކާތެއް ނުފެނުމުން އަނެއްކާވެސް ތަކުރު ސުވާލުކޮށްލިއެވެ.\nމިފަހަރު މަޑު މަޑުން އަތް ނަގާ އަމްނާގެ ޝަހާދަތް އިނގިލިން އިޝާރާތް ކޮށްލިއެވެ. ފެންޑާ އާ ދިމާލަށެވެ. ތަކުރު ގޮސް ފެންޑާ ގެ ކޮންމެ ކަނަކަށް ފެންތަށިން ފެންފޮދެއް ޖަހާލިއެވެ. އެއާއެކު އަމްނާ ގެ ހަށިގަނޑުން ދިލަ ނަގަން ފެށިއެވެ. މުޅި ގައި ކަހަން ފެށިއެވެ. ކެތް ނުކުރެވޭހާ ގަދަ ދިލަ އެކެވެ. އަމްނާ ރޮއި ހޭރެނީއެވެ. ދޮން އާދަނާއި އާދިލާ އޭނާ މަސަލަސް ކުރެވޭތޯ މަސައްކަތްކުރަމުން ދިޔައެވެ. ތަކުރު ކައިރީ ވާނުވާ އަހަމުން ދިޔަޔަސް ތަކުރު ކިޔެވުން ހުއްޓާކަށް ބޭނުމެއް ނުވިއެވެ. މިރޭ މި މަޚްލޫގަކު އަންދާލާފައި ނޫނީ މިތަނަކުން ނުދާނަމޭ އޭނާގެ ހިތާ ހިތުން ބުނަމުން ދިޔައެވެ.\n“އޭތި ޖެހޭނީ އަންދާލަން”\nތަކުރު އެންމެ ފަހުން ވާހަކަ ދައްކަން ފެށިއެވެ. މި އަޑު އަހާ އަމްނާ ގެ ދެ ލޯ ބޮޑުވިއެވެ.\n“ނޫން ނޫން، އޭނާ އަށް ތިހެން ނަހަދާ. ހެޔޮ ނުވާނެ އެއީ ގޯސް މީހެއް ނޫނޭ!”\nއަމްނާ ހޭރެން ފެށިއެވެ. އާދިލާގެ ރުޅި ގަނޑު ކޮންޓްރޯލް ނުވެ ގޮސް އަމްނާގެ ކަންކަށި މަތީ ހޫނު އެތިފަހަރެއް ޖަހައިފިއެވެ. ދެވަނަ ފަހަަރަކަށް ޖަހަން ދިއްކުރި އަތުގައި ދޮން އާދަނު ހިފާ މަތަކޮށްފިއެވެ.\n“އަދި އެބަ ކިޔަ އެންނު ނޫނެކޭ! އިންސާނުން މަދުވީތަ ކަލޭ ގޮސް ޖިންނި އަކާ ހޭބަލިވާން ޢޭނ!”\nއާދިލާ ހަޅޭލަވަމުން ދިޔައެވެ. ގޭގެ ދޮރާށި ކައިރިއަށް އަވަށްޓެރިން ތެރެއިން ފަހަރަކު މީހަކު އަިއސް ބޯ ދިއްކުރަމުން ދިޔައެވެ. އެހާވެސް އެ ގޭތެރޭ އަޑު ގަދަ ވެއްޖެއެވެ. އެއް ކޮޅުން ތަކުރު ކިޔެވެލި ކިޔަވަނީއެވެ. އަނެއްކޮޅުން އާދިލާ ޒުވާބު ކުރަނީއެވެ. އަމްނާ ގައިން އަދިވެސް ދިލަ ނަގާވަރުން ދިލަ ނަގަނީއެވެ. ދޮން އާދަނު ހުރީ ބޯ ގޮވާފައެވެ.\nއޭނާ ދެ އަންބަށް އިންނަން އުޅުނު އާސިފާ އޭނާ ދޫކޮށް ދިޔަ ދުވަހުވެސް މިހާ ހާހެއް ނުވެއެވެ. އަމްނާ އަކީ އަސްލު އާދިލާގެ ދަރިއެއް ނޫން ކަން އެނގެނީ އާދިލާއާއި ދޮން އާދަނަށް އެކަންޏެވެ. އާދިލާ އަމްނާ ދެކެ އެހާ ނަފްރަތު ކުރާ ސަބަބަކީ އެއީއެވެ. އެކަމުގައި ދޮން އާދަނަށް ކުރެވޭނޭ މާ ބޮޑު ކަމެއް ނެތެވެ. އަމްނާއަކީ އޭނާގެ އަމިއްލަ އަނބިމީހާ އަށް ބޭވަފާތެރި ވި ކަމުގެ ހެއްކެކެވެ. ނަމަވެސް މިކަން އަމްނާ އަށް ހާމަ ނުކުރުމަށް ދޮން އާދަނު ވަނީ އާދިލާ ލައްވާ ހުވާ ކުރުވާފައެވެ. އާދިލާ އައިސް ހުރި ރުޅީގައި މިރޭ އެކަން ހާމަ ނުކޮށްފިއްޔާ ކިތަންމެ ހާވެސް ރަނގަޅޭ އޭނާ ހިތަށް އަރަމުން ދިޔައެވެ.\nތަކުރުގެ ވަރަށް މަސައްކަތުން އެ މަޚްލޫގު އަންދާލެވިއްޖެއެވެ. އަމްނާ ހޭނެތުނީ އަރުހަމް އަލިފާން ގަނޑުގައި އަނދަމުން ދިޔަ މަންޒަރު ބަލަން ކެތްނުކުރެވިގެންނެވެ.\nމީގެ މަހެއްހާ ދުވަސް ކުރިން އޭނާގެ ދިރިއުޅުމަށް އައި އުފާވެރިކަން މިއަދު އަޅިއަށްވެ އެ ދިޔައީއެވެ. އަލުން އޭނާ އެކަނި ވެރި ވީއެވެ. އޭނާދެކެ އެއްވެސް ވަރަކަށް ލޯބި ނުވާ މަންމަ އެއްގެ ބަހުގެ ހަމަލާތަކާ އެކަނި މާއެކަނި ކުރިމަތިލާން ޖެހުނީއެވެ. ބައްޕަ ގެ ފަރާތުން މާ ބޮޑު އަޅާލުމެއް ނުލިބޭތާނގައި މަންމަގެ ބަހުގެ އަނިޔާތަކުން ސަލާމަތްކޮށްދޭން ވެސް ނާދެއެވެ.\nކުރެހުން މަތިން މުޅިން ފޫހިވެއްޖެއެވެ. އުފާވެރިކަން ގެނެސްދިން ކުލަ ތަކުގެ ވިދުން މިހާރު ފަނޑުވެެއްޖެއެވެ. އަރުހަމް އަންދާލިތާ މަސްދުވަސް ވެއްޖެެއެވެ. އަމްނާ ގެ ކައިވެނި ރަށު ކަތީބުގެ ދަރިއަކާއި ކުރުމަށް ހަމަޖެހިއްޖެއެވެ. އޭނާ ރަނގަޅަށް ދަންނަ މީހެއްވެސް ނޫނެވެ. އެނގޭހާވެސް އެއްޗަކީ މިއީ އޭނާގެ މައިންބަފައިން ބޭނުންވާ ގޮތް ކަމެވެ. އެކަމަކާ ދެކޮޅު ހެދޭނެ ހިތްވަރެއް މިއަދު އަމްނާ ގަޔަކު ނެތެވެ. އަރުަހަމް ގެ ހަނދާން ތަކުން އަދިވެސް އޭނާގެ ނިދި ގެއްލުވާލައެވެ. ބައެއް ފަހަރު ކޮޓަރި ތެރޭގައި އޭނާ އުޅޭކަމުގެ އިހުސާސު ވެސް ވެެއެވެ. ނަމަވެސް އެއީ އޭނާ އަށް ހީވާ ހީވުމެއް ކަން ޔަގީނެވެ. އަރުހަމް އަންދާލީ އޭނާގެ ލޯ ކުރިމަތީގައެވެ. މިއަދު އަރުހަމް ގެ ހަނދާނަކަށް އޮތީ އެންމެ އެއްޗެކެވެ. އެންމެ ފަހުން އަރުހަމް އާއެކު ހޭދަކުރެވުނު އުފާވެރި ވަގުތުކޮޅުގެ ހަނދާނެވެ. އޭނާ ކުރަހާލި އަރުހަމްގެ ތަސްވީރެވެ.\nއެ ތަސްވީރު އަބަދުމެ އަބަދަށް އޭނާގެ ހިތުގައި ކުރެހިފައި ވާނެއެވެ.\nVvvvv reethi vaahakaeh mariyam\nބަސްތަކާއި، މައި ކެރެކްޓާރގެ އިހުސާސްތައް ދައްކުވައިދީފައިވި ގޮތް ރަނގަޅު. އެކަމަކު ވާހަކއިގެ ކްލައިމެކްސް ވަރަށް އެންޓި ކްލައިމެޓިކް.. ލިޔުންތެރިޔާ ބޭނުންވާފަދަ އިހުސާސްތައް ކިޔުންތެރިންނާއި ހިސާބަށް ނުފޯރީ ވާހަކައިގެ ކްލައިމެކްސް ބަލިކަށިވީމާ..\nނަމަވެސް ރީތި.. ހަޑިއެކޭ ނުބުނެވޭނެ\nވ ރީތި މި ވާހަކަ\nވޭތުވެދިޔަ އަހަރުތަކަށްވުރެ މިއަހަރު ހޫނު ގަދަވާނެ: މެޓް